ހުރާ އައްޔަ: ރަށުގެ ނަން ދިރުވާނެ ތަރިއެއްގެ އިންތިޒާރުގައި\nހުރާ އައްޔަ ވެލެންސިޔާއަށް ކުޅުނު ދުވަސްވަރު. ފުޓްބޯޅަ ސަޕޯޓަރުންގެ ލޯބި ކުޑަ ދުވަސްކޮޅެއްތެރޭ ހޯދި ކުޅުންތެރިއެއް\nއަތޮޅުތެރޭގެ ރަށެއްގެ ޓީމެއްގައި ހިމެނިގެން ރާއްޖޭގެ އެންމެ އުހަށް ދަތުރުކުރި ފުޓްބޯޅަ ކުޅުންތެރިއަކީ ކާކުތޯ އަހައިފިނަމަ ދިވެހި ފުޓްބޯޅަ ދަންނަ ގިނަ ބަޔަކު ފުރަތަމަ ބުނާނީ ޢަލީ ޝިހާމް (ހުރާ އައްޔަ) ގެ ނަންކަން ޔަގީނެވެ. 1996 ވަނަ އަހަރު ދެ ވަނަ ޑިވިޝަންގެ ތަށި ކ. ހުރާ ހުއްރިއްޔާ ސްޕޯޓްސް ކްލަބް ހޯދުމަށްފަހު ޖެހިގެން އައި އަހަރު އެއް ވަނަ ޑިވިޝަންގައި ވާދަކުރަމުން އައިއިރު އެ ޓީމުން އެންމެ ބޮޑަށް ވިދާލި އެކަކީ ޢަލީ ޝިހާމެވެ. އައްޔަ ގެ ފަރާތުން ފެނުނު މޮޅުކުޅުމާއެކު އޭނާއަށް ގައުމީ ޓީމުން ހަމަ އެއަހަރު ޖާގަވެސް ލިބުނެވެ. އަހަރަކަށްވުރެ އަހަރެއް ރަގަޅު ކުރަމުން އައިސް 1999 ވަނަ އަހަރު ހުރާއަށް އެ އަހަރުގެ ގައުމީ މުބާރާތާއި ޕޮމިސްކަޕް ކާމިޔާބުކޮށްދިނުމުގައި މުހިއްމު ދައުރެއް އަދާކުރިއެވެ. އެއާއެކު ދުވަހު ނޫސް “ހަވީރު” އިން ހޮވަމުން އައި އަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމުވެސް އެ އަހަރު ހޯދީ ހުރާ އައްޔަ އެވެ.\nއަމިއްލަ ރަށާއި އެންމެ ކައިރީގައި އޮންނަ ފޯ ސީޒަން ރިސޯޓްސް އެޓް ކުޑަ ހުރާ ގެ ހައުސްކީޕިންގް ޑިޕާޓްމަންޓްގައި މިހާރު މަސައްކަތްކުރަމުން އަންނަ ހުރާ އައްޔަ 2004 ވަނަ އަހަރު ކުޅުން ހުއްޓާލިއިރު ދިވެހި ފުޓްބޯޅައިގައި އޭނާއަށް ހާސިލް ނުކުރެވި އޮތީ މަދު އެއްޗެކެވެ. ގައުމީ ޓީމާއެކު ސަރަހައްދީ މުބާރާތުގެ ދެ ފައިނަލްކުޅެ ރިހި މެޑަލަކާ ހަމައިން ނިންމާލަން ޖެހުން ފިޔަވައި އައްޔަގެ ކެރިއަރ ޖަރީވެފައި އޮތީ ހުސް ކާމިޔާބުންނެވެ. އައްޔަ ވަނީ 1999 ވަނަ އަހަރުގެ އިތުރުން 2002 ވަނަ އަހަރުވެސް ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމް ހޯދައިފައެވެ. ރަން ބޫޓް ހޯދުމުގެ ނިޔަތުގައި ވެލެންސިޔާ އަށް 2001 ވަނަ އަހަރު ބަދަލުވި ޢަލީ ޝިހާމް އަހަރު ނިންމާލީ ސީޒަންގައި 24 ގޯލް ޖަހައިގެން އެ އެވޯޑް ކަށަވަރުކޮށްފައެވެ.\n“ހުއްރިއްޔާ އަށް ކުޅުނު ހަތަރު އަހަރު ތެރޭގަ އަޅުގަނޑަށް ރާއްޖޭގެ އެންމެ މޮޅު ކުޅުންތެރިޔާގެ މަގާމް ލިބުނު. އެކަމަކު އޭރު އަޅުގަނޑު ހޯދަން ބޭނުންވި އެކަމަކު ނުލިބި އޮތް އެކަތި އެއީ ރަންބޫޓް. އަޅުގަނޑު ހިތަށް އެރީ އެހެން ކްލަބަކަށް ގޮސްގެން ފަހަރެއްގަ އޭތި ހޯދިދާނެއޭ. އެހެން ހީކޮށްގެން ހުއްޓާ އަޅުގަނޑު އެންމެ ކުޅެން ބޭނުންވި ވެލެންސިއާއިން ފުރުސަތު ލިބުނީމަ އެ ޓީމަށް އަޅުގަނޑު ޖޮއިންކުރީ.” ކްލަބް ވެލެންސިއާގައި ކާމިޔާބު ދެ ސީޒަން ހޭދަކޮށް އެޓީމަށް ބޮޑެތި ކާމިޔާބީ ތަކެއް ހޯދައިދިނުމަށް އެހީތެރިވެދިން ފޯވާޑް ބުންޏެވެ.\nވެލެންސިޔާގެ ތަޖްރިބާއާއި ދަގަނޑޭގެ ޖާދޫ\nގިނަ ބަޔަކު ގަބޫލުކުރާ ގޮތުގައި ހުރާ އައްޔަގެ ކުޅުން އެންމެ ފުރިހަމައަށް ފެނުނީ ވެސް ކްލަބް ވެލެންސިއާ ގައެވެ. ވެލެންސިއާ އަށް ބަދަލުވި ފުރަތަމަ އަހަރު ރަން ބޫޓް ހާސިލްކުރުމުގެ އިތުރުން ރާއްޖޭގެ އެންމެ މޮޅު ކުޅުންތެރިޔާގެ މަގާމް ދެވަނަ ފަހަރަށް އައްޔަ ހޯދީވެސް އެ އަހަރު އެވެ. އަދި، އޭގެ ފަހުން ޖެހިގެން އައި ސީޒަންވެސް އައްޔަ ނިންމާލީ އޭނާގެ އަތުގައި އޮތް ރަން ބޫޓް އެހެން ކުޅުންތެރިއަކު އަތުލަން ފުރުސަތު ނުދީއެވެ. އެ ހުރިހާ ސަބަބަކާހުރެ އަލީ ޝިހާމްގެ ފުޓްބޯޅަ ކެރިއަރުގެ ބެސްޓް މެމަރީ އަކަށްވެސް ވީ ވެލެންސިޔާގައި އޭނާ ހޭދަކުރި ދުވަސްތަކެވެ. އެއަށް ދެން އިތުރުވީ ވެލެންސިޔާއިން ފުޓްބޯޅަ ކެރިއަރު ފެށި ރާއްޖޭގެ ގައުމީ ޓީމްގެ ކުރީގެ ކެޕްޓަން ޢަލީ އަޝްފާގް (ދަގަނޑޭ) ގެ ޖާދޫއެވެ.\n“އަޅުގަނޑަށް އަސްލު އެންމެ ބޮޑު އުފަލެއް ލިބުނީ އަޝްފާގް އެއްކޮށް ކުޅެން ލިބުނީމަ. އަޝްފާގަކީ އަޅުގަނޑަށްވުރެ މާ ޔަންގް ވެފަ މާ ފަހުން ފެށި މީހެއް. މި ދައްކަނީ އޭރު އުމުރުން އެންމެ ސަތާރަ އަހަރުގެ ކުއްޖެއްގެ ވާހަކަ. އެކަމަކު އޭނަ ކައިރިންނޭ އަޅުގަނޑު ދަސްކުރީ. އޭނަ ބޯޅަ ގެންގުޅޭ ގޮތާ އޭނަ އެ ކުޅޭ ސްޓައިލާ. އޭރުވެސް އަޅުގަނޑަށް ޔަގީންކަން އޮތް އޭނަ ރާއްޖޭގެ ޓޮޕް ލެވަލްއަށް ދާނެކަން ތަފާތު ބޮޑުކޮށް.” ދަގަނޑޭ އާއެކު ހުރާ އައްޔަ ވެލެންސިޔާ ގައި ހޭދަކުރި ދުވަސްތަކުގެ ހަނދާން އާ ކުރަމުން އޭނާ ކިޔައިދިނެވެ.\nހުރާގެ ރަން ދުވަސްވަރު އައްޔަ ހުރާ ޓީމުގައި (ޖާޒީ ނަންނަބރު 10). އޭނާއަކީ ރާއްޖޭގައި އުފެދުނު އެންމެ މޮޅު ފޯވާޑުންގެ ލިސްޓުގައި ހިމެނޭ ހުނަރުވެރި ކުޅުންތެރިއެއް\nމިހާރު ފުޓްބޯޅައާ ތަންކޮޅެއް ދުރުގައި ހުއްޓަސް އައްޔަ އަކީ ފުޓްބޯޅަ ކުޅެން ފެށީއްސުރެ ތަރިއެކެވެ. އިންޓަ ސްކޫލް ފުޓްބޯޅަ މުބާރާތްތައް އެންމެ ފޯރިއާއެކު ކުރިއަށްދިޔަ ދުވަސްވަރު އެމްއީއެސް ޓީމްގެ ފޯވަޑް ލައިންގައިވެސް އޭނާ ދައްކަމުން އައީ އާދަޔާ ހިލާފް ތޫނުފިލި ކަމެކެވެ. 1994 އާއި 1995 ވަނަ އަހަރު އޮތް އިންޓަ ސްކޫލް މުބާރާތުގެ 19 އަހަރުން ދަށުގެ އެންމެ މޮޅު ފޯވާޑް ގެ މަގާމް ހޯދުމުގެ އިތުރުން އައްޔަ ވަނީ 1996 ވަނަ އަހަރު އެ މުބާރާތުގެ 19 އަހަރުން ދަށުގެ ބައިގައި އެންމެ ގިނަ ގޯލް ޖެހި ކުޅުންތެރިޔާގެ މަގާމްވެސް ހޯދައިފައެވެ.\nގައުމީ ޓީމްގައިވެސް އައްޔަ އަކީ ނަންބަރ ވަން\nރާއްޖޭގެ ގައުމީ ފުޓްބޯޅަ ޓީމްގައި ޢަލީ ޝިހާމް ހޭދަކުރި ހަތް އަހަރަކީވެސް އޭނާގެ ކާމިޔާބީގެ ކުލަގަދަ ޗެޕްޓަރެކެވެ. 1997 ވަނަ އަހަރުގެ ސާފް ޗެމްޕިއަންޝިޕްގެ ރިހި މެޑަލް ހޯދި ޓީމްގައި ހިމެނުނު ނަމަވެސް ގައުމީ ޓީމުގެ ޖޯޒީގައި އޭނާއަށް ކުޅެން ފުރުސަތު ލިބުނީ ޖެހިގެން އައި އަހަރު ސްރީ ލަންކާގައި އޮތް ބްރިސްޓަލް ފްރީޑަމް ކަޕްގައި ސްރީ ލަންކާއާ ދެކޮޅަށް ކުޅުނު މެޗެއްގައެވެ. މެޗް ނިމެން ވަރަށް ގާތްވެފައި އޮއްވައި ޢަލީ ޝިހާމަށް ދިން ފުރުސަތާއެކު ލިބުނު ފުރަތަމަ ބޯޅަވެސް އޭނާ ހެދީ ލަނޑަކަށެވެ. 2-1 އިން ސްރީލަންކާ އަތުން ބަލިވެގެން މެޗް ނިމެން ދަނިކޮށް ރާއްޖޭގެ ޓީމަށް ލިބުނު ހިލޭ ޖެހުން ތޮއްޑޫ ނިޒާމް ފޮނުވާލުމުން އޭރު ވިކްޓަރީއަށް ކުޅެމުން އައި އިސްމާއިލް އަނިލް އަށް ލިބުމާ އެކު އެ ބޯޅަ އޭނާ ކުޅުނީ ޕެނަލްޓީ އޭރިޔާގެ ތެރޭގައި ހުހަށް ހުރި ޢަލީ ޝިހާމްގެ ފަޔަށެވެ. އެއާއެކު ސިކުންތެއްވެސް ބޭކާރު ނުކޮށް އައްޔަ އެ ބޯޅަ ގޯލްގެ ތެރެއަށް ފޮނުވާލައި ގައުމީ ޓީމުގައި އޭނަގެ ފެށުން ރަން އަކުރުން ފަވާލިއެވެ. އޭގެ ފަހުން 2013 ވަނަ އަހަރު ބަންގްލަދޭސް ގައި އޮތް ސާފް ޗެމްޕިއަންޝިޕްގެ ގްރޫޕް ސްޓޭޖްގައި ބޫޓާނާ ދެކޮޅަށް ރާއްޖެ ކުޅުނު މެޗްގައި ހެޓްރިކެއް ހަދައި ސާފް ޗެމްޕިއަންޝިޕްގެ ތާރީހްގައިވެސް ފުރަތަމަ ފަހަރަށް ހެޓްރިކެއް ހެދި ދިވެހި ކުޅުންތެރިޔާގެ ރެކޯޑް އޭނާ ހޯދިއެވެ.\nފުޓްބޯޅައިގެ މިހާރުގެ ހާލަތާ މެދު އައްޔަ ގެ ވިސްނުން\n2004 ވަނަ އަހަރުގެ ސީޒަން ފެށުމުގެ ކުރިން ޕްރެކްޓިސް ކުރަން އުޅުމުގެ ތެރޭގައި ކަކުލަށް ލިބުނު ބޮޑު އަނިޔާ އަކާއި ގުޅިގެން ރަގަޅު ފޯމެއްގައި ހުއްޓައި ކުޅުމާއި ދުރަށް ދާންޖެހުންވީ ޢަލީ ޝިހާމް އަށް ފުޓްބޯޅަ ކެރިއަރ ގައި ލިބުނު ބޮޑު މާޔޫސް ކަމަކަށެވެ. އެކަމަކު އެއަށްވުރެ މާބޮޑު މާޔޫސްކަމެއް އައްޔައަށް ގެނެސްދޭ އެހެން ކަމެއް އެބައޮތެވެ. އަލީ ޝިހާމް މެންގެ ރަން ދުވަސްވަރު ގަލޮޅު ދަނޑު ފުރި ބާރުވެފައި އޮތްތަން ފެނިފައި ވިޔަސް މިއަދު އެ މަންޒަރު މުޅިން ބަދަލުވެފައި އޮތުމަކީ އައްޔައަށް އޮތް ހިތާމަ އެކެވެ. އެއީ ހުސް އެކަނި ވަކި ކަމަކާ ގުޅިގެން ކުރިމަތިވި މައްސަލައެކޭ ބުނަން އައްޔަ ބޭނުމެއް ނުވިއެވެ.\nހުރާ އައްޔަ މިހާރު. ކުޅުން ހުއްޓާލަން ޖެހުނީ އަނިޔާގެ ސަބަބުން\n“އަޅުގަނޑު ގަބޫލެއް ނުކުރަން ފުޓްބޯޅަ ސިޔާސީ ވެގެން ކަމަކަށް ހަމައެކަނި މި މައްސަލަ ދިމާވެގެން މި އުޅެނީ. މީގަ އަޅުގަނޑަށް ހީވަނީ ޓީމްތަކުގެ މެނޭޖްމަންޓަށްވެސް އެކަން ހިންގަންވާ ގޮތަށް ނުހިންގެނީހެން މިހާރު. މިސާލަކަށް ވިކްޓަރީ ކަހަލަ ޓީމްތައްވެސް ވަރަށް ދަށްވެގެން މި ދިޔައީ. ވެލެންސިޔާވެސް ރެލިގޭޓްވެގެން ވަރަށް ބޮޑަށް ދަށްވެގެން މި އުޅެނީ. އަޅުގަނޑަށް ހީވަނީ ހަމަ ކަންކަން ރަގަޅަށް ހިންގާ ރާވާނެ ބަޔަކު ކްލަބްތަކުގަ ނެތީމަހެން އެހެން ކަންކަން އެވަނީ.” ރާއްޖޭގައި އުފެދުނު އެންމެ ހަލުވި އެއް ސެންޓަ ފޯވާޑް އޭނާގެ ހިޔާލު “ފަހުމިނެޓް” އާ ހިއްސާކުރިއެވެ.\nއަމިއްލަ ތަޖްރިބާގެ އަލީގައި ޒުވާން ކުޅުންތެރިންނަށް ދޭ މެސެޖް\nޢަލީ ޝިހާމް ގަބޫލުކުރާ ގޮތުގައި ދިވެހި ފުޓްބޯޅަ މިހާރު ވެއްޓިފައި އޮތް އަޑިގަނޑުން ސަލާމަތްކޮށް އެހެން ހަރުފަތަކަށް ގެންދިއުމުގައި ކުޅުންތެރިން އަދާކުރަން އޮތް ޒިންމާވެސް ވަކި ކުޑައެއް ނޫނެވެ. މޮޅު ކުޅުންތެރިއެއްގެ ގޮތުގައި ގިނަ ދުވަހު ހިފެހެއްޓޭނީ ވަރަށް ގިނަ ކަންކަން ފުރިހަމަ ކޮށްގެންކަން ޔަގީނެވެ. އައްޔަގެ އަމިއްލަ ތަޖްރިބާއިންވެސް ބުނެދެނީ އެ ވާހަކައެވެ.\n“ތެދުތެދަށް ބުނަންޏާ އަޅުގަނޑަކީ ވަރަށް ޕްރެކްޓިހަށް ފަރުވާ ބަހައްޓާ މީހެއް. އަނެއްކާ ޕްރެކްޓިސްގަ ކޯޗް ބުނާކަމެއް އެ ބުނާ ގޮތަކަށް ކުރެވޭތޯ އަޅުގަނޑު ވަރަށް ބަލަން. އަބަދުވެސް އަޅުގަނޑުގެ ވިޝަން އެއް އެއީ ކޮންމެ ތަނެއްގަ މަސައްކަތްކުރިއަސް އެތަނެއްގެ އެދޭ ޓާސްކެއް ސަތޭކަ ޕަސެންޓާ އެއްކޮށް ނިންމަން. އޭގެ އިތުރުން އަޅުގަނޑު ބަލަން ބަލިވިޔަސް ތެދުވެ ހިނގާ އުޅެވޭ ކަމަށް ވަންޏާ ޕްރެކްޓިސް ކުރާ ތަނަށް ދާން. އެހެން ނޫނިއްޔާ އަނެއް ކުޅުންތެރިޔާވެސް ކިރިޔާ ބަލިވިޔަސް ގޭގަ އޮންނާނީ.” ފުޓްބޯޅަ ކުޅުން ހުއްޓާލުމުގެ ކުރިން ނިއުރޭޑިއަންޓް ސްޕޯޓްސް ކްލަބަށްވެސް ކުޅުނު އައްޔަ ބުންޏެވެ.\nއެއާއެކު މޮޅު ކުޅުންތެރިއަކަށް ވުމުގެ ޝައުގުވެރިކަން ހުރި ކޮންމެ ކުޅުންތެރިޔަކަށް ޢަލީ ޝިހާމް ދިނީ މި މެސެޖެވެ.\n“މޮޅު ކުޅުންތެރިޔަކަށް ވާން ބޭނުންކަމަށް ވަންޏާ އެންމެ ބޮޑަށް ރަގަޅުކުރަންޖެހޭނެ ދެ ކަމަކީ މީހާގެ އެޓިޓިއުޑާ ޑިސިޕްލިން. ކޯޗް އަންގާ ގަޑިއަށް ޕްރެކްޓިސް އަށް ދާންޖެހޭނެ. އެކަން ނުވެއްޖިއްޔާ ފެށުން ގޯސްވީ އެހިސާބުން. ބަރާބަރަށް ގަޑިއަށް ޕްރެކްޓިސް އަށް ގޮސް ކޯޗަކަށް ކޮންމެ މީހަކު ހުއްޓަސް އެ މީހަކު އެ ބުނާ ގޮތް ހަދައިގެން ކުރިއަށްދާކަމަށް ވާނަމަ ވަރަށް ގިނަ ދުވަހު ހިފަހައްޓާލެވޭނެ. އެމީހަކު ކުރަން ބޭނުންވާ ކަމެއް ކުރަން ޖެހޭނީ އެކަމެއް ކުރާ ހިތުން.”\nހުރާއިން އަރާނެ ތަރިއެއްގެ އިންތިޒާރުގަ\nދެން އޮތީ ޢަލީ ޝިހާމް ގެ އުފަން ރަށާ ގުޅުން ހުރި މުހިއްމު އެހެން ވާހަކައެކެވެ. ނުވަދިހައިގެ އަހަރުތަކުގެ ފަހުކޮޅާއި ދެހާހުގެ އަހަރު ތަކުގެ ކުރިކޮޅު އެއް ވަނަ ޑިވިޝަންގައި ވަރަށް ފޯރިއާއެކު ކުޅެ ބޮޑެތި ކާމިޔާބީތަކެއް ހޯދި ހުރާގެ ފުޓްބޯޅަ ވަޅުޖެހުނީތޯ މިއީ ގިނަ ބަޔަކު އަހާލަން ބޭނުންވާނެ ސުވާލެއް ކަމަށް ގަބޫލުކުރެވެއެވެ. ޢަލީ ޝިހާމް ބުނި ގޮތުގައި ފުޓްބޯޅައިގެ ތެރެއަށް އަލުން އަންނަން ހުރާއިން މިއަހަރު މަސައްކަތްތަކެއްވެސް ކުރިއެވެ. އެކަމަކު މިނިވަން ޗެމްޕިއަންޝިޕް ފުޓްބޯޅަ މުބާރާތުގެ އަތޮޅު ބުރުގައި ހިންމަފުށި އަތުން ބަލިވުމުން އެކަމަށް ކުރި އުއްމީދު ފެނަށް ވީއެވެ.\n“މިހާރުވެސް ރަގަޅު ކުދިން އެބަތިބި. އެކުދިންނަކީ ރަގަޅު ތަމްރީންތަކެއް ދީފިއްޔާ ގައުމީ ފެންވަރުގައިވެސް ކުޅެވޭނެ ކުދިން. އަޅުގަނޑު މި އުއްމީދުކުރަނީ ރަށުގައި ނިމެން ގާތްވެފައިވާ ޓާފް ދަނޑު ހުޅުވުމާއެކު އެކަޑަމީ އެއްގެ މަސައްކަތް ފަށަން. ރަށުން ގައުމީ ޓީމަށް އެންމެ ކުޅުންތެރިއަކު ނަމަވެސް ނެރުމަކީ އެއީ އަޅުގަނޑު ވަރަށް ބޮޑަށް ކުރާ އުއްމީދެއް.” ހުރާގެ ފުޓްބޯޅައިގެ ތާރީހްގައިވެސް ފެނުނު އެންމެ ހުނަރުވެރި ކުޅުންތެރިޔާ ބުންޏެވެ.\nޢަލީ ޝިހާމްގެ އުއްމީދުތަކުގައި ކުލަޖައްސައިދޭނެކަމަށް އެންމެ ބޮޑަށް އައްޔަ އުއްމީދު ކުރާ ކުޅުންތެރިއަކީ އޭނާގެ ދެވަނަ ދަރިފުޅެވެ. އުމުރުން 14 އަހަރުގެ އަޙްމަދު އަޔާމް ޝިހާމްގެ ކިބައިގައި އެކަމަށް ބޭނުންވާ ފުޓްބޯޅައިގެ ހުނަރު އެބަހުއްޓެވެ. އޭނާގެ ހިތުގައި މޮޅު ކުޅުންތެރިއަކަށް ވުމަށް އޮތް ޝައުގުވެރިކަމާ މެދަކު ސުވާލެއް ނެތެވެ. ދެން އޮތީ އޭނާގެ އަމާޒަށް ވާސިލްވުމަށް މަގު ކޮށައިދިނުމެވެ. ހުރާ އައްޔަ ހުރީ އެ އަމާޒު ޔަގީންކޮށްދޭން ކުރެވެންހުރި ހުރިހާ މަސައްކަތެއް ކޮށްދޭން ތައްޔާރަށެވެ.\nތާރީހު ބަދަލުކުރަން ފައިނަލުގައި ނޭޕާލް މިއަދު އިންޑިއާ އާއި ދެކޮޅަށް


އަލުން ހަދާ ފުޓްސަލް ދަނޑުގެ މަސައްކަތް ރޯދަމަހަށް ނިންމޭނެ – Mikal News\nއަލުން ހަދާ ފުޓްސަލް ދަނޑުގެ މަސައްކަތް ރޯދަމަހަށް ނިންމޭނެ\nފުވައްމުލައް ސިޓީ ކައުންސިލުގެ ނިއުސް ބްރީފިން 1\nފުވައްމުލަކު ސްޓޭޑިއަމްގައި އަލުން ހެދުމުގެ މަސައްކަތް ކުރަމުން އަންނަ ޓާފް ދަނޑުގެ މަސައްކަތް ކުރިޔަށް އޮތް ރޯދަ މަހަށް، ޓާފްއަޅާއި އެއްކޮށް ނިންމާލުމުގެ މަސައްކަތް ކުރަމުންދާކަމަށް ފުވައްމުލައް ސިޓީ ކައުންސިލްގެ ފުރަތަމަ ޕްރެސް ބްރީފިންގައި ހާމަކުރައްވައިފިއެވެ.\nކުރިން އެތަނުގައި އަޅާފައި އޮތް ދަނޑުގައި އަސްލު ފުޓްސަލްގެ ދަނޑުގެ ސައިޒް ހަމަނުވާ ކަމަށް ކުޅޭ ޒުވާނުން ބުނާ ކަމަށް ޑިރެކްޓާ އަލީ މަސީހު ވިދާޅުވިއެވެ. އަދި އަލުން އެދަނޑު ހަދަނީ ފުޓްސަލް ދަނޑުގެ އެންމެ ބޮޑު ސައިޒަށް، ފެންވަރު ރަނގަޅުކޮށް ކަމަށެވެ. އެގޮތުން ކުރިން ސާފޭސް އަކަށް އަޅާފާއިވާ ހާޑްމެޓް ލޭޔަރގެ ބަދަލުގައި އަލުން އަޅާނީ ޓާފް ކަމަށް ވިދާޅުވިއެވެ. ނަމަވެސް އެއީ ކޮން މިންތަކެއް ކަމެއް ހާމައެއް ނުކުރައްވައެވެ.\nފުޓްސަލް ދަނޑުގެ މިންތައް\nފުޓްސަލް ދަނޑުތަކުގައި ބޭނުންކުރާ ދެމިނެއް އޮވެއެވެ. އެއީ ގައުމީ ފެންވަރުގެ މުބާރާތްތަކާއި ބައިނަލްއަގުވާމީ ފެންވަރުގެ މެޗުތައް ކުޅޭ ދަނޑުގެ ސައިޒު ތަކެވެ.\nގައުމީ ފެންވަރުގެ ނުވަތަ ޑޮމެސްޓިކް ދަނޑުތަކުގެ ސައިޒްތައް\nދިގުމިނ: 38 މިޓާރާއި 42 މީޓާރާއި ދެމެދު\nހުރަސް މިނ: 18 މީޓަރާއި 22 މީޓާރާއި ދެމެދު\nބައިނަލް އަގައުމީ ފެންވަރުގެ ނުވަތަ އިންޓަނޭޝަނަލް ދަނޑުތަކުގެ ސައިޒްތައް\nދިގުމިނ: 25 މިޓާރާއި 42 މީޓާރާއި ދެމެދު\nހުރަސް މިން: 15 މީޓަރާއި 25 މީޓާރާއި ދެމެދު\nކުރީގެ ޏ.އަތޮޅު ކައުންސިލުން އިންތިޒާމްކޮށްގެން 2018 މާރިޗް މަހު ކުރިއަށް ގެންދިޔަ އަންހެނުންގެ ފުޓްސަލް މުބާރާތުގެ މެޗުތައް ކުޅުނީ ކުރީގެ ފުޓްސަލް ދަނޑުގައި\nކުރީގައި އެތަނުގައި އޮތް ދަނޑުގެ ސާފެސްގެ އަޑީގައި ހއޮތީ ކޮންކްރިތް ތަޅުމެއް އަޅާފައި ކަމަށާއި ނަމަވެސް މިހާރު އަލުން އެދަނޑު ހަދަނީ އެ ކޮންކްރީޓް ތަޅުން ނެގުމަށްފަހު ވެލީގެ ލޭޔައެއް ތައްޔާރުކޮށްގެން، އެހެންވެސް މިފަދަ ދަނޑުތައް ތައްޔާރުކުރާ ގޮތަށް ކަމަށް ޑިރެކްޓާ އަހުމަދު މުހައްމަދު ތަފުސީލުކޮށް ދެއްވިއެވެ. ދަނޑުގައި ލައިޓް ޖެހުން ނުހުން ހުރިހާ މަސައްކަތެއް ރޯމަދަހުގެ ކުރިން ނިމޭނެކަމަށް ވިދާޅުވިއެވެ.\nބޮޑުކުރެވޭ ފުވައްމުލަކު ސްޓޭޑިއަމްގެ ފުޓްސަލް ދަނޑު ފަސްގަނޑު ހެދުމުގެ މަަސައްކަތް، ޑިސެމްބަރު 2020\nދަނޑުގައި ޖަހާނެ ލައިޓާއި ލައިޓް ޕޯސްޓްގެ ސްޕެސިފިކޭޝަން ބަލައި، ހޯދުމަށް މިހާރު އިއުލާން ކުރެވިފައިވާ ކަމަށް ވިދާޅުވިއެވެ. މިފަހަރު އެތަނުގައި ޖަހަނީ އާދައިގެ މާކަރީ ލައިޓް ނޫން ކަމަށާއި އެތަނުގައި ޖަހަނީ ސްޓޭޑިއަމް ލައިޓް ކަމަށެވެ. ލައިޓް ޖެހުން ލަސްވެގެން ދަނީ އެވައްތަރުގެ ލައިޓަކީ ރާއްޖެއިން ވެސް އާއްމުކޮށް ލިބެން ހުންނަ ލައިޓަކަށް ނުވާތީ ކަމަށް ވެއެވެ.\nއަލުން ފުޓްސަލް ދަނޑު ހެދުމުގެ މަސައްކަތ ފަށާފައިވަނީ ފާއިތުވި 2020 ވަނަ އަހަރުގެ ފަހުކޮޅުއެވެ. ފާއިތުވި ޑިސެމްބަރު މަހު ވަނީ ދަނޑަށް ބޭނުންވާ ޓާފް ރަށަށް ގެނެސްފައެވެ.


Ras Online - ސަރުކާރުގެ އިންޖީނުގަނޑު ހަލުއިކޮށް ވުޒާރާތައް ބަލަހައްޓާން ރައީސް އޮފީހަށް ބާރުގަދަ ވަޒީރެއް\nސަރުކާރުގެ އިންޖީނުގަނޑު ހަލުއިކޮށް ވުޒާރާތައް ބަލަހައްޓާން ރައީސް އޮފީހަށް ބާރުގަދަ ވަޒީރެއް\nއަހުމަދު މަސްނޫމް 10 ނޮވެމްބަރު 2020 - 11:3\nރައީސް ޔާމީންގެ ސަަރުކާރުގައި ޓުއަރިޒަމް މިނިސްޓަރަކަށް އަދީބު ހުންނެވިއިރު އޭނާ ފާހަގަވެފައިވަނީ ބާރުގަދަ، ނުފޫޒުގަދަ ބޭފުޅެއްގެ ގޮތުގައެވެ. ވަނަމަކަށް ބްރޯއޭ ކިޔައިގެން ގިނަ މީހުން އުޅުނަސް، އޭރު އެއީ އާދައިގެ ބްރޯއެއް ނޫނެވެ. ޤައުމުގައި ހިނގާ ކޮންމެކަމަކަށްވެސް ބްރޯގެ ނުފޫޒު ފޯރުވެއެވެ. ސަރުކާރުގެ އިތުރުން، މަޖިލީހާއި ޖުޑީޝަރީއާއި ސަލާމަތީ ބާރުތަކުގެ ތެރޭގައިވެސް ބްރޯގެ ނުފޫޒު އޮތީ ވަރަށް ގަދަކޮށެވެ.\nކޮންމެކަމެއްގައިވެސް ދާންޖެހެނީ ބްރޯ ކައިރިއަށެވެ. އޭރުން އެކަމެއްވާކަށް މާބޮޑު އުނދަގޫތަކެއް ނުވާނެއެވެ. ނުފޫޒު ފޯރުވަން ބްރޯގެ ހުންނަ ކުޅަދާނަކަމުން ރައީސް ޔާމީންއަށްވެސް ބްރޯގެ ފައިދާ ވަރަށް ބޮޑެވެ. ޤައުމުގެ ބޮޑެތި ކަންކަން އޮންނަނީ ބްރޯއަށް ދޫކޮށްލާފައެވެ. ބްރޯއަކީ އެހާވެސް ޔާމީން އޭރު އިތުބާރުކުރެއްވި ބޭފުޅެކެވެ. ބުނެވޭ ގޮތުގައި އޭރު އިދިކޮޅު ފަރާތްތަކާވެސް މުއާމަލާތް ކުރަނީ ބްރޯއެވެ. އިދިކޮޅު ފަރާތްތަކަށް ވެސް ސަރުކާރުން ކަންކަން ކުރާން އެންމެ ފަސޭހައީ ބްރޯކައިރިއަށް ގޮސްގެން ކަން ސާބިތުވާ ބައެއް ހެކިތައް ވެސް އެބަހުއްޓެވެ. އޭރުގެ އިދިކޮޅު ލީޑަރު ރައީސް ނަޝީދު ޖަލު ބަންދުގައި ހުންނަވަނިކޮށް ގެއަށް ބަދަލުކޮށް އަދި އަނބުރާ ޖަލަށް ނުގެންދެވޭ ގޮތަށް ކަމާބެހޭ ފަރާތުގެ ނަމުގައި ދިން ލިއުމަކީވެސް ބްރޯގެ ކަމެއް ކަމަށް ބުނެއެވެ.\nކޮންމެއަކަސް ޔާމީން ސަރުކާރުގައި ހުންނެވިފަދަ ބްރޯއެއް މިސަރުކާރަށްވެސް މިހާރު އެބަ ބޭނުންވެއެވެ. ކޮންމެހެން ކޮރަޕްޝަނާއި ފަސާދައަކަށް ނޫނެވެ. ނޫނީ ބޮޑެތި އަދަދުތަކުން ވައްކަންކުރާކަށްވެސް ނޫނެވެ. އޮތީ ހަމަ އެންމެ ބޭނުމެކެވެ. ސަރުކާރުގެ ތަރައްޤީގެ ދުވެލި އަވަސްކޮށްލުމެވެ. ވުޒާރާތައް އެއްއަމާޒަކަށް ގެނަސް ވަރުގަދަ މަސައްކަތްތަކެއް ކުރުމެވެ.\n"ރަސް އޮންލައިން"އަށް ވަރަށް އިތުބާރު ހުރި ފަރާތަކުން މައުލޫމާތުދެމުން ބުނީ ރައީސުލްޖުމްހޫރިއްޔާގެ އޮފީހާއި ސަރުކާރުގެ ހުރިހާ އޮފީސްތައް ގުޅާލަދޭނެ ވަޒީރަކު ނުވަަތަ ބްރޯއެއް ވަރަށް އަވަހަށް އައްޔަންކުރަން ސަރުކާރުން ނިންމާފައިވާކަމަށެވެ. އެއީ ކޮންބޭފުޅެއްކަން ނޭނގުނަސް، އެބޭފުޅެއްގެ ޒިންމާއަކަށް ވާނީ ތަރައްޤީގެ ދުވެލި އަވަސްކޮށް، ރައްޔިތުންނަށް ތަރައްޤީ ގެނެސްދެއްވުމަށް ރައީސް އިބްރާހިމް މުހައްމަދު ޞާލިހު ކުރައްވާ މަސައްކަތްތަކަށް އެހީތެރިކަން ފޯރުކޮށްދިނުމެވެ. ރައީސް އިބްރާހީމްގެ ވަޢުދުތައް ފުއްދުމުގައި ފަހަތުފަޔަށް ބަރުވެ ބުރަހެލިވެފައިވާ ނުވަތަ ކަންނެތްވެފައިވާ ސަރުކާރުގެ ވަޒީރުންނާއި ވުޒާރާތަކަށް ގޮވައި ހޭލައްވައި އެފަރާތްތަކުގެ ދުވެލި ހަލުއިކޮށް ބާރު ކުރުމެވެ.\nހަގީގަތުގައިވެސް މިހާރު އެކަން ކުރަން ވެއްޖެތާ ކިތަންމެ ދުވަހެކެވެ. ހަގީގަތުގައި ސަރުކާރުގެ ވުޒާރާތައް ވަރަށް ބަރުހެއްޔެވެ. ވަރަށް ކަންނެތެވެ. ގިނައީ ވާނުވާވެސް ނޭނގޭ ތަންތަނެވެ. ކުރަންވީ ކަމެއް ހަދަންވީ ގޮތެއްވެސް ގިނަ ފަހަރަށް ނޭނގެއެވެ. އަމުދުން ކުރާކަމެއް ވެސް ރައްޔިތުންނަށް ކިޔައިދީ ބުނެދޭކަށް ނޭނގެއެވެ. ނުވަތަ ނުކެރެއެވެ. ނޫނީ ބޭނުމެއް ނުވެއެވެ. ސަރުކާރުގެ އިދާރާތަކާއި އޮފީސްތައް އަދިވެސް ހަމަ ހިނގަނީ "ތިރީސް އަހަރުގެ" ފިނިހަކަ ދުވެލީގައެވެ. އަދިވެސް ގެންގުޅެނީ 80 ގެ އަހަރު ތަކުގެ އިންޖީނެވެ. އެއިން އެއްޗެއް މިހާރު އިސްޓާޓުވަނީ ފަހަތުން ކޮއްޕައިގެންނެވެ. އޮޓޯއަކަށް ނުލެވެއެވެ. އޮޓޯއިން އިސްޓާޓެއް ނުކުރެވެއެވެ. މުޅިން ވެސް މެނުއަލްކޮށެވެ. އަދިވެސް ޕްރިންޓް ނަގައިގެން ފޯމު ފުރައިގެން އޮފީސްދަށުގައި މުގޯލި އަޅައިގެން ތިބެން ޖެހޭ ގޮތަށެވެ.\nއަދި ހަމަ ބަދަލުވީ އަތުގައި އޮންނަ ފޯނާއި އޮފީހަށް ހޯދާ ކޮމްޕިއުޓަރެވެ. އަދި ހަމަ ތަރައްގީ ވަނީ އޮފީހުގެ ފަރުނީޗަރާއި ކާޕެޓާއި ކުލައެވެ. އަތުގައި އޮންނަ ފޯނު ކިތަންމެ ހާވެސް މޮޅުވެފައި ހަލުތްވެވެ. އެކަމަކު އޮފީހުގައި ހުންނަ ފޯނުގެ ޚިދުމަތް އަދިވެސް ހަތްދިހައިގައި ވެސް ދިން ގޮތަށެވެ. ފޯނު ނަގަނީ ނަގާނެ އިރަކުއެވެ. ގިނަ ފަހަރު ނަގާނެ މީހަކު ނުވެއެވެ. ސަރުކާރުގެ އައިޓީ ކަންކަން ބަލަހައްޓާން އިދާރާއެއް، ވުޒާރާއެއް ނުހުންނަ ހަނދާނެއް ނުވެއެވެ. އެކަމަކު އެ އިދާރާއަށް ނުވަތަ ވުޒާރާއަށް ކުރެވޭ ކަމެއް ހަމަ ހަރާމެވެ. ދަންނަވަން މިއުޅެނީ ވެބްސައިޓް ގަނޑުވެސް އިންނަނީ ގާވެފައެވެ. އެއީ ވެސް ހަމަ ނަމަކަށް އިންނަ އެއްޗެކެވެ.\nރަނގަޅަށް ބާރުތައް ދީފައި ސަރުކާރުގެ މެޝިންގަނޑު ހިންގަން ކަންކަން ކުރެވޭ "ހިހޫ ތަނުން އަބަދު ކައިގެން ނޫޅޭ ފަދަ" ބާރުގަދަ ވަޒީރަކު އައްޔަންކުރަން އުޅޭއިރު، އަންނަ އަހަރަށް ލަފާކޮށް ސަރުކާރުން ހުށަހެޅުއްވި ބަޖެޓުގައި ވަނީ ގިނަ ކަންތައްތަކެއްކުރުމަށް ރާވާފައެވެ. ރާއްޖޭގެ އެކި ކަންކޮޅުތަކުގައި ވަރުގަދަ މަޝްރޫޢުތަކެއް ހިންގުމަށް ނިންމާފައިވާއިރު، މިކަންކަން އަވަސް، ބާރު ދުވެއްޔެއްގައި ކުރިއަށްގެންދިއުމަށް ބާރުގަދަ ވަޒީރަކު ނުވަތަ ބްރޯއެއް މުހިއްމެވެ. ކަންކަން ބާރަށް ކުރިއަށް ހިންގާލާނެ މީހަކު ހަގީގަތުގައި ވެސް ބޭނުމެވެ. އެމީހަކީ ރައީސް އޮފީހަށް އައްޔަން ކުރައްވާ ވަޒީރަކަށް ވިޔަސް އެޑްވައިޒަރަކަށް ވިޔަސް މައްސަލައެއް ނެތެވެ. އެކަމަކު އެމީހަކީ ފިނިހަކަ ދުވެލީގެ ސްޕީޑްގެ މީހަކަށް ވެގެން ނުވާނެއެވެ. ދިރާގުން ވިއްކާ އިންޓަރނެޓް ޕެކޭޖް ފަދައިން އަބަދު ލޯޑިންގ ގައި، އެނބުރި އެނބުރި އިންނަ ގޮތަކަށް ނޫނެވެ. އަދި ޖައްސާލީމާ "ޚަތަމް" ވާގޮތަކަށްވެސް ނޫނެވެ.\nރަނގަޅުކަމެއް.... އެމަޤާމަށް މަބުރޫކު ނަނަބަރު ވަން...\nރީނދޫ އިންޖީނު ގަނޑަކީ ޖާހިލިއްޔަ ޒަމާނުގައި މައްކާގައި އޮތް އިންޖީނުގަނޑެވެ. އެ އިންޖީނުގަނޑު އެނބުރެނީ ހަމަ އެއިރުވެސް އެނބުރުނު ގޮތަށް އެނބުރުނު ވަރަށެވެ. ވީމާ އެ އިންޖީނު ގަނޑު ވަކި ބާރަށް އެނބުރި ދާނެކަމަށް އުއްމީދު ކުރާނެކަމެއް ނެތެވެ.\nޥ ރަނގަޅު ވާހަކައެއް ދެން އަންނަ ބްރޯ މޮނިޓަ ކުރާނެ ކުޑަ ބްރޯ އެއް ނެތިއްޖެ ނަމަ ރައީސް ޔާމީނަށް ލިބުނު ލަނޑެއްވެސް ލިބިދާދާނެ އިބޫ ނަގާ ބްރޯ ވާންވާނީ އަންނިގެ ބާރު ނުފޯނުވޭ ފަދަ ބްރޯއަކަށް


Jalsaa kuriyah gendhiya gothun Azim ge faadu kiyun riyaasathah!\n12 ސެޕްޓެމްބަރ 20192ކޮމެންޓް\nގަވާއިދާ ހިލާފަށް ޖަލްސާ ކުރިއަށް ގެންދާތީ އާޒިމްގެ ފާޑުކިޔުން ރިޔާސަތަށް!\nދައުރުން ބޭރު ޖަލްސާއެއް ބޭއްވުމުގެ މުހިއްމު ކަމުގެ މައްޗަށް ބަހުސް ކުރުމަށް މަޖިލީހުގެ ރައީސް، ރައީސް މުހައްމަދު ނަޝީދު ހުޅުވާލެއްވުމުން މެދު ހެންވޭރު ދާއިރާގެ މެންބަރު އަލީ އާޒިމް ފާޑުވިދާޅުވެއްޖެ އެވެ.\nއާޒިމް ފާޑުވިދާޅުވީ ސަރުކާރުގެ ފަރާތުން ހުށަހަޅާފައިވާ ޓެރަރިޒަމްގެ ގާނޫނަށް އިސްލާހު ގެނައުމުގެ ބިލުގެ ފުރަތަމަ ކިޔުން ނީއްވާ މަޖިލިސް ރައީސް އެގޮތަށް އަމަލު ކުރެއްވުމުންނެވެ.\nދައުރުން ބޭރުން ޖަލްސާއެއް ބާއްވާފައި މިވަނީ ހެންވޭރު ދެކުނު ދާއިރާގެ މެންބަރު ހުސައިން ޝަހީމް ހުށަހެޅުއްވި ބިލުގެ މަސައްކަތް ކުރުމަށެވެ.\nމިއަދުގެ މަޖިލިސް ޖަލްސާ ފައްޓަވަމުން ނަޝީދު ވިދާޅުވީ ބިލުގެ ފުރަތަމަ ކިއުން އިއްވައި އިބްތިދާއީ ބަހުސަށް ހުޅުވާލުމުގެ ކުރިން އެ ޖަލްސާގެ މުހިއްމު ކަމާމެދު މެންބަރުން ބަހުސް ކުރުމަށް އެއް ގަޑިއިރުގެ ވަގުތެއް ހުޅުވާލައްވާ ކަމަށެވެ.\nއެ ފުރުސަތުގައި ބަހުސް ކުރައްވަމުން އެެމްޑީޕީގެ ޕީޖީ ލީޑަރު އަލީ އާޒިމް ވިދާޅުވީ މަޖިލީހުގެ ދައުރުން ބޭރު ޖަލްސާއެއް ބޭއްވުމަށް އެދި އެމްޑީޕީގެ 29 މެންބަރަކު ހުށަހެޅުއްވީ މަޖިލީހުގެ ގަވާއިދާ އެއް ގޮތަށް ކަމަށެވެ. އަދި އެމްޑީޕީން ހުށަހެޅި ސިޓީގައިވާ ސަބަބުތައް ވެސް ވަރަށް ސާފުކޮށް މަޖިލީހުގެ ރިޔާސަތަށް އެނގިވަޑައިގަންނަވާނެ ކަމަށް އަލީ އާޒިމް ވިދާޅުވި އެވެ.\nއާޒިމް ވިދާޅުވީ މަޖިލީހުގެ ގަވާއިދު ބުނާ ގޮތުގައި މަޖިލީހަށް ބިލެއް ހުށަހެޅުމުން ކުރިއަށް ގެންދަން ވާނީ އެ ބިލެއްގެ ފުރަތަމަ ކިޔުން އިއްވުން ކަމަށާއި މިހާރު މަޖިލިސް ކުރިއަށް ދަނީ ގަވާއިދާއި އެއްގޮތަށް ނޫން ކަމަށެވެ.\nއާޒިމްގެ އެ ވާހަކަތަކަށް މަޖިލީހުގެ ރިޔާސަތުގައި އިންނެވި ނަޝީދު ވިދާޅުވީ މަޖިލީހުގެ ޖަލްސާގެ އެޖެންޑާގައިވާ ކަންކަން ކުރިއަށް ގެންދިއުމުގެ ފުރުސަތު މަޖިލިހުގެ ގަވާއިދުގެ ދަށުން މަޖިލީހުގެ ރައީސަށް ލިބިގެންވާ ކަމަށެވެ.\nމިއަދުގެ ޖަލްސާގައި ގިނަ މެންބަރުން ވަނީ އިތުރު ވަގުތު ބޭކާރުނުކޮށް، ހުށަހެޅިފައިވާ މައްސަލައަށް ބަހުސް ކުރުމަށް ހުޅުވާލުމަށް އެދިލައްވާފަ އެވެ.\nއާޒިމަށް އައްސަރިބާހާއި ސާބަސް! ކޮންމެ ޕާޓީއަކަށް ކިތަންމެ ބޮޑު މީހަކު އިސްކޮށް ހުއްޓަސް ހައްގުބަސް ބުނެވެންޖެހޭނެ. އެއްވެސް މީހަކީ އަނެއްމީހަގެ އަޅެއްނުން!\nތިޔަކުރީ ކިތަންމެހާވެސް ދެރަކަމެކެވެ ބޮޑުރައީސަށް ފާޑުކީމައެވެ.


Salman ge "Ready" ge actor Mohit Baghel maruvejje\nކޮމެޑިއަން-އެކްޓަރު މޯހިތު ބަގެލް މަރުވެއްޖެ އެވެ. އުމުރުން 27 އަހަރުގެ މޯހިތު މަރުވީ ކެންސަރު ބަލީގަ އެވެ. މޯހިތުގެ ފިލްމީ ކެރިއަރު ފެށީފައިވަނީ ޓީވީ ޝޯ ތަކުގައި ކޮމެޑީ ރޯލުތަކުންނެވެ. އަދި ފަހުން ބައެއް ހިންދީ ފިލްމުތަކުގައި ވެސް އޭނާ ވަނީ މަޖާ ރޯލުތައް ކުޅެފަ އެވެ.\nގިނަ ބަޔަކަށް މޯހިތު އެންމެ ބޮޑަށް ފާހަގަ ކުރެވި އޭނާއަށް މަޝްހޫރުކަން ލިބުނީ ސަލްމާން ޚާންގެ "ރެޑީ" އިންނެވެ. މި ފިލްމުގައި މޯހިތު ކުޅުނީ ޗޯޓޭ އަމަރް ޗައުދަރީގެ ރޯލެވެ.\n"ރެޑީ"ގެ އިތުރުން "މިލާން ޓޯކީޒް"، "ޔޫވާ"، "ޖަބަރިޔާ ޖޯޅީ" ފަދަ ފިލްމުތަކުގައި ވެސް މޯހިތުގެ ރޯލުތައް ހިމެނެ އެވެ.\nޑައިރެކްޓަރު ރާޖް ޝާންޑަލިޔާ ކުރި ޓުވީޓެއްގައި މޯހިތު މަރުވެއްޖެ ކަމަށް ބުނެ އޭނާގެ އާއިލާއަށް ތައުޒިޔާ ފޮނުވާފައި ވެއެވެ. އަދި "ޖަބަރިޔާ ޖޯޅީ"ގައި މޯހިތު އާއެކު މަސައްކަތްކުރި ބަތަލާ ޕަރިނީތީ ޗޯޕްޅާ ވެސް ވަނީ މޯހިތު މަރުވުމުގެ ހިތާމައިގައި ޓުވީޓެއް ކޮށްފަ އެވެ.\n"މޯހިތު އަކީ އަހަރެންނާއެކު މަސައްކަތްކުރި އެންމެންގެ ތެރެއިން އެންމެ ރަނގަޅު އެކަކު. ވަރަށް އުފާވެރި މިޒާޖެއްގެ ޕޮޒިޓިވް އަދި ހިތްހަމަޖެހޭ ގޮތަކަށް އުޅުނު މީހެއް،" ޕަރިނީތީގެ މެސެޖުގައި ބުނެފައި ވެއެވެ.\nމޯހިތު މަރުވިއިރު އޭނާ ދިޔައީ ޔާޝްރާޖް ފިލްމްސްގެ "ބަންޓީ އައުރް ބަބްލީ 2" ގެ މަސައްކަތް ކުރަމުންނެވެ. މިދިޔަ ޖެނުއަރީން ފެށިގެން އޭނާ މި ފިލްމުގެ ޝޫޓިންގްގައި ބައިވެރިވެފައިވާ ކަމަށް އިންޑިޔާގެ ނޫސްތަކުން ބުނެ އެވެ.\nމިއީ ސިދާންތު ޗަތުރަވޭދީ އާއި ޝަރްވަރީ އަދި ރާނީ މުކަރުޖީ އާއި ސައިފް އަލީ ޚާން މުހިއްމު ރޯލުތައް އަދާކުރާ ފިލްމެކެވެ.


Quarter gai Manchester United aai Barcelona ge kurimathilumeh | Mihaaru\n2009 ވަނަ އަހަރުގެ ޗެމްޕިއަންސް ލީގުގެ ފައިނަލުގައި މެސީ (ކ) ޔުނައިޓެޑްގެ ރޫނީ ކައިރިން ބޯޅަ ހިފައިގެންދާން މަސައްކަތްކުރަނީ.--\n15 މާޗް 2019 - 16:56 13 comments\nއަނެއް ތިން މެޗުގައި ބައްދަލުކުރާނީ ޔުވެންޓަސް އާއި އަޔަކްސް، މެންޗެސްޓާ ސިޓީ އާއި ޓޮޓެންހަމް ހޮޓްސްޕާސް އަދި ލިވަޕޫލާއި ޕޯޓޯ އެވެ.\nމިއީ 2011 ވަނަ އަހަރުގެ ފަހުން ޔުނައިޓެޑް ކުއާޓާ ފައިނަލުގައި ކުޅޭ ފުރަތަމަ ފަހަރެވެ. ބާސެލޯނާ އާއި ޔުނައިޓެޑް ވަނީ 2009 އާއި 2011 ވަނަ އަހަރުގެ ފައިނަލުގައި ކުޅެފަ އެވެ. އެ ދެ ފަހަރު ވެސް ޔުނައިޓެޑް އަތުން ބާސެލޯނާ މޮޅުވިއިރު، އެ ޓީމުގެ ކޯޗަކީ މެންޗެސްޓާ ސިޓީގައި މިހާރު ހުރި ކޯޗު ޕެޕް ގާޑިއޯލާ އެވެ.\nއޮލެ ގުނަ ސޯލްޝެއާގެ ކޯޗުކަމުގައި ކުޅޭ ޔުނައިޓެޑް މި ފަހަރުގެ ކުއާޓާ އިން ފުރުސަތު ހޯދީ ދެ ވަނަ ބުރުގައި ހައިރާންކުރަނިވި ގޮތަކަށް ފްރާންސްގެ ގަދަބާރު ޕީއެސްޖީ ކަޓުވާލުމަށް ފަހު އެވެ. މި ފަހަރު ޗެމްޕިއަންސް ލީގަށް އަމާޒުހިފާފައިވާ ބާސެލޯނާ އިން ދެ ވަނަ ބުރުގައި ކުރިހޯދީ ފްރާންސްގެ އޮލިމްޕިކް ލިޔޯންގެ މައްޗަށެވެ.\nޔުވެންޓަސްއާ ވާދަކުރަން ޖެހުނު އަޔަކްސް އަކީ އެންމެ ފަހުން ތިން ފަހަރުގެ ޗެމްޕިއަން ރެއާލް މެޑްރިޑް ކަޓުވާލުމަށް ކުއާޓާ އިން ޖާގަ ހޯދި ޓީމެކެވެ. އަނެއްކޮޅުން ޔުވެންޓަސް އަންނަނީ ކްރިސްޓިއާނޯ ރޮނާލްޑޯއާ އެކު ތަފާތު ދައްކަމުންނެވެ. ޔުވެންޓަސް ދެ ވަނަ ބުރުގެ ފުރަތަމަ ލެގުން އެތުލެޓިކޯ މެޑްރިޑް އަތުން ބަލިވި ނަމަވެސް އަމިއްލަ ދަނޑުގައި ކުޅުނު ދެ ވަނަ ލެގުން ނަތީޖާ އަނބުރާލި އެވެ.\nލިވަޕޫލް ވަނީ މިދިޔަ ސީޒަނުގެ މުބާރާތުގެ ދެ ވަނަ ބުރުގައި ޕޯޓޯގެ މައްޗަށް ކުރި ހޯދައިފަ އެވެ. ޔާގެން ކްލޮޕްގެ ކޯޗުކަމުގައި ލިވަޕޫލުން ވަނީ ޔޫރަޕްގެ ނޮކައުޓު ބުރުގައި ފުރިހަމަ ރެކޯޑެއް ދަމަހައްޓައިފަ އެވެ. ދެ ވަނަ ބުރުގެ ދެ ވަނަ ލެގުގައި ބަޔާން އަތުން ފަސް ފަހަރު މި މުބާރާތް ކާމިޔާބުކުރި ލިވަޕޫލުން ވަނީ ފުރިހަމަ މޮޅެއް ހޯދައިފަ އެވެ.\nމި ފަހަރުގެ ކުއާޓާ ފައިނަލުގައި ހަތަރު އިނގިރޭސި ޓީމު ކުޅޭއިރު މިއީ 2009 ވަނަ އަހަރަށް ފަހު ހަތަރު އިނގިރޭސި ޓީމު މި ހިސާބަށް ދަތުރުކުރި ފުރަތަމަ ފަހަރެވެ. މިއީ މެންޗެސްޓާ ސިޓީއާ ދެކޮޅަށް ނުކުންނަ ޓޮޓެންހަމުން 2011 ވަނަ އަހަރަށް ފަހު މުބާރާތުގެ ކުއާޓާ ފައިނަލުގައި ކުޅޭ ފުރަތަމަ ފަހަރެވެ.\nސެމީ ފައިނަލުގައި ކުޅެން ޖެހެނީ ޔުވެންޓަސް އާއި އަޔަކްސް ތެެރެއިން މޮޅުވާ ޓީމަކާއި ސިޓީ އާއި ޓޮޓެންހަމް ބައްދަލުކުރާ މެޗުން މޮޅުވާ ޓީމެކެވެ. އަދި އަނެއް ސެމީގައި ބައްދަލުކުރާނީ ޕޯޓޯ އާއި ލިވަޕޫލް ބައްދަލުކޮށްގެން މޮޅުވާ ޓީމަކާއި ބާސެލޯނާ އާއި ޔުނައިޓެޑް ކުޅެގެން މޮޅުވާ ޓީމެކެވެ.\nމި ފަހަރުގެ ފައިނަލް މެޗު އޮންނާނީ އަންނަ ޖޫން މަހު އެއް ވަނަ ދުވަހު އެތުލެޓިކޯ މެޑްރިޑްގެ ސްޓޭޑިއަމް ވަންޑާ މެޓްރޮޕޮލިޓާނޯގަ އެވެ. ކުއާޓާގެ މެޗުތައް ފަށާނީ އަންނަ މަހު9ވަނަ ދުވަހު އެވެ.\nއިތުރު ލިޔުންތައް މެންޗެސްޓާ ޔުނައިޓެޑް ބާސެލޯނާ ޗެމްޕިއަންސް ލީގު


Miadhu haveerah karantu massala hallu kureveyne- Fenaka Hulhumeedhoo Branch\nމިއަދު ހަވީރަށް ކަރަންޓް މައްސަލަ ހައްލުކުރެވޭނެ- ފެނަކަ ހުޅުމީދޫ ބްރާންޗް\nމިމަހުގެ 23 ވަނަ ދުވަހުން ފެށިގެން އައްޑޫ ސިޓީގެ ހުޅުމީދޫ އަށް ދިމާވަމުން ދިޔަ ކަރަންްޓް ކެނޑުމުގެ މައްސަލަ މިއަދު ހަވީރަށް ހައްލު ކުރެވޭނެ ކަމަށް ފެނަކަ ކޯޕަރޭޝަންގެ ހުޅުމީދޫ ބްރާންޗުން ބުނެފިއެވެ.\nހުޅުދޫ އަދި މީދޫ އަށް ކަރަންޓްގެ ޚިދުމަތް ފޯރުކޮށް ދިނުމަށް ބޭނުން ކުރަމުން އައި އިންޖީނަކަށް ދިމާވި މައްސަލައަކާ ގުޅިގެން2ރަށުން އިރު އިރުކޮޅާ ކަރަންޓް ކެނޑެމުން ދާތާ3ދުވަސް ވެފައިވާއިރު ދެރަށުގެ ގިނަ ރައްޔިތުން ދަނީ ކަންބޮޑުވުން ފާޅުކުރަމުންނެވެ.\nހުޅުދޫ އާއި މީދޫގެ ކަރަންޓުގެ މައްސަލަ ހައްލުކުރުމަށް އެރަށަށް މީގެ ދުވަސްކޮޅެއް ކުރިން ފޮނުވި އިންޖީނު ވަނީ ހިތަދޫ އަށް ގެންގޮސްފައެވެ. އަދި މިހާރު800 ކިލޯވޮޓްގެ އާ ޖަނަރޭޓަރެއް އެރަށަށް ވަނީ ފޮނުވާފައެވެ. ނަމަވެސް އެ އިންޖީނު އަދި އިންސްޓޯލެއް ނުކުރެ އެވެ. ފެނަކަ އިން ބުނި ގޮތުގައި އަލަށް ގެންދިޔަ އިންޖީނު ވަރަށް އަވަހަށް އިންސްޓޯލްކޮށް ބޭނުން ކުރަން ފަށާނެ އެވެ.\nހުޅުމީދޫ އަށް ދިމާވެފައިވާ ކަރަންޓްގެ މައްސަލައާއި ގުޅިގެން2ރަށުގައިވެސް އެއްވެސް މަގުބައްތިއެއް ނުދިއްލާތާ މިހާރު ވަނީ3ދުވަސް ވެފައެވެ. އަދި އެކި ގަޑިތަކުގައި ރަށުގެ އެކި ސަރަހައްދުތަކުން ކަރަންޓް ކެނޑެމުންދާތީ އިންޓަނެޓާއި ކޭބަލްޓީވީ ބޭނުންކުރުމުގައި ދެ ރަށުގެ ރައްޔިތުންނަށް ވަނީ އުނދަގޫތަކާ ކުރިމަތިލާން ޖެހިފައެވެ.\nގިނަ ބަޔަކު ބުނަމުން ދަނީ އައްޑުއަށް ދިމާވެފައިވާ ކަރަންޓްގެ މައްސަލަ އެއްވެސް ސަރުކާރަކުން ހައްލުކޮށްދެވިފައި ނުވާ ކަމަށާއި މި ސަރުކާރުން ވެސް މި ކަން ކުރެވޭނެ ކަމާ މެދު ޝައްކު ކަމަށެވެ.\nއައްޑޫ ކަރަންޓު މައްސަލަ\nއައްޑޫގައި ޑިނގާ ފާމެއް އާލާ ކުރެވިދާނެ-ދިރާސާ\nހުޅުމީދޫގައި އީދުކުޅިވަރުތައް މިރޭ ފަށަނީ.\nއައްޑޫއީދި ސަމާ- ހުޅުމީދޫއަށް އަންނަ ތާރީޚީ އީދެއް


Hajju vumuge furusathu 10,000 meehunnah!\nހައްޖުގެ އަޅުކަމުގެ ތެރެއިން: މިއަހަރު ހައްޖު އަޅުކަމަށް ފުުރުސަތު ދޭނީ 10،000 މީހުންނަށް --\nމިއަހަރުގެ ހައްޖުގެ އަޅުކަމުގައި ބައިވެރިވެވޭނީ 10،000 މީހުންނަށް ކަމަށް ސައޫދީގެ ހައްޖާއި އުމްރާގެ ކަންތައްތައް ބަލަހައްޓާ މިނިސްޓްރީއާ ހަވާލާދީ އެ ގައުމުގެ ނޫސްތަކުން ބުނެފި އެވެ.\nކޮރޯނާވައިރަހުގެ ބަލިމަޑުކަމުގެ ސަބަބުން މިއަހަރުގެ ހައްޖުގެ އަޅުކަން ކުރިއަށް ގެންދެވިދާނެތޯ ވަނީ ސުވާލު އުފެދިފައެވެ. އެހެން ކަމުން އެ ގައުމުގެ ހައްޖާއި އުމްރާގެ ކަންތައްތައް ބަލަހައްޓާ އޮފީހުން ރޭ ވަނީ ގޮތްތަކެއް ނިންމާ އެކަން އިއުލާނުކޮށްފައެވެ.\nއެގޮތުން މިއަހަރުގެ ހައްޖުގެ އަޅުކަމުގައި ބައިވެރިވެވޭނީ ސައުދީގައި ތިބި މީހުންނަށް އެކަނި ކަމަށާ ނަމަވެސް ފުރުސަތު ލިބޭނީ ކަނޑައަޅާ ވަކި މިންވަރަކަށް ކަމަށް ވަނީ ބުނެފައެވެ. ހައްޖުވުމުގެ ފުރުސަތު ސައުދީގައި މިވަގުތު ތިބި އެކި ގައުމުތަކުގެ މީހުންނަށް ފަހިކޮށްދޭނެ ކަމަށްވެސް ވަނީ ބުނެފައެވެ. ނަމަވެސް އެއީ ސައުދީން އެކި ގައުމުތަކަށް ކަނޑައަޅާ ވަކި އަދަދަ ކަމަށެވެ.\nމީގެ އިތުރުން މި އަހަރުގެ ހައްޖުގެ އަޅުކަން ކުރިއަށް ގެންދިއުމަަށް ނިންމާފައިވަނީ ރައްކާތެރިކަމުގެ ފިޔަވަޅުތަކާއެކު ގައިދުރުކަމަށް އިސްކަންދީގެންނެވެ.\nސައުދީގެ ނޫސްތަކުގައި ބުނެފައިވަނީ މިއަހަރު ހައްޖުވުމުގެ ފުރުސަތު ލިބޭނީ 10،000 މީހުންނަށް ނުވަތަ އެއަށްވުރެ މަދު އަދަދެއްގެ ބަޔަކަށް ކަމަށެވެ. އަދި އުމުރުން 65 އަހަރުން މަތީގެ މީހުންނާއި، ބޮޑެތި ބަލިތަކަށް ބޭސްކުރަމުންދާ މީހުންނަށް އެ ފުރުސަތު ނުލިބޭނެ ކަމަށެވެ.\nސައުދީންވެސް ގިނަ ބަޔަކަށް ވަނީ ކޮވިޑް ޖެހިފައެވެ. މިހާތަނަށް 1،61،005 މީހުންނަށް ވަނީ ބަލި ޖެހިފައެވެ. އެ ބަލީގައި 1،307 މީހުން ވަނީ މަރުވެފައެވެ.


Newcastle gannan prince Mohamed hushahalhuvvaifi\nނިއުކާސަލް ގަންނަން ޕްރިންސް މުހައްމަދު ހުށަހަޅުއްވައިފި\nސައުދީ އަރަބިއާގެ ވަލީއަހްދު މުހައްމަދު ބިން ސަލްމާން\nއިނގިރޭސި ޕްރިމިއާ ލީގްގެ ކުލަބު ނިއުކާސަލް ޔުނައިޓެޑް ގަންނަން ސައުދީ އަރަބިއްޔާގެ ވަލީއަހްދު މުހައްމަދު ބިން ސަލްމާން ހުށަހަޅުއްވައިފި އެވެ.\nސަލްމާން ވަނީ، ކުރިން މެންޗެސްޓާ ޔުނައިޓެޑް ގަތުމަށް ވެސް ހުށަހަޅުއްވާފަ އެވެ. އެހެން ނަމަވެސް އެ ކުލަބު ވިއްކާލުމުގެ އެއްވެސް ވިސްނުމެއް ޔުނައިޓެޑުން ނުގެންގުޅެ އެވެ. ނިއުކާސަލްގެ ވެރިޔާ އަދި އިނގިރޭސި ވިލާތުގެ ބިލިއަނަރު މައިކް އެޝްލީގެ ކުލަބު ގަންނަން މުހައްމަދު ބިން ސަލްމާން އިސްވެ ހުންނަވާ ވިޔަފާރިވެރިންގެ ގުރޫޕުން ހުށަހަޅަނީ 445 މިލިއަން ޑޮލަރެވެ.\nވޯލް ސްޓްރީޓް ޖާނަލްގައި ބުނެފައި ވަނީ ސައުދީ ސޮވްރިން ފަންޑުގެ ފަރާތްތަކާ ނިއުކާސަލްއިން ވާހަކަ ދައްކަމުން އަންނަ ކަމަށެވެ. މުހައްމަދު ބިން ސަލްމާން ހުށަހަޅުއްވާފައިވާ ބިޑަށް އިނގިރޭސި ވިލާތުގެ އަންހެން ވިޔާފާރިވެރިޔާ އަމަންޑާ ސްޓޭވްލީ ވެސް ހިއްސާވާ ކަމަށް އެ ނޫހުގައި ބުނެފައި ވެއެވެ.\nނިއުކާސަލް ގަތުމަށް މީގެ ކުރިން ބައެއް މަހުޖަނުން ވަނީ މަސައްކަތް ކޮށްފަ އެވެ. ނަމަވެސް މައިކް އެޝްލީ ކުރިން ވިދާޅުވެފައި ވަނީ ނިއުކާސަލް ވިއްކާލާނީ ބޮޑު އިންވެސްޓްމެންޓެއް ކޮށް ކުލަބުގެ ފެންވަރު މަތި ކުރުމަށް ހުށަހަޅާ ފަރާތަކަށް ކަމަށެވެ. ސައުދީން ހުށަހެޅި ހުށަހެޅުމަށް ފަހަރެއްގައި އޭނާ ދީލާލުން އެކަށީގެންވެ އެވެ.\nނިއުކާސަލް ގަންނަން ސައުދީން ހުށަހަޅަނީ ކުޅިވަރާއި މުނިފޫހިފިލުވުމުގެ ތެރެއިން އެ ގައުމާ މެދު އެހެން ގައުމުތަކުން ދެކޭ ގޮތް ބަދަލު ކުރުވުމަށެވެ. ގޮލްފް އާއި ބޮކްސިން ސައުދީގެ ތައާރަފްކޮށް ސައުދީ ވަނީ ކުޅިވަރަށް އާންމުކޮށް ހުޅުވާލާފަ އެވެ.


China UK ge arairun kuriah - Hali News\nޗައިނާ ޔޫކޭގެ އަރައިރުން ކުރިއަށް\n27 March 2021, 06:01\nޗައިނާއާ ދެކޮޅަށް ދަތިކުރުމުގެ ފިޔަވަޅު އެޅުމުގައި އިނގިރޭސިވިލތުން ބައިވެރިވުމުން އެކަމަށް ރައްދު ދިނުމުގެ ގޮތުން ޗައިނާއިން އިނގިރޭސިވިލާތުގެ ވަކިވަކި ފަރުދުންނާ ދެކޮޅަށް ދަތިކުރަން ނިންމައިފިއެވެ. އިނގިރޭސި ވިލާތުން ޗައިނާއާ ދެކޮޅަށް ދަތިކުރުމުގެ ފިޔަވަޅު އެޅުމަށް ވިލާތު އިއްތިހާދަށް ތާއީދުކުރީ ޝިންޖިއާން ގައި މުސްލިމުންނާ ދެކޮޅަށް ޗައިނާއިން ހިންގާ ނަސްލީ ދެކޮޅުވެރިކަމުގެ ސިޔާސަތާ ދެކޮޅު ހެދުމަށެވެ.\nޗައިނާ ފޮރިން މިނސްޓްރީން ނެރެފައިވާ ބަޔާނެއްގައި ބުނެފައި ވަނީ ޗައިނާއާ ދެކޮޅަށް ދައްކާ ވާހަކަތަކަކީ ދޮގު ވާހަކަތަކެއް ކަމަށެވެ.\nޗައިނާއިން އަޅާ ދަތިކުރުމުގެ ފިޔަވަޅުތަކުގައި ބެއިޖިންގައި ހުންނަ އިނގިރޭސި އެމްބެސެޑަރު ފޮރިން މިނިސްޓްރީއަށް ހާޒިރުކޮށް އިހުތިޖާޖު ގެ ބަޔާނެއް ހަވާލު ކުރެވިފައި ވެއެވެ. އަދި ޗައިނާގެ ސަރަހައްދަށް ވަކި ވަކި ފަރުދުން ވަނުން މަނާ ކުރުން ހިމެނެއެވެ، އަދި އެފަރާތްތައް ޗައިނާގެ މީހުންނާއި ޗައިނާގެ މުއައްސަސާތަކާއެކު މާލީ މުއާމަލާތު ކުރުން މަނާ ކުރުންވެސް ހިމެނެއެވެ.\nއެގޮތުން އިނގިރޭސިވިލާތުގެ ނުވަ މީހަކާއި ހަތަރު މުއައްސަސާއަކަށް ދަތިކުރުމަށް ނިންމާފައި ވެއެވެ. އޭގެ ތެރޭގައި އެމްޕީ އިއަން ޑަންކަން ސްމިތު ހިމެނިވަޑައިގަންނަވައެވެ.\nމިއީ ޝިންޖިއާންގައި މިލިއަން މުސްލިމުން ބަންދުކޮށްގެން ގެންގުޅުމާއި އެމީހުންނަށް އަނިޔާ ދިނުންފަދަ ކަންކަން ހިންގަމުން ގެންދާކަމަށް ބައިނަލްއަގްވާމީ އިދާރާތަކުން ކުރާ ތުހުމަތުތަކަށް ޗައނާއިން ރައްދު ދޭ ގޮތެވެ.\nޗައިނާއިން ވަނީ ބޮޑެތި ބްރޭންޑްތައް ބޯއިކޮޓް ކުރުމަށްވެސް ކެމްޕޭނެއްވެސް ފަށާފައެވެ.


SunOnline: އަލީ ރަމީޒާ އެކު ކުޑަކުދިންގެ ހަވީރެއް ބާއްވަނީ\ndate_range ހޮނިހިރު 24 ޖުލައި 2021\nއަލީ ރަމީޒާ އެކު ކުޑަކުދިންގެ ހަވީރެއް ބާއްވަނީ\nމަރިޔަމް ރާނިޔާ 05 Nov 2012, 11:43\nޖަމިއްޔަތުލް ސަލަފުން އިންތިޒާމްކޮށްގެން އަލީ ރަމީޒާ އެކު ކުޑަކުދިންގެ ހަވީރެއް ބާއްވާ ގޮތަށް ހަމަޖައްސައިފި އެވެ.\nމި ނޮވެންބަރު މަހުގެ 15 ވާ ބުރާސްފަތި ދުވަހުގެ ހަވީރު އާޓިފިޝަލް ބީޗުގައި ބާއްވާ ކުޑަކުދިންގެ ހަވީރުގައި ކުޑަކުދިން ޝައުގުވެރިކުރުވަނިވި ތަފާތު ހަރަކާތްތަކެއް ކުރިއަށް ގެންދިއުމަށް ވަނީ ހަމަޖައްސައިފަ އެވެ.\nސަލަފްގެ ޖެނެރަލް ސެކެޓްރީ މުހައްމަދު ސޮބާހު މިއަދު ވިދާޅުވީ "ބަނޫން"ގެ ނަމުގައި ބާއްވާ މި ހަވީރަކީ ކުޑަކުދިންނަށް އިސްލާމް ދީނުގެ ހުދޫގެ ތެރޭގައި މުނިފޫހިފިލުވުމުގެ ހަރަކާތްތަކެއް ކުރިއަށް ގެންދިއުން ކަމަށެވެ.\n"މި އިވެންޓަކީ ހަމަކޮންސެޓެއްގެ ކޮންސެޕްޓަށް ކުރިއަށް ގެންދިއުމަށް ހަމަޖައްސައިފައިވާ ހަރަކާތެއް. ނަމަވެސް އެހަރަކާތްތައް ކުރިއަށް ގެންދާނީ އިސްލާމީ ހުދޫދުގެ ތެރޭގައި،" ސޮބާ ވިދާޅުވި އެވެ.\nއެދުވަހުގެ ހަރަކާތްތަކުގައި އިސްލާމީ އުސޫލުތަކާ ގުޅޭ ތަފާތު ހަރަކާތްތަކުގެ އިތުރުން މުޖުތަމައުއަށް ބޭނުންވާ ބައެއް ކަހަލަ މެސެޖްތައް އެ ކުދިންނަށް ދިނުމާ ތަފާތު ކުޅިވަރު ހަރަކާތްތައް ކުރިއަށް ގެންދެވޭނެ ކަމަށް ވެސް އޭނާ ވިދާޅުވި އެވެ.\nއެގޮތުން ކުޑަކުދިންތަކެއް ހުށަހަޅައިދޭ މަދަހައަކާއި، ޝެއިޚެއްގެ ނަސީހަތް ކޮޅަކާއި، އަދި ދޮންދޫނި ޕްރީސްކޫލްގެ ފަރާތުން ހުށަހަޅައިދޭ ކުޑަކުދިންގެ ޑްރާމާކޮޅެއްގެ އިތުރުން ކުޑަކުދިންނަށް ވާހަކަ ކިޔައިދިނުން ވެސް ހިމެނެ އެވެ.\nބަނޫން ކުޑަކުދިންގެ ހަވީރަށް ޒިޔާރަތްކުރާ ކޮންމެ ކުއްޖަކަށްމެ ކޮންމެ ވެސް ކަހަލަ ހަދިޔާއެއް ދޭގޮތަށް އެޖަމިއްޔާ އިން ވަނީ ހަމަޖައްސައިފަ އެވެ.\nއާޓިފިޝަލް ބީޗްގައި ބާއްވާ ކުޑަކުދިންގެ ހަވީރުގެ ހުށަހަޅައިދޭނީ އަލީ ރަމީޒުގެ އިތުރުން އަހުމަދު ސިމާއު (ކުޅޭބޭބެ) އެވެ.\nމީގެ އިތުރުން އެދުވަހުގެ ރޭ ބޮޑެތި މީހުންނަށް ހާއްސަކޮށްގެން ސަލަފުން ބާއްވާ ސުވާލު ޖަވާބު ޕެނެލްއެއް ބޭއްވުމަށް ވަނީ ހަމަޖެހިފަ އެވެ. ސުވާލު ޖަވާބު ޝެސަންގެ މިފަހަރުގެ މައުލޫއަކީ "އަޤީދާއާއި ނަމާދު" އެވެ.


SunOnline: Inzaaru! Addu Link Road Nurahkaa, Dhuhvan Heyonuvaane\nއިންޒާރު! އައްޑޫ ލިންކް ރޯޑް ނުރައްކާ، ދުއްވަން ހެޔޮނުވާނެ\nނަޖާހު މަސްއޫދު 27 Jul 2019, 10:09\n"އަހަރެން ސައިކަލު ލައިޓް ވެސް ނުޖައްސާ ރޭގަނޑު ލިންކު ރޯޑުގައި ދުއްވާލަން ސަތޭކައިގައި،" ހިތަދޫގެ ނަން މަޝްހޫރު ކެފޭއެއްގައި ކޮފީއެއް ބޯލަން އިން އެ ރަށުގެ ޒުވާނަކު ނިކަން ފޮނިކަނޑަމުން ބުނެލި އެވެ.\nއައްޑޫގެ ހުޅަނގު ބިތުގެ އަވަށްތައް ގުޅުވައިދޭ 16 ކިލޯމީޓަރުގެ ހައިވޭ، ނޫނީ ލިންކު ރޯޑުގެ "ބިރުވެރިކަން" ހުރި މިންވަރު ޒުވާނާގެ ވާހަކައިން އެކަނިވެސް "ގެޓް" ވެއްޖެ އެވެ. އައްޑޫ ލިންކް ރޯޑް މަޝްހޫރުވެފައި އޮންނަނީ މަރުގެ މަގެއްގެ ގޮތުގަ އެވެ. އެ މަގު ހުޅުވީއްސުރެ، އެ މަގުގެ އެކްސިޑެންޓްތަކުގައި އެތައް ބަޔަކު މަރުވެ ހިނގައްޖެ އެވެ. އެކްސިޑެންޓްތައް މަދެއް ނުކުރެވެ އެވެ. އެ މަގުގެ ބިރުވެރިކަން އަމާންކަމާއި ރައްކާތެރި ކަމަށް ބަދަލު ކުރެވޭ ގޮތެއް ނުވެ އެވެ. މިފަހުން މި އަތޮޅަށް ކުރި ދަތުރުގައި އަހަންނަށް ވެސް، އެ މަގުވީ ވީ ބިރުވެރި ތަޖުރިބާއަކަށެވެ.\nދުއްވަން ހެޔޮވާ ވަރެއް ނޫން!\nއެތަން މިތަނުން ހެލްމެޓު އެއްކޮށްގެން މި ސިޓީގެ ހިތަދޫއިން ފޭދޫއަށް ދާން ނުކުތީ ރަށު ތެރެ ބަލާލައި މީސް މީހުންނާ އަނގަ ތަޅާލުމަށެވެ. ސައިކަލުގައި ކުރި އެ ދަތުރުގައި ފާހަގަ ކުރެވުނީ 60 ކިލޯމީޓަރު ބާރު މިނުގައި އުޅަނދު ދުއްވަން ހުއްދަ ލިބިފައި އޮންނަ ހައިވޭއެއް ބަލަހައްޓަން ޖެހޭ މިންވަރާ ގާތަށް ވެސް ބެލެހެއްޓިފައި ނެތް ކަމެވެ. ލިންކް ރޯޑްގެ ކޮންމެ ދިމާލަކުން ފެންނަނީ ބޮޑެތި އިހުމާލުތަކެވެ. މިއީ އައްޑުއަށް ވެފައި އޮތް އިހުމާލުގެ އަދި ކުޑަމިންވަރެކެވެ.\nލިންކު ރޯޑު ހިތަދޫ ކޮޅުން: މި މައީ ވަރަށް ނުރައްކާތެރި މަގެއް -- ސަން ފޮޓޯ/ ފަޔާޒު މޫސާ\nމަގުގެ ބައެއް ތަންތަނުގައި އަޑި ގުޑަންތަކެއް ހެދިފައި ހުރި އިރު އަނެއްބައި ހިސާބުތަކުގައި ތާރުގަނޑުގެ މައްޗަށް ވިނަގަނޑު އަރައި މަގުމައްޗަށް ވެލިވެސް އަރާފައި ހުއްޓެވެ. އަދި މަގުގެ ދެ އަރިމަތިން ތާރުގަނޑު އޮންނަނީ އެއްވަރުކޮށްފައެއް ވެސް ނޫނެވެ. އެއްބައި ތަންތަން އުފުލިފައި އޮތް އިރު އެކަހަލަ ތަނަކަށް އެރިއްޖެ ނަމަ، ހަމަޔަގީނުން ވެސް ސައިކަލު ކަހާލާފައި ވެއްޓޭނެ އެވެ. އަހަންނާ އެކީ ކަހަލަ ގޮތަކަށް މަގުގެ އެއްކައިރިން ދުއްވާފައި ދިޔަ ދެ ރަހުމަތްތެރިން މިކަހަލަ އުސްގަނޑަކަށް އެރިގެން ސައިކަލުން ކަހާލާފައި ވެއްޓި އަނިޔާވި އެވެ. އެދެ މީހުންނަށް ސީރިއަސް އަނިޔާތަކެއް ނުވެ ސަލާމަތްވީ ކިރިޔާ އެވެ. ނަސީބު ރަނގަޅީ އެވެ.\nރަށް ގިރުމުގެ ސަބަބުން ބައެއް ސަރަހައްދުތަކުގައި މޫދު އޮތީ މަގާ ހައެއްކަ ފޫޓަށް ކައިރިއަށް ޖެހިފަ އެވެ. ބައެއް ދިމާތަކުގައި މަގުގެ އިން ވަކި ކުރަން ދަނގަނޑު ޖަހާފައިވެސް ނުހުރެ އެވެ. އެކަހަލަ ސަރަހައްދެއްގައި އެކްސިޑެންޓެއް ވެއްޖެ ނަމަ ވެހިކަލް ނުވަތަ ދުއްވާ މީހާ މޫދަށް ވެއްޓުމުގެ ފުރުސަތު ވަރަށް ބޮޑު ވާނެ އެވެ.\nޖުލައި 18، 2019: އައްޑުއަށް ބޯކޮއް ވާރޭވެހި ހިތަދޫ ކޮޅުން ލިންކު ރޯޑު ފެންބޮޑުވެފައި -- ސަން ފޮޓޯ/ ފަޔާޒު މޫސާ\nހިތަދޫ ނިމޭ ހިސާބުގައި ކޯސްވޭއިން ގުޅާލާފައިވާ އަބޫހެރަ އާއި ރުއްޖެހެރައަށް އަރާލުމުން ފެނުނީ އެ ރަށްރަށުގެ ހަނި ދިމަދިމާލުން މަގަށް އުދަ އަރާފައި އޮތް މަންޒަރެވެ. އޭގެ އިތުރުން މަރަދޫ ކޮޅުންވެސް މަގަށް އުދައަރާފައިވެ އެވެ. އުދައާ އެކު ތާރުގަނޑުގެ މައްޗަށް އޮތީ ވެއްޔާއި ފެނާއި ގާ އަރާފައި އެވެ. އެއީ ދުއްވާ އެއްޗެއްސަށް ހުރި ނުރައްކަލެކެވެ. އެކަން ހުއްޓުވުމަށް އެކަހަލަ ދިމަދިމާލުމުގައި ބޮޑު ހިލަ ޖައްސާފައެއްވެސް ނެތެވެ.\nއައްޑޫ ސިޓީ ކައުންސިލުން ބުނި ގޮތުގައި ރަށް ގިރުމާއި އުދަ އެރުމަށް ދާއިމީ ހައްލެއް ހޯދުމަށް، ޖަޕާނު ސަރުކާރުގެ އެހީގައި މިހާރު އުދަ އަރާ ސަރަހައްދުގެ ސާވޭ ކުރަމުން އަންނަ ކަމަށެވެ.\nލިންކު ރޯޑަކީ މާލެ-ހުޅުމާލޭ ހައިވޭ އާއި ލާމު ލިންކު ރޯޑާ އަޅާ ބަލާ އިރު މާކަ ފުޅާ މަގެއް ނޫނެވެ. އެ މަގުގައި ޖެހި ޖެހިގެން ދެ ސައިކަލު އެއް ވަރެއްގައި ދުއްވާފައި ދާއިރު ކާރަކަށް މަގުން ދެވޭނީ ހަމަ ކިރިޔާ އެވެ. އެކަމަކުވެސް ސައިކަލާއި ކާރުތައް އެ މަގުގައި ދުއްވަނީ މަޑަކުން ނޫނެވެ.\nލިންކު ރޯޑުގައި ސްޕީޑު ލިމިޓުގެ ބޭރުން ދުއްވާއިރު ވެހިކަލްތައް ދުއްވަނީ ގާނޫނީ އިމުގެ ތެރެއިންތޯ ބެލޭނެ ގޮތެއް ނޯވެ އެވެ. މާލޭ-ހުޅުމާލޭ ހައިވޭ ގޮތަށް ފުލުހުންގެ ޗެކްޕޮއިންޓުތައް ޖަހާފައި ހުންނަތަނެއް ނުފެނެ އެވެ. އެކްސިޑެންޓުތައް ނިސްބަތުން ގިނަ އިރު ކެމެރާ ހަރުކުރަން އުޅޭ ކަމުގެ ނިޝާނެއްވެސް އެއްވެސް ކަމާ ބެހޭ ފަރާތަކުން ނުލިބެ އެވެ. ދުވެލި މަޑު ކުރަން ގިނަ ސްޕީޑް ބްރޭކަރުތަކެއް ނުފެނެ އެވެ. އެންމެ ގިނަ އެކްސިޑެންޓުތައް ހިނގާ ބެންޑުތަކުގައި ދުވެލި މަޑުކުރަން މަޖުބޫރުވާނޭ ގޮތްތަކެއް އިންތިޒާމުކޮށްފައެއް ނެތެވެ.\nމަގުގައި އަލިކަމެއް ނެތް\nފޭދޫ އާއި މަރަދޫފޭދޫ އަދި މަަރަދޫ ބަލާލުމަށްފަހު އިރު އޮއްސުމުން، މިސްރާބު ޖެހީ އެނބުރި ހިތަދޫއާ ދިމާލަށެވެ. ރޭގަނޑު ލިންކު ރޯޑުގައި ކުރެވޭނީ މުޅިން ތަފާތު ތަޖުރިބާއެއް ކަމެއް އޭރަކު ނޭނގެ އެވެ.\nމަރަދޫއިން ފައިބައިގެން ހަންކެޑެއާ ހިސާބަށް ދެވުމުން އެނގުނީ ދުއްވަން ޖެހެނީ ކަނު އަނދިރީގައި ކަމެވެ. މަރަދޫއިން ފެށިގެން ހިތަދޫގެ މީހުން ދިރިނޫޅޭ ހިސާބާ ޖެހެންދެން މަގުގައި އެއްވެސް ވަރަކަށް ލައިޓު ހަރުކޮށްފައި ނެތީ އެވެ.\nފަޅު ހިސާބުތަކުން ދުއްވަމުން ދިޔަ އިރު، ވިސިބިލިޓީ ހުރީ ހަމައެކަނި ސައިކަލުގެ ކުރިމަތީ ބޮކީގެ އަލި ފޯރާ ހިސާބަށެވެ. އެއަށް ވުރެ ދުރުގައި މަގުމަތީގައި ގަލެއް އޮތަސް، މަގުމައްޗަށް ގަހެއް ވެއްޓިފައި އޮތަސް ނޭނގޭ ވަރުވެ އެވެ. މަގުގައި ރޭގަނޑު ސައިކަލުގައި ދުއްވަން ހެޔޮވާވަރެއް ނޫނެވެ.\n"މަގެއްގައި ލައިޓު ނުޖަހައި އޮވެގެން ނުވާނެ ދެއްތޯ،" ލައިޓު ނެތް ސަބަބާ ބެހޭގޮތުން ސުވާލު ކުރުމުން އައްޑޫ ސިޓީ ކައުންސިލުގެ ފޭދޫ މެމްބަރު އަލީ ފަހުމީ އަހުމަދު ދެއްވީ މި ޖަވާބެވެ. ފަހުމީ ވިދާޅުވީ، ލިންކު ރޯޑުގައި ލައިޓު ހަރު ކުރަން ސަރުކާރުން އެއްބަސްވެފައިވާ ކަމަށެވެ. އެކަމަކު، އަދި މިހާތަނަށް ސަރުކާރުން އެފަދަ ޕްރޮޖެކްޓެއް އިއުލާނުކޮށްފައެއް ނެތެވެ.\n"ލިންކު ރޯޑުގެ މީހުން ނޫޅޭ ސަރަހައްދުގައި ލައިޓު ޖެހުމަށް ސަރުކާރުގައި ދަންނަވައިގެން އެކަން ކުރިއަށް ގެންދާ ގޮތަށް ސަރުކާރުން އެއްބަސްވެފައި އެބަ އޮތް. ބޮޑު ޕްރޮޖެކްޓަކަށް ވާނެ،" ފަހުމީ ވިދާޅުވިއެވެ.\nލިންކު ރޯޑުގައި މީގެ ކުރިން ހިނގި އެކްސިޑެންޓެއް -- ފޮޓޯ/ ސޯޝަލް މީޑިއާ\nލިންކު ރޯޑުގައި ލައިޓު ހަރުނުކޮށް ހުންނަ ސަރަހައްދުގެ ދިގުމިނުގައި އަށް ވަރަކަށް ކިލޯމީޓަރު ހުންނާނެ ކަމަށް ލަފާވެ އެވެ. އެހެންކަމުން، ލައިޓު ހަރުކުރުމަށް ބޮޑު ހަރަދެއް ދާނެ ކަމަށް ފަހުމީ ގަބޫލުކުރައްވަ އެވެ.\nލިންކް ރޯޑްގައި އަލިކަމެއް ނެތީ އެކަންޏެއް ނޫނެވެ. މަގުގައި ސަލާމަތީ ގޮތުން ހުންނަން ޖެހޭ ޓްރެފިކް ނިޝާންތައް ވެސް އެމަގުގައި ނެތެވެ. މަގުގެ ދެ ފަޅި ވަކިކުރަން، ރޮގު ކުރަހާފައެއް ނުހުރެ އެވެ. ބެންޑްތަކުގައި ތީރުތަކެއް ޖަހާފައެއް ނުހުރެ އެވެ. ރޭގަނޑު ކަނު އަނދިރީގައި ދުއްވަން ޖެހޭ އިރު، މަގުގެ ދެ އަރިމަތި ފާހަގަކޮށް އެނގޭނެ ފަދަ ގޮތެއް ވެސް އެމަގުގައި ނެތެވެ. މަގުގައި ދުއްވަން ޖެހޭ ބާރުމިން ބުނެދޭ ނިޝާންތައް ވެސް ހުރީ ޖަންގަލި ބޯވެ، ގަސްތަކާ ނިވާވެފަ އެވެ.\nމިއީ މާލެ ފިޔަވައި ރާއްޖޭގެ އެންމެ އާބާދީ ބޮޑު ސަރަހައްދުގެ މައި މަގު އޮތް ހާލެވެ. މާލެ އާއި ހުޅުމާލެ ބްރިޖަކުން ގުޅުވާލައި، ހައިވޭ އާއި މާލެ ވަށައިގެން ރިންގު ރޯޑު ހަދަން 100 މިލިއަނުން ހަރަދުކުރަމުން ދިޔަ އިރުވެސް އައްޑޫ ލިންކު ރޯޑު އޮތީ މި ހާލުގަ އެވެ. އެ މަގުގެ އެކްސިޑެންޑްތައް ހިނގަނީ ހިނގަން ވެގެން އެވެ. އަދިވެސް އޮތީ މި ހާލުގަ އެވެ. އެކަމަކު، އައްޑޫ ލިންކު ރޯޑާ މެދު މާ ބޮޑު ސަމާލުކަމެއް ސަރުކާރުތަކުން ދޭ ތަނެއް ފެނިފައެއް ނެތެވެ. މިއީ އައްޑޫ ރައްޔިތުންނަށް ހައްގު މިންވަރު ހެއްޔެވެ؟


Fathuruverikamah rangalhu badhaluthakeh annamun dhany - minister Ali Waheedh Fathuruverikamah rangalhu badhaluthakeh annamun dhany - minister Ali Waheedh\nފަތުރުވެރިކަމަށް ރަނގަޅު ބަދަލުތަކެއް އަންނަމުންދަނީ - މިނިސްޓަރ އަލީ ވަހީދު\nޓޫރިޒަމް މިިނިސްޓަރ އަލީ ވަހީދު\nރާއްޖޭގެ ފަތުރުވެރިކަމަށް ރަނގަޅު ބަދަލުތަކެއް އަންނަމުން ދާކަމަށް ޓޫރިޒަމް މިނިސްޓަރ އަލީ ވަހީދު ވިދާޅުވެއްޖެއެވެ.\nޓޫރިޒަމް މިނިސްޓްރީގެ މަސައްކަތްތަކާއި ބެހޭގޮތުން ނޫސްވެރިންނަށް މައުލޫމާތުދެއްވަމުން މިނިސްޓަރ އަލީ ވަހީދު ވިދާޅުވީ، މި ސަރުކާރު ވެރިކަމާއި ހަވާލުވުމަށްފަހު ފަތުރުވެރިކަމަށް ހެޔޮ ބަދަލުތަކެއް އަންނަމުންދާކަމަށެވެ.\nމިދިޔަ އަހަރުގެ ފެބްރުއަރީ މަހާއި އަޅާބަލާއިރު މިއަހަރުގެ ފެބްރުއަރީ މަހު ފަތުރުވެރިކަމުގެ ސިނާއަތައް %16.8 ކުރިއެރުމެއް ލިބިފައިވާކަމަށް މިނިސްޓަރު ވިދާޅުވިއެވެ. އަދި މިދިޔަ އަހަރުގެ ފުރަތަމަ2މަސްދުވަހާއި އަޅާބަލާއިރު މިއަހަރުގެ ފުރަތަމަ2މަސްދުވަސް %11.7 ކުރިއެރުމެއް ހޯދާފައިވާކަން މިނިސްޓަރ ފާހަގަކުރެއްވިއެވެ.\nރާއްޖެއަށް ފަތުރުވެރިން އެންމެ ގިނައިން އަންނަ5މާކެޓަށް ބަލާއިރު އެންމެ ކުރީގައި އުޅެނީ 17.8% އެކު ޗައިނާގެ މާކެޓެވެ. އިޓަލީގެ މާކެޓް %10.8 ހިއްސާކުރާއިރު، އިންޑިއާއިން ރާއްޖެ އަންނަ ފަތުރުވެރިންގެ އަދަދު އުޅެނީ %7.6 ގައެވެ. އިންޑިއާއަށްފަހު ރާއްޖެއަށް އެންމެ ގިނައިން ފަތުރުވެރިން އަންނަނީ ޔޫކޭ އިންނެވެ. އެއީ %7.4 އިންސައްތައެވެ. ރާއްޖެއަށް އެންމެ ގިނައިން ފަތުރުވެރިން ޒިޔާރަތްކުރާ5މާކެޓްގެ ތެރޭގައި ދެން ހިމެނެނީ %6.5 އާއިއެކު ޖަރުމަނުވިލާތެވެ.\nޓޫރިޒަމް މިނިސްޓްރީން ބުނީ މިދިޔަ އަހަރުގެ ފެބުރުއަރީ މަހާއި އަޅާބަލާއިރު، މިއަހަރުގެ ފެބުރުއަރީމަހު އެންމެބޮޑަށް ދަށަށްގޮސްފައިވަނީ، ޗައިނާގެ މާކެޓްކަމަށެވެ. އެއީ %3.8 އެވެ. ނަމަވެސް އިންޑިއާއިން ރާއްޖެ އަންނަ ފަތުރުވެރިންގެ ނިސްބަތް މިހާރު %66.8 ކުރިއަރާފައިކަމަށް ޓޫރިޒަމް މިނިސްޓްރީން ބުނެއެވެ.\nޓުއަރިޒަމް އިންސްޕެކްޝަނާ ގުޅޭ ޓްރެއިނިންގ ޕްރޮގްރާމެއް ފަށައިފި


Ureedhooge roadha promoashanugai agubodu inaamuthakaai hiley deytaa\nއުރީދޫގެ ރޯދަ ޕްރޮމޯޝަނުގައި އަގުބޮޑު އިނާމުތަކާއި ހިލޭ ޑޭޓާ\nއުރީދޫއިން މި ރޯދަމަހަށް ހާއްސަކޮށްގެން އަގުބޮޑު އިނާމުތަކާއި ހިލޭ ޑޭޓާ ލިބޭ ޕްރޮމޯޝަނެއް ފަށައިފި އެވެ.\nއުރީދޫއިން ތައާރަފުކޮށްފައިވާ ޕްރޮމޯޝަންތަކުގެ ތެރޭގައި ކޮންމެ ދުވަހަކުވެސް ހަރަދުކުރާ ކުރެޑިޓުގެ ފަސްގުނަ އިތުރަށް އަނބުރާ ލިބޭނެ ޕްރޮމޯޝަނެއް ހިމެނެ އެވެ. މި ޕްރޮމޯޝަން މެދުވެރިކޮށް އުރީދޫގެ ކަސްޓަމަރުންނަށް ރީފް ސައިޑުގެ ފަރާތުން އަގުހުރި ތަފާތު އިނާމު ތަކެއްވެސް ލިބިގެންދާނެ އެވެ.\nކޮންމެ ދުވަހަކު، ހުރިހާ ކަސްޓަމަރުންނަށް ހިލޭ ޑޭޓާ ލިބޭނެ ޕްރޮމޯޝަނެއްވެސް ވަނީ ފަށާފަ އެވެ. މި ޕްރޮމޯޝަނުގައި ކޮންމެ ދުވަހެއްގެ ހެނދުނު 7:00 އާއި 9:00 އާ ދެމެދު މެސެޖެއްގައި “GO” ޖެއްސެވުމަށްފަހު 5500 އަށް މެސެޖު ކުރެއްވުމުން ކޮންމެ ކަސްޓަމަރަކަށްވެސް 50 އެމްބީ ލިބިވަޑައިގަންނަވާނެ އެވެ.\nއުރީދޫގެ ޕްރިޕެއިޑް ބްރޯޑް ބޭންޑް ކަސްޓަމަރުންނަށް 200ރ. ރީޗާޖް ކުރައްވައިގެން ގުރުއަތުން ކޮންމެ ހަފުތާއަކު ހޮވޭ ކަސްޓަމަރަކަށް އެޕަލް އައިޕެޑް މިނީއެއް ހޯދުމުގެ ފުރުސަތު ލިބޭ ޕްރޮމޯޝަނެއް ފަށާފައިވާއިރު ހަފުތާ ބަންދު ދުވަސްތަކުގައި އުރީދޫ ޕްރިޕެއިޑް ކަސްޓަމަރުންނަށް ރިޗާޖް އަދި ރާސްޓަސް ކުރައްވައިގެން %25 އާ ހަމައަށް ކުރެޑިޓް ހޯދުމުގެ ފުރުސަތު ލިބޭ، ބޯނަސް ރީޗާޖް ޕްރޮމޯޝަނެއްވެސް ވަނީ ފަށާފަ އެވެ.\nއައިޑީ ކޯލް ޕްރޮމޯޝަން ގެ ނަމުގައި ސައުދީ އަރަބިއްޔާއަށް 1.95ރ އަދި ޔޫއޭއީ، އޮމާން، ޤަތަރު، ކުވޭތު، މިސްރު އަދި ބަހްރޭން އަށް 2.95ރ ގެ ރޭޓުން ގުޅާލެވޭ ޕްރޮމޯޝަނެއްވެސް ވަނީ ފަށާފަ އެވެ.\nމީގެ އިތުރުން މިރަމަޟާންމަހު އުރީދޫ ކަސްޓަމަރުންނަށް ނަމާދު ވަގުތު އެސްއެމްއެސް މެދުވެރިކޮށް ހޯދޭއިރު ރީތި ޓިއުންސް ޚިދުމަތް މެދުވެރިކޮށް މުޅިން ހިލޭ މަދަހަ އަދި ޤުރުއާން ތަރުޖަމާ ލިބޭ ޕްރޮމޯޝަނެއްވެސް އެ ކުންފުނިން ވަނީ ފަށާފައެވެ.\nމެޕްސް ކޮލެޖުން އޮންލައިންކޮށް ކިޔެވުމުގެ ފުރުސަތު\nއުރީދޫގެ ހިދުމަތްތައް ޑިޖިޓަލްކޮށް ހޯދަން އެދެފި


vnews - Aailaa ah filaigendhiya Saudi anhen kujjaa ah Canada in himaayai dheefi\nއާއިލާއަށް ފިލައިގެންދިޔަ ސައުދީ އަންހެން ކުއްޖާއަށް ކެނެޑާއިން ހިމާޔަތް ދިނުމުން ފުރައިފި\nއުމުރުން 18 އަހަރުގެ ރަހާފް މުހަންމަދު އަލްގުނޫން (މ) ބެންކޮކްގެ ސުވަރްނަބުނި އެއަރޕޯޓްގައި:\nއާއިލާއަށް ފިލައިގެން ކެނެޑާއަށް ދަތުރުކުރުމުގެ މަގުމަތީގައި ބެންކޮކް އެއަރޕޯޓެއްގައި ޓްރާންސިޓްކުރި ވަގުތު، ތައިލެންޑުން ހިފެހެއްޓި ސައުދީ އަރަބިއްޔާގެ އަންހެން ކުއްޖާ ރަހާފް މުހަންމަދު އަލްގުނޫންއަށް ކެނެޑާއިން ސިޔާސީ ހިމާޔަތް ދިނުމުން ކެނެޑާއަށް ދަތުރު ފަށައިފިއެވެ.\nއުމުރުން 18 އަހަރުގެ ރަހާފް މުހަންމަދު އަލްގުނޫން މިހަފްތާގެ ކުރީކޮޅު، ކުވައިތުމަގުން ދަތުރުކޮށް ބެންކޮކްގެ ސުވަރްނަބުނި އެއަރޕޯޓަށް ފޭބުމާއެކު ސައުދީ އަދި ކުވައިތުގެ އޮފިޝަލުން އައިސް ވަނީ އޭނާގެ ޕާސްޕޯޓާއި، އެހެންވެސް ލިޔެކިއުންތައް ގަދަކަމުން އަތުލާފައެވެ.\nއަދި އެއާއެކު، ތައިލެންޑް ސަރުކާރުން މަސައްކަތް ކުރަމުންގެންދިޔައީ ރަހާފް އަނބުރާ ކުވައިތަށް ޑީޕޯޓް ކޮށްލުމަށެވެ. ސަބަބަކީ އޭނާގެ އާއިލާ މިވަގުތު ތިބީ ކުވައިތުގައި ކަމުންނެވެ.\nއެކަމަކު، އެއަރޕޯޓްގެ ހޮޓެލް ރޫމެއްގައި ހިމާޔަތް ހޯދައި ރަހާފްވަނީ ޑިޕޯޓްކުރުމަށް ހުރަސްއަޅާފައެވެ. އެކަމާހެދި ތައިލެންޑް ސަރުކާރަކަށްވެސް އެކަމެއް ނުކުރެވުނެވެ.\nރަހާފް މުހަންމަދު އަލްގުނޫންއަށް ކެނެޑާއިން ސިޔާސީ ދިންކަން ހާމަކުރެއްވީ، ކެނެޑާގެ ބޮޑުވަޒީރު ޖަސްޓިން ޓްރޫޑޯއެވެ.\n"އަޅުގަނޑުމެން އަބަދުވެސް ބުނަމުން މިގެންދަނީ، ދުނިޔޭގެ އެކި ކަންކޮޅުތަކުގައި އިންސާނީ ހައްގުތަކާއި އަންހެނުންގެ ހައްގުތަކަށް ކެނެޑާއިން އަޑުއުފުލާނެ ކަމަށް. އަލްގުނޫންއަށް ކެނެޑާއިން ހިމާޔަތް ދިނުމަށް އދއިން އެދުނު އެދުން އަޅުގަނޑުމެންވަނީ ގަބޫލުކޮށްފައި" ކެނެޑާ ބޮޑުވަޒީރު ވިދާޅުވިއެވެ.\nޚަބަރު ލިބޭގޮތުގައި ރަހާފް މިއަދު (ހުކުރުދުވަހު) ހަވީރުވަނީ ކޮރެއަން އެއަރ ފްލައިޓެއްގައި ބެންކޮކުން ސޯލްއަށް ދަތުރު ކުރުމަށްފަހު، ކަނެކްޓިން ފްލައިޓެއްގައި މިހާރުދަނީ ކެނެޑާއަށް ދަތުރު ކުރަމުންނެވެ.\nބެންކޮކް އެއަރޕޯޓްގައި ހިފެހެއްޓުމުން އޭއެފްޕީއާ ވާހަކަ ދައްކަމުން ރަހާފް ބުނެފައިވަނީ، އޭނާ އާއިލާއަށް ފިލައިގެންދަނީ އާއިލާގެ އަނިޔާތަކާހެދި ހިމާޔަތް ހޯދަން ކަމަށެވެ. އާއިލާއިން ޖިންސާމީގޮތުންނާއި ނަފްސާނީގޮތުން އޭނާއަށް އެތައް އަނިޔާއެއް ދީފައިވާ ކަމަށްވެސް ރަހާފް ބުނެފައި ވެއެވެ.\n"އަހަރެންގެ އާއިލާއަކީ ވަރަށް ހަރުކަށި އާއިލާއެއް. އަހަރެން ބޯކޮށާލި ކަމަށްޓާކައި އާއިލާއިންވަނީ އަހަރެން ހަމަސްވަންދެން ކޮޓަރިއެއްގައި ބަންދުކޮށްގެން ގެންގުޅެފައި" ރަހާފް ބުނެފައި ވެއެވެ.\nއޭނާ ބުނީ، އެނބުރި ސައުދީ އަރަބިއްޔާއަށް ފޮނުވާލައިފިނަމަ ޖަލަށްލާނެ ކަމަށެވެ.\n"އަހަންނަށް ސަތޭކަ ޕަސެންޓް ޔަގީން ސައުދީ ޖަލުން އަހަރެން މިނިވަންވުމާއެކު އާއިލާއިން އަހަރެން މަރާލާނެކަން. އަހަރެން ވަރަށް ބިރުގަނޭ. މިހާރު އެއްވެސް އުންމީދެއްނެތް" ރަހާފް ބުނެފައި ވެއެވެ.\nރަހާފްގެ ބައްޕަ ފަހުންވަނީ ދަރިފުޅު ބަލައި ތައިލެންޑަށްވެސް ގޮސްފައެވެ. އަދި އާއިލާއިން އޭނާގެ ދަރިފުޅަށް އެއްވެސް ގޮތަކަށް އަނިޔާވެރި ނުވާކަމަށް ބުންޏެވެ.\nރަހާފްގެ ބައްޕަ ތައިލެންޑަށް ދިޔަނަމަވެސް، ރަހާފްވަނީ އޭނާގެ ބައްޕައާ ބައްދަލުކުރަން އިންކާރު ކޮށްފައެވެ.\nރަހާފް މުހަންމަދު އަލްގުނޫން ބެންކޮކް އެއަރޕޯޓްގައި އަމިއްލައަށް ހިމާޔަތް ހޯދައިގެންހުރި ހަދުވަހު، އޭނާ ގެންދިޔައީ އޭނާގެ ހާލަތު ޓްވިޓަރ އެކައުންޓުން ލައިވްކުރަމުންނެވެ. އެހެންކަމުން، ޓްވިޓަރއިން އޭނާ ފޮލޯކުރާ މީހުންގެ އަދަދުވެސް ލައްކައަކަށްވުރެ މައްޗަށް އަރައިގެންދިޔައެވެ.\nއެކަމަކު، މަރުގެ އިންޒާރުތަކެއް ލިބޭން ފެށުމުން ކެނެޑާއަށް ފުރުމުގެ ކުރިން ރަހާފްވަނީ އޭނާގެ ޓްވިޓަރ އެކައުންޓް ވަގުތީގޮތުން ސަސްޕެންޑް ކޮށްފައެވެ.\nރަހާފް ކެނެޑާއަށް ފުރިއިރު، އޭނާ ތައިލެންޑަށް އައީ އޮސްޓްރޭލިއާއަށް ދިއުމަށެވެ. އޮސްޓްރޭލިއާއިންވެސް ރާހާފްއަށް ސިޔާސީ ހިމާޔަތް ހުށަހެޅިއިރު ދުނިޔޭގެ އެހެން ބައެއް ގައުމުތަކުންވެސް ރަހާފްއަށް ހިމާޔަތްދޭން ތައްޔާރަށް އޮތްކަން ހާމަކުރިއެވެ.


Ufalaai loabi feni, Maumoon ge lolun karuna!\nރައީސް މައުމޫން މިރޭ މިނިވަންވުމާއެކު ސަޕޯޓަރުންނާއެކު އުފާ ފާޅު ކުރައްވަނީ - މުހައްމަދު އަފްރާހު | އަވަސް\nމިރޭ އިރޮއޮއްސިގެން އައީ، ކުރީގެ ރައީސް މައުމޫން އަބްދުލްގައްޔޫމްގެ ސަޕޯޓަރުންނަށް އުފާވެރި ކަމުގެ ހަބަރުތަކާ އެކު އެވެ. އެމީހުންގެ "ޒައީމް" ކަފާލާތުގެ ދަށުން މިނިވަންކުރަން އުޅޭ ކަމުގެ އަޑުތައް ހަވީރު އިވެން ފެށުމުން އެންމެންގެ މޫނު މަތިން އުފާވެރިކަން ފާޅުވާން ފެށި އެވެ. މާގިނަ އިންތިޒާރުތަކެއް ވެސް ކުރާކަަށް ނުޖެހުނެވެ. ހައިކޯޓުގެ އިސް ފަނޑިޔާރު ސޮއި ކުރައްވައި ރައީސް މައުމޫން ކަފާލާތުގެ ދަށުން ދޫކުރުމަށް އަމުރު ނެރުނީ އެވެ.\nރައީސް މައުމޫން ދޫކޮށްލުމަށް އަމުރުކުރުމާއެކު ސަޕޯޓަރުން އެމަނިކުފާނު ދިރިއުޅުއްވާ ގެކޮޅު، އެންދެރިމާގެ ކައިރިއަށް ޖަމާވި އެވެ. ކާރުކޮޅުގައި ހައިކޯޓުން ރައީސް މައުމޫން ގެކޮޅާ ހަމައަށް ވަޑައިގެންނެވިއިރު މުޅި ސަރަހައްދުގައި ގުގުމާފައިވަނީ އެއް އަޑެކެވެ. "ތިޔައީ ޒައީމޭ" މި ލަވައިގެ އަޑެވެ.\nރަން 30 އަހަރުގެ ހިދުމަތްތައް ޝުކުރު އަދާކޮށް ހަދާފައިވާ ލަވައިން މުޅި ތަން ގުގުމާފައިވާއިރު ސަޕޯޓަރުން ގެންދިޔައީ އެމީހުންގެ ލޯތްބާއި ތާއިދު ރައީސް މައުމޫންއަށް އޮއްސަމުންނެވެ. އެތަނުން ފެނިގެން ދިޔަ އުފާވެރިކަމަކީ ހަމަ ބަޔާންކުރަން ދަތި އިހްސާސެކެވެ.\n"ކިޔައިދެވޭ ކަހަލަ އިހްސާސެއް ނޫން މިގަޑީގައި ވަނީ، ބަޔާން ކުރަން ވެސް ނޭނގޭ އިހްސާސެއް މިއީ،" ރައީސް މައުމޫން މިނިވަންކުރުމަށް ވަރަށް ގިނަ މަސައްކަތްތަކެއް ކުރި އަބްދުލް އަލީމް ބުންޏެވެ.\nސަޕޯޓަރުންގެ މެދުން ރައީސް މައުމޫން ހިންގަވާފައި ގެންދެވިއިރު އަރިހުގައި ދެ ދަރިކަނބަލުން ކަމަށްވާ ޔުމްނާ މައުމޫނާއިި ދުންޔާ މައުމޫން ތިއްބެވެ. ދެ ބޭފުޅުން ވެސް އުފަލުން ފޮޅިފައި ތިބިއިރު އުފާވެރިކަމުގެ ކަރުނަ ދެ ބޭފުޅުންގެ ލޮލުން ވެސް އޮހެރެމުންދިޔަ އެވެ.\nއޯގާތެރި ހިނިތުންވުމަކާއެކު ރައީސް މައުމޫން ގެކޮޅާ ދިމާލަށް ހިންގަވާފައިދިޔައިރު އެމަނިކުފާނަށް ފުން އަަސަރުތަކެއްކުރިތަން ފެނެ އެވެ. ފެންނަމުން ދިޔަ ލޯތްބާއި ތާއިދާއެކު އެމަނިކުފާނުގެ ލޮލުން ކަރުނަ ހިލުނެވެ. އުފާވެރިކަމާއެކު ސަޕޯޓަރުންނަށް ޝުކުރު އަދާކުރެއްވި އެވެ. އެމަނިކުފާނުގެ "ޓްރޭޓް މާކް" އަތް ހިއްލާލައްވައި އެންމެންނަށް އިޝާރާތުން ސަލާމް ކުރެއްވި އެވެ.\nމިދިޔަ ފެބުރުއަރީ މަހު ހިތާމައިގެ ކަރުނައާއެކު އެންދެރިމާގެއިން ނުކުމެވަޑައިގެން ރައީސް މައުމޫން މިރޭ ގެކޮޅަށް ވަދެވަޑައިގަތީ އުފާވެރިކަމުގެ ކަރުނައާއެކު އެވެ. އެކުގައި އެންމެ ލޯބިވާ ދަރިކަލުން އަހުމަދު ފާރިސް މައުމޫން ވެސް ގޮވައިގެންނެވެ. ފާރިސް ވެސް މިރޭ ވަނީ ކޯޓުން މިނިވަންކޮށްފަ އެވެ.\n"ވަރަސް އުފާވޭ، ހައްގަށް ނަސްރު ލިބެމުން މިދަނީ، ނަފުރަތުގެ އޮއިވަރު ޖެހިގެން ކުރަމުންދިޔަ ކަންކަން ބަލިވަމުންދާ ތަން މި ފެންނަނީ،" ރައީސް މައުމޫން މިނިވަން ކުރެއްވުމަށް ގިނަ މަސައްކަތްތަކެއް ކުރެއްވި އައިމިނަތު ނާދިރާ ވިދާޅުވި އެވެ.\nނާދިރާ ވިދާޅުވި ގޮތުގައި މިރޭ ރައީސް މައުމޫން ގެއަށް ވަޑައިގެންނެވީ ރައްޔިތުންގެ ހިތްވަރުންނެވެ. ރައްޔިތުން ނިންމި ނިންމުމުގެ ސަބަބުންނެވެ. އެމަނިކުފާނު މިނިވަންވެގެން ދިޔައީ އެއްވެސް ހާލެއްގައި މުއައްސަސާތައް ރަނގަޅުވެގެން ނޫން ކަމަށާއި މިއޮތް ހުރިހާ ދުވަހު ބަންދުކޮށްގެން ގެންގުޅުނީ ގާނޫނާ ހިލާފަށްކަން މިހާރު ހާމަވަމުންދާ ކަމަށް ވެސް ނާދިރާ ވިދާޅުވި އެވެ.\nރައީސް މައުމޫންގެ ވެސް ފުރިހަމަ ތާއިދު އޮތް، އިންތިހާބީ ރައީސް އިބްރާހިމް މުހައްމަދު ސޯލިހު، އިބޫ ވަނީ ރައީސް\nމައުމޫން މިނިވަން ކުރެއްވާނެ ކަމަށް ވައުދުވެވަޑައިގެންފަ އެވެ. އެ ވައުދާއެކު ރައީސް މައުމޫންގެ ސަޕޯޓަރުންގެ ވޯޓު ވެސް އިބޫއަށް ލިބިފައިވާއިރު ރައީސް އަބްދުﷲ ޔާމީން ބަލިކޮށްފައިވަނީ ބޮޑު ތަފާތަކުންނެވެ.


Umurun 36 aharugai Hokey football in retire koffi - vNews.mv\nއުމުރުން 36 އަހަރުގައި ހޮކޭ ފުޓްބޯޅައިން ރިޓަޔާކޮށްފި\nއައްފާން މުހައްމަދު 11 January 2022, 15:04\nއުމުރުން 36 އަހަރުގައި ރާއްޖޭގެ މަޝްހޫރު ފުލްބެކް، މުހައްމަދު ރަޝީދު (ހޮކޭ) ޕްރޮފެޝަނަލް ފުޓުބޯޅައިން ރިޓަޔަރ ކޮށްފިއެވެ.\nމިކަން ހާމަކޮށްފައިވަނީ ރ. އަލިފުށީގައި ކުރިއަށްދިޔަ އެލްދީ އާމިއާ ފުޓްބޯޅަ ޗެމްޕިއަންޝިޕްގެ ނިންމުމުގެ ރަސްމިއްޔާތުގެ ތެރެއިންނެވެ. އަދި ފޭސްބުކްގައިވެސް ފުޓުބޯޅައިން ރިޓަޔަރ ކުރިކަން ހޮކޭ ހާމަކޮށްފައިވާއިރު، ވީނިއުސް އަށްވެސް އޭނާ ވަނީ ރިޓަޔަރ ކުރިކަން ކަށަވަރުކޮށްދީފައެވެ.\nރާއްޖޭގައި އުފެދުނު އެންމެ މޮޅު އެއް ފުލްބެކްގެ ގޮތުގައި ބެލެވޭ ހޮކޭ، ކުޅުން ހުއްޓާލިކަން އިއުލާންކޮށް އޭނާގެ ފޭސްބުކް ޕޭޖުގައި ބުނީ މި ނިންމުން ނިންމީ ވަރަށް ވިސްނުމަށްފަހުގައި ކަމަށެވެ. އަދި ފުޓުބޯޅަ ކެރިޔަރުގައި ގައުމު ތަމްސީލުކުރަން ފުރުސަތު ލިބުން އެއީ ބޮޑު އުފަލެއް ކަމަށާއި، ކެރިޔަރުގައި މިހާ ހިސާބަށް އައުމަށް އެހީތެރިވެދިން އެންމެހާ ފަރާތްތަކަށް ޝުކުރުއަދާކުރާ ކަމަށެވެ.\nރާއްޖޭގެ އެންމެ ކާމިޔާބު ކުލަބް، ނިއުރޭޑިއަންޓް ސްޕޯޓްސް ކްލަބުން ކެރިއަރު ފެށި ހޮކޭ ރާއްޖޭގެ ފުޓުބޯޅައިގައި ވިދާލީ 2010 ވަނަ އަހަރު އަލީ ސުޒެއިންގެ އިރުޝާދުގެ ދަށުން ވިކްޓްރީ ސްޕޯޓްސް ކުލަބަށް ކުޅުނު ދުވަސްވަރެވެ. ކުރު މުއްދަތެއްގެ ތެރޭގައި ގައުމީ ޓީމުން ވެސް ފުރުސަތު ހޯދައިފަ އެވެ. ގިނަ ކޯޗުންގެ ތައުރީފު ލިބުނު ހޮކޭ އަކީ ޖެހިލުންކުޑަ ކުޅުންތެރިއެއްގެ ގޮތުގައި ފާހަގަކުރެވޭ ކުޅުންތެރިއެކެވެ.\nވިކްޓްރީއަށްފަހު ހޮކޭ ދެން ފެނިގެންދިޔައީ ކްލަބް ވެލެންސިއާއިންނެވެ. 2013 ވަނަ އަހަރު ވެލެންސިއާއަށް ބަދަލުވުމަށްފަހު ހަމަ އެ އަހަރު ހޮކޭ ވަނީ މާޒިޔާ ސްޕޯޓްސް އެންޑް ރެކްރިއޭޝަނަށްވެސް ބަދަލުވެފައެވެ. އަދި 2014 ވަނަ އަހަރުން ފެށިގެން 2018 ވަނަ އަހަރުގެ ސީޒަނުގެ ނިޔަލަށް ހޮކޭ ކުޅެފައިވަނީ ނިއުރޭޑިއަންޓް ސްޕޯޓްސް ކްލަބަށެވެ. ނިއުގެ ބޭންޑް އަޅައިގެން ގިނަ މެޗުތަކެއް ކުޅުނު ހޮކޭ ވަނީ ނިއު އާއިއެކު ރާއްޖޭގެ ފުޓުބޯޅައިގެ ހުރިހާ މުބާރާތެއް ކާމިޔާބުކޮށްފައެވެ.\nނިއު ދޫކޮށް 2019 ވަނަ އަހަރު ދަ ގްރާންޑޭއަށް ހޮކޭ ކުޅުނުއިރު އެ ޓީމުގެ ކެޕްޓަން ބޭންޑް އަޅައިގެން ވެސް ކުޅުނީ ހޮކޭއެވެ. އެއަށްފަހު މިދިޔަ ސީޒަނުގައި ހޮކޭ ފެނިގެން ގޮސްފައިވަނީ ސުޕަ ޔުނައިޓެޑް ސްޕޯޓްސް (ސަސް) އިންނެވެ. މި ސީޒަނުގައިވެސް ސަސް އާއިއެކު ޕްރެޒިޑެންޓްސް ކަޕުގައި އީގަލްސްއާ ދެކޮޅަށް ކުޅުނު މެޗުގައި ހޮކޭ ފެނިގެންދިޔައެވެ. އެކަމަކު މެޗު ނިމެން ކައިރިވެފައިވަނިކޮށް އަނިޔާވެ ހޮކޭ ވަނީ އެމެޖެންސީގައި ހޮސްޕިޓަލަށް ގެންގޮސްފައެވެ.\nގައުމީ ފުޓުބޯޅަ ޓީމަށް 30 އަށްވުރެ ގިނަ މެޗު ކުޅެދިން ހޮކޭ ވަނީ ގައުމީ ޓީމަށް އެއް ލަނޑު ކާމިޔާބު ކޮށްދީފައެވެ. އެއީ 2012 ވަނަ އަހަރުގެ އޭއެފްސީ ޗެލެންޖު ކަޕުގައި ނޭޕާލާ ދެކޮޅަށް ކުޅުނު މެޗުގައި އޭނާ ކާމިޔާބުކުރި ލަނޑެވެ.\nފުޓްބޯޅަ ނިއުރޭޑިއަންޓް ސްޕޯޓްސް ކުލަބް ކުޅިވަރު ވިކްޓަރީ ސްޕޯޓްސް ކްލަބު


Faaithuvi 24 gadi iru covid-19 ah positive vee 18 dhivehin\nފާއިތުވި 24 ގަޑިއިރު ކޮވިޑް-19 އަށް ޕޮޒިޓިވްވީ 18 ދިވެހިން\nފާއިތުވި 24 ގަޑިއިރު ޕޮޒިޓިވްވެފައިވަނީ 30 މީހުން\nމާލެ ސަރަހައްދުން 23 މީހުން އަދި ރަށްރަށުން7މީހުން ވަނީ ޕޮޒިޓިވްވެފައި\nމިހާރު އެކްޓިވް ކޭސްގެ ގޮތުގައި ގުނަމުންދަނީ 905 މީހުން\nކ. މާލެ | 24 އޮކްޓޯބަރ 2020 | ހޮނިހިރު 23:19 | 3,315\nމާލޭގައި ރޭންޑަމް ސާމްޕަލް ނެގުމުގެ މަސައްކަތްކުރަނީ - ރާއްޖެއެމްވީ\nކޮވިޑް-19 އަށް ފާއިތުވި 24 ގަޑިއިރު ތެރޭގައި ޕޮޒިޓިވްވެފައިވަނީ 18 ދިވެހިން ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭއީ) އިން ބުނެފިއެވެ.\nއެޗްޕީއޭއިން ބުނީ ހުކުރު ދުވަހުގެ އިރުއޮއްސި 6:00 އިން ހޮނިހިރު ދުވަހުގެ އިރުއޮއްސި 6:00 ގެ ނިޔަލަށް 30 މީހަކު ޕޮޒިޓިވް ވެފައިވާ ކަމަށެވެ. އޭގެ ތެރޭގައި ހިމެނެނީ 18 ދިވެހިންނާއި 12 ބިދޭސީންނެވެ. އަދި މީގެ ތެރޭގައި ހިމެނެނީ މާލެ ސަރަހައްދުގެ 23 މީހުންނާއި ރަށްރަށުގެ7މީހުންނެވެ.\nއެޗްޕީއޭގެ ތަފާސް ހިސާބުތަކަށް ބަލާއިރު މިހާރު އެކްޓިވް ކޭސްގެ ގޮތުގައި ގުނަމުން ދަނީ 905 މީހުންނެވެ. މިހާތަނަށް އައިއިރު ރާއްޖެއިން 11،421 މީހުން ވަނީ ޕޮޒިޓިވްވެފައެވެ. ބަލިން ރަނގަޅުވެފައި ވަނީ 10،472 މީހުންނެވެ.\nމި ވަގުތު ފެސިލިޓީތަކުގައި 321 މީހުން ތިބިއިރު ހޮސްޕިޓަލްގައި އެޑްމިޓް ކޮށްގެން ފަރުވާ ދެމުން ދަނީ 39 މީހަކަށް ކަމަށް އެޗްޕީއޭއިން ބުނެއެވެ. ރާއްޖޭގައި މިހާތަނަށް މި ބަލީގައި 37 މީހަކު ވަނީ ނިޔާވެފައެވެ.\nމާލެ ސިޓީގެ އިތުރުން 22 ރަށެއްގަޔާއި 23 ރިސޯޓެއްގައި މި ވަގުތު ކޮވިޑް-19 ޖެހިފައިވާ މީހުން އެބަތިއްބެވެ. ރިސޯޓްތަކުގައި 27 ފަތުރުވެރިންނާއި 34 ސްޓާފަކު ވަނީ ވައިރަސްއަށް ޕޮޒިޓިވް ވެފައެވެ.\nކޮވިޑް-19 ގެ ކޭސްތައް މަދުވި ކަމުގައިވީ ނަމަވެސް ބަލީގެ ނުރައްކާ ކުޑަ ނުވާ ކަމަށް ހެލްތު އިމަރޖެންސީ އޮޕަރޭޝަން ސެންޓަރ (އެޗްއީއޯސީ) ގެ ތަރުޖަމާން ޑރ. ނަޒްލާ ރަފީގު ވިދާޅުވެފައި ވެއެވެ. އެހެން ކަމުން ރައްކާތެރިކަމުގެ ގޮތުން އަޅާފައިވާ ފިޔަވަޅުތަކަށް ޚާއްސަ ސަމާލުކަމެއް ދިނުމަށް އިލްތިމާސް ކޮށްފައި ވެއެވެ.


ރާއްޖެއިސްލާމް | ހުޅަނގުގެ އަންހެނުން މަސައްކަތަށްނެރެވުނު ގޮތަށް ނަޒަރެއް – 2\nއެއްވަނަ ބޮޑު ހަނގުރާމަ\nކައިވެނިކޮށްގެން ތިބި އަންހެނުން އެންމެ ފުރަތަމަ މަސައްކަތުގެ މައިދާނަށް ގިނަ ޢަދަދަކަށް ނުކުންނަށް ފެށީ 1914 ވަނަ އަހަރު ފެށި އެއްވަނަ ބޮޑު ހަނގުރާމައިގެ ތެރޭގައެވެ. ފިރިހެނުން ހަނގުރާމައިގެ މައިދާނަށް ނުކުތުމާއެކު އެބައިމީހުން ދޫކޮށްދިޔަ ވަޒީފާތަށް ފުރާނެ މަސައްކަތްތެރީން ބޭނުންވިއެވެ. ހަމައެކަނި ކައިވެނި ނުކޮށްތިބި އަންހެނުން ނެރެގެން ފުދޭކަށްނެތެވެ. އެހެންކަމުން ވަޒީފާދޭ ފަރާތްތަކުން ކައިވެނިކޮށްގެން ތިބި އަންހެނުންނަށްވެސް މަސައްކަތަށް ނުކުތުމަށް ދަޢުވަތުދޭން ފެށިއެވެ. 1919 ވަނަ އަހަރާ ހަމަޔަށް އައިއިރު މަސައްކަތުގެ މައިދާނުގައި ޙަރަކާތްތެރިވާ އަންހެނުންގެ ތެރެއިން %25 އަކީ ކައިވެނިކޮށްގެން އުޅޭ އަންހެނުންނެވެ. ނަމަވެސް މިއީ އަދި ހަމައެކަނި ފެށުމެކެވެ.\nއެއްވަނަ ބޮޑު ހަނގުރާމައި ސަބަބުން އައި އަނެއް ބަދަލަކީ ސިފައިންގެ ވަޒީފާއަށް އަންހެނުން ވަންނަން ފެށުމެވެ. ގާތްގަނޑަކަށް ތޭރަހާސް އަންހެނުން އެމެރިކާގެ ކަނޑުގެ ސިފައިންގެ ތެރެއަށް ވެއްދުނެވެ. މިއަންހެނުން ޢާންމުގޮތެއްގައި މަސައްކަތްކުރަމުން ގެންދިޔައީ އޮފީސް ދާއިރާގައެވެ. މިއީ އެމެރިކާގެ ތާރީޚުގައި އަންހެނުންގެ ބަޔަކަށް ސިފައިންގެ ވަޒީފާ ރަސްމީކޮށް ދެވުނު ފުރަތަމަ ފަހަރެވެ.\nގްރޭޓް ޑިޕްރެޝަން ލައިގަތީ މީލާދީން 1930 ވަނަ އަހަރެވެ. ވަޒީފާނެތުމުގެ ނިސްބަތް 1929 ވަނަ އަހަރު ހުރީ %3.2 ގައެވެ. ނަމަވެސް 1932 ވަނަ އަހަރާ ހަމަޔަށް އައިރު މިޢަދަދުވަނީ %23.6 މައްޗަށް އުފުލިފައެވެ. ޚާއްޞަކޮށް ހުނަރުވެރިންނަށާ ފިރިހެނުންނަށް ވަޒީފާ ލިބުން ދަތިވެގެން ދިޔައެވެ. ބައްޕައިން ވަޒީފާ ހޯދުމަށްޓަކައި ނުކުތެވެ. ބައެއް މީހުން މާޔޫސްވެގެން އެމީހުންގެ ޢާއިލާތައްވެސް ދޫކޮށްލިއެވެ. އެހެންކަމުން އެފަދަ ވަރަށް ގިނަ ޢާއިލާތައް ބެލެހެއްޓުމުގެ ޒިންމާ މައިންގެ ކޮނޑުގައި އެޅުނެވެ.\nނަމަވެސް އަންހެނުންނާއި ފިރިހެނުންގެ މެދުގައި މަސައްކަތުގެ ބާވަތްތަކާ ދަރަޖަތައް ބެހިފައި އޮތްގޮތުން ފިރިހެނުންނަށް ވުރެ ފަސޭހައިން ގިނަ އަންހެނުންނާ ކުޑަކުދީންނަށް ވަޒީފާގެ ފުރުޞަތު ތަނަވަސްވެއެވެ. ކަންމިހެންއޮތް ނަމަވެސް ގްރޭޓް ޑިޕްރެޝަންގެ ދުވަސްވަރު %80 ފިރިހެނުން އެމީހުންގެ އަނބީން އެއްވެސް ސިފައެއްގައި މަސައްކަތުގެ މައިދާނަށް ނުކުތުމާ ދެކޮޅުހަދަމުން ގެންދިޔައެވެ. ނަމަވެސް އިޤްތިޞާދީ ސަބަބުތަކާ ހެދި އަންހެނުންނަށް މަސައްކަތަށް ނުކުންނަށް މަޖުބޫރުވަމުން ދިޔައެވެ. ދިގުވަގުތުތަކުގައި ކުރާ މަސައްކަތަށް ލިބެމުން ދިޔައީ ވަރަށް ކުޑަކުޑަ އުޖޫރައެކެވެ. އެދުވަސްވަރު ދޮންއަންހެނުންގެ ވިހި ޕަސެންޓް މީހުން ވަޒިފާތަކުގައި މަސައްކަތްކުރަމުން ގެންދިޔައެވެ. (ނުނިމޭ)


Raahjeygai vaccine furihama kuri meehunge jumla adhadhu 173291 ah – Iru\nރާއްޖޭގައި ވެކްސިން ފުރިހަމަ ކުރި މީހުންގެ ޖުމްލަ ޢަދަދު 173291 އަށް\nރާއްޖޭގައި ކޯވިޑް-19ގެ ވެކްސިންގެ2ވަނަ ޑޯޒް އިތުރު 1،028 މީހަކު ފުރިހަމަކޮށްފިއެވެ. މިއާއެކު ކޯވިޑް ވެކްސިންގެ2ޑޯޒް ފުރިހަމަކުރި މީހުންގެ ޢަދަދު މިހާރު ވަނީ އެއް ލައްކަ ހަތްދިހަ ތިންހާހަށްވުރެ މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)ގެ އެންމެފަހުގެ ތަފާސް ހިސާބުތައް ދައްކާގޮތުން ކޯވިޑް-19 އިން ދިފާޢުވުމަށް ވެކްސިންގެ2ވަނަ ޑޯޒް ޖެހި 1،028 މީހުންގެ ތެރެއިން މާލެ ސަރަހައްދުގައި ވެކްސިން ފުރިހަމަކޮށްފައިވަނީ 326 މީހުންނެވެ. ރަށްރަށުގައި 702 މީހުންވަނީ ވެކްސިން ފުރިހަމަކޮށްފައެވެ. މިއާއެކު ރާއްޖޭގައި ވެކްސިން ފުރިހަމަ ކުރި މީހުންގެ ޖުމްލަ ޢަދަދު މިވަނީ 173،291 އަށް އަރާފައެވެ.\nވޭތުވެދިޔަ 24 ގަޑިއިރުގެ ތެރޭގައި ވެކްސިންގެ ފުރަތަމަ ޑޯޒް ޖަހާފައިވަނީ 393 މީހުންނެވެ. މީގެތެރޭގައި ހިމެނެނީ މާލެ ސަރަޙައްދުން ވެކްސިންޖެހި 99 މީހަކާއި، އަތޮޅުތަކުގައި ފުރަތަމަ ޑޯޒް ޖެހި 294 މީހުންނެވެ. މިއާއެކު ވެކްސިންގެ ފުރަތަމަ ޑޯޒް ޖެހި މީހުންގެ ޢަދަދުވަނީ 312،133 އަށް އަރާފައެވެ.\nއދގެ އާންމު މަޖިލީހުގެ ނަމޫނާ ބައްދަލުވުމެއް ސްކޫލް ކުދިންނާއެކު މާދަމާ ބާއްވަނީ


ހޭބެއި ކްލަސްޓަރގެ ފުރަތަމަ ކޭސް ފެނިފައިވަނީ ޖެނުއަރީ މަހުގެ3ވަނަ ދުވަހު\nޗައިނާގެ ދެ ސަރަހައްދެއްގައި މިވަގުތު އަންނަނީ ވައިރަސް ފެތުރެމުން\nހޭބެއި ޕްރޮވިންސުން ވަނީ މިދިޔަ އަހަރުގެ މެއި މަހުގެ ފަހުން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެގެން ރިޕޯޓްކޮށްފައި\n15 ޖެނުއަރީ 2021 | ހުކުރު 16:06\nބެއިޖިންގ ގައި މީހުން މާސްކު އަޅައިގެން\nޗައިނާގެ އުތުރު އަދި އިރުއުތުރު ސަރަހައްދުގައި ހަލުވިކަމާއެކު ކޮވިޑް-19 ފެތުރެން ފެށުމާއެކު ޗައިނާއިން މިވަނީ އަނެއްކާވެސް އެތައް މިލިއަން ބަޔަކު ލޮކްޑައުންކޮށްފައެވެ.\nދެވަނަ ރާޅާއެކު އެންމެ ހާލަތު ގޯސްވެފައިވަނީ ހޭބެއި ޕްރޮވިންސުގެ މައި ސިޓީކަމުގައިވާ ޝިޖިއަޒުއަންގ އެވެ. ހޭބެއި ޕްރޮވިންސުން ވަނީ މިދިޔަ އަހަރުގެ މެއި މަހުގެ ފަހުން ޗައިނާއިން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެގެން ރިޕޯޓްކޮށްފައެވެ.\nއައު ކޭސްތައް ފެތުރެން ފެށީ ކިހިނެއް؟\nޗައިނާގެ ދެ ސަރަހައްދެއްގައި މިވަގުތު އަންނަނީ ވައިރަސް ފެތުރެމުންނެވެ. އެގޮތުން ހޭބެއި ޕްރޮވިންސުގެ މައި ސިޓީކަމުގައިވާ ޝިޖިއަޒުއަންގ ވައިރަސް ފެތުރެމުން އަންނައިރު އިރުއުތުރުގައި އޮންނަ ހިލޯންގޖިއެންގ ޕްރޮވިންސުގައިވެސް އަންނަނީ ވައިރަސް ފެތުރެމުންނެވެ.\nހޭބެއި ކްލަސްޓަރގެ ފުރަތަމަ ކޭސް ފެނިފައިވަނީ ޖެނުއަރީ މަހުގެ3ވަނަ ދުވަހު ކަމަށް ސިއްހީ މާހިރުން ބުނެއެވެ. އެހެންނަމަވެސް އެކުލަސްޓަރގެ ކޭސްތައް ނޮވެމްބަރ މަހުގެ ކުރީކޮޅުން ފެށިގެން ފެންނަމުން ގޮސްފައިވާ ކަމަށާއި ފާއިތުވި މަސްތަކުގައި ވައިރަސް މުޅި ޕްރޮވިންސަށް ފެތުރިފައިވަނީ ކަމަށް ގަބޫލުކުރެވޭކަމަށް ސިއްހީ މާހިރުން ބުނެއެވެ.\nމިކުލަސްޓަރ ފެށިފައިވަނީ ޗައިނާއަށް އެތެރެވި މީހެއްގެ ފުށުންކަން އަދި އެނގެން ނެތްކަމަށާއި އެހެންނަމަވެސް މިކުލަސްޓަރގެ އެންމެ ފުރަތަމަ ކޭސްއަކީ ޗައިނާއަށް އެތެރެވި މީހަކަށްވެދާނެކަމަށް އޮފިޝަލުން ބުނެއެވެ.\nއިރުއުތުރުގައި އޮންނަ ހިލޯންގޖިއެންގ ޕްރޮވިންސުން ފެންނަމުންދާ ކޭސްތަކަކީ މިއަހަރު ފެށުނުއިރު ފެންނަން ފެށި ލޯކަލް ޓްރާންސްމިޝަންއެކެވެ. މިއީ ރަޝިޔާއިން އައިސްފައިވާ ކާގޯ ބޯޓުތަކުން ފެތުރިފައިވާ ކޭސްތަކެއްކަމަށް ގަބޫލުކުރެވޭ ކަމަށް އޮފިޝަލުން ބުނެއެވެ.\nއެސަރަހައްދުގައި ފެތުރެމުންދާ ވައިރަސްގެ ސްޓްރެއިން ރަޝިޔާއިން މިދިޔަ އަހަރު ފެނިފައިވާ ވައިރަސްގެ ސްޓްރެއިން އާ އެއްގޮތްކަމަށް އޮފިޝަލުން ބުނެއެވެ.\nކުރީގައި ފެނުނު ކޭސްތަކާއި މިހާރު ފެންނަ ކޭސްތަކުގެ ތަފާތަކީ ކޮބާ؟\nޗައިނާގެ އޮފިޝަލުން ބުނެފައިވާ ގޮތުގައި ހޭބެއި ޕްރޮވިންސްގައި މިހާރު ފެންނަމުންދާ ކޭސްތަކުގެ ތެރެއިން ގިނަ ކޭސްތައް ފެންނަމުންދަނީ އެހާބޮޑަށް ތަރައްޤީނުވާ ސިއްހީ ނިޒާމުގެ ފެންވަރު ދަށް ސަރަހައްދުތަކުންނެވެ. އެހެންކަމުން ވައިރަސް ފެތުރުން ކޮންޓްރޯލްކުރުމަށް ފިޔަވަޅުތައް އެޅުމަށް ދަތިތަކާއި ކުރިމަތިވަމުން އަންނަ ކަމަށް އޮފިޝަލުން ބުނެއެވެ.\nޗައިނާގެ ކަމާބެހޭ އިދާރާތަކުން ވަނީ ޗައިނީޒް ނިއު އިޔަރ އާ ދިމާކޮށް ޗައިނާގެ ރައްޔިތުން އަނބުރާ ގައުމަށް އަންނާތީ ވައިރަސް އެސަރަހައްދުގައި ފެތުރިގެން ހިނގައިދާނެތީ އެކަން ކޮންޓްރޯލްކުރުމަށް މަސައްކަތްކޮށްފައެވެ.\nއެސަރަހައްދުގެ އޮފިޝަލުން ބުނާގޮތުގައި އެސަރަހައްދުގެ އާބާދީ އަށް ބަލާއިރު ނިސްބަތުން ފެންނަ ކޭސްތަކުގެ މިންވަރުގެ އަދަދު މަދެވެ. އެހެންނަމަވެސް ޗައިނާގެ ސެންޓަރ ފޮރ ޑިޒީސް ކޮންޓްރޯލް އިން އިންޒާރު ދީފައިވަނީ ހޭބެއި ޕްރޮވިންސްގައި ވައިރަސް ފެތުރޭ މިންވަރު ކުރީފަހަރާއި އަޅާބަލާއިރު އިތުރުވަމުންދާތީއެވެ.\nމީގެއިތުރުން ސިއްހީ މާހިރުންވެސް ވަނީ މިހާރު ފެނިގެން މިއުޅޭ ސްޓްރެއިން ދެނެގަތުމަށް ގިނަ ދުވަސްތަކެއް ނަގާތީ އެކަމުގެ ކަންބޮޑުވުން ފާޅުކޮށްފައެވެ. އެގޮތުން 14 ދުވަހުގެ މުއްދަތުގެ ކަރަންޓީނަށް ފަހުންވެސް ވައިރަސް އަށް މީހުން އަންނަނީ ޕޮޒިޓިވްވަމުންނެވެ.\nވައިރަސްގެ އައު ރާޅާއެކު ހުރި ގޮންޖެހުންތަކަކީ ކޮބާ؟\nފާއިތުވިގެން ދިޔަ 10 މަސް ދުވަހާ އަޅާބަލާއިރު މިހާރު ދުވާލެއްގެ މައްޗަށް ފެންނަ ކޭސްތަކުގެ އަދަދު ވަނީ އިތުރުވެފައެވެ. އެހެންނަމަވެސް ޗައިނާއިން ވަނީ ވައިރަސް ފެތުރުން ކޮންޓްރޯލް ކުރުމަށް އަވަސް ވަރުގަދަ ފިޔަވަޅުތަކެއް އަޅާފައެވެ. އެގޮތުން އެތައް މިލިއަން ބަޔަކު ލޮކްޑައުންކޮށް ވައިރަސް އަށް ޓެސްޓް ކުރުމުގެ މަސައްކަތް އަންނަނީ ކުރަމުންނެވެ.\nއަދި ހޭބެއި ޕްރޮވިންސްގެ ހުރިހާ ސިޓީތަކަށް ދަތުރުކުރުމުގައި ވަނީ ފިޔަވަޅުތައް އަޅާފައެވެ. ވަކިން ޚާއްސަކޮށް ހޭބެއި ޕްރޮވިންސަށް ވަދެ ނިކުމެވާ މަގުތަކަށް ވަނީ ޚާއްސަ ސަމާލުކަމެއްދީފައެވެ. މީގެއިތުރުން ޑިސެމްބަރ މަހުން ފެށިގެން އެޕްރޮވިންސުން ބޭރަށް ދަތުރުކޮށްފައިވާ މީހުން ދެނެގަތުމުގެ މަސައްކަތް އަންނަނީ ކުރަމުންނެވެ.\nޗައިނާގެ ސީޑީސީން ބުނެފައިވަނީ ޗައިނާއިން މިހާރު ވަނީ ކޮވިޑް-19 އަކީ ކޯއްޗެއް ކިހިނެއް ފެތުރޭ ވައިރަސް އެއްކަން ރަނގަޅަށް ދެނެގަނެފައިކަމަށެވެ. އެހެންކަމުން ކުރީފަހަރު ދިމާވިގޮތަށް ގިނަ އަދަދެއްގެ ކޭސްތަކެއް އެއްފަހަރާ ފެނުމަކީވުން ނާދިރުކަމެއްކަމަށް ސީޑީސީން ބުނެއެވެ.


Karantu bilun othee technical gothun vakkan koffai: PPM | Mihaaru\nކަރަންޓް ބިލުން އޮތީ "ޓެކްނިކަލް" ގޮތުން ވައްކަން ކޮށްފައި: އިދިކޮޅު ކޯލިޝަން\nއިދިކޮޅު ކޯލިޝަނުން މިއަދު ބޭއްވި ޕްރެސް ކޮންފަރެންސްގައި، މަޑުއްވަރީ ދާއިރާގެ މެމްބަރު އަދި ޕީއެންސީގެ ނައިބު ރައީސް އާދަމް ޝަރީފް ވާހަކަދައްކަވަނީ.-\n02 ޖުލައި 2020 - 21:33\nބައެއް ގޭގޭގެ މިދިޔަ މަހުގެ ކަރަންޓު ބިލް އާދަޔާހިލާފަށް ބޮޑުވެ ގިނަ ބަޔަކު ވަނީ ސޯޝަލް މީޑިއާގައި ކަންބޮޑުވުން ފާޅުކޮށްފަ އެވެ. އެ ޝަކުވާތަކާ ގުޅިގެން، ސްޓެލްކޯއިން ވަނީ މިދިޔަ މަހުގެ ކަރަންޓު ބިލުން 40 ޕަސެންޓް ޑިސްކައުންޓް ދޭން ނިންމައިފި އެވެ.\nއިދިކޮޅު ކޯލިޝަނުން ހަވީރު ބޭއްވި ޕްރެސް ކޮންފަރެންސްގައި ޕީއެންސީގެ ނައިބު ރައީސް، ފެނަކަ ކޯޕަރޭޝަންގެ ކުރީގެ މެނޭޖިން ޑިރެކްޓަރު މުހައްމަދު ނިމާލް ވިދާޅުވީ ސަރުކާރުގެ އަމަލުތަކުން ފެންނަމުންދަނީ މާޔޫސްކަމާއި ނާއުއްމީދު ކަމަށެވެ. އޭނާ ވަނީ، ހަމަ އަގަށް ތިރިކުރަން ދެން ބިލް ނުދެއްކުމަށް ގޮވާލައްވައިފަ އެވެ.\nKaranu bill aadhayaa hilaafah boduve shakuvaa ginavejje\nނިމާލް ވިދާޅުވީ ކަރަންޓް ބިލުން ފެންނަނީ މަކަރާއި ހީލަތާއި ފޭރުމުގެ ތެރެއަށް އިތުރުވެގެން ދިޔަ ބޮޅެއް ކަމަށެވެ. އަދި އެއީ ރައްޔިތުން ބިކަހާލުގައި ހިތްދަތިކަމުގައި ގެންގުޅެން ފެށި ސިލްސިލާ ޕްރޮގްރާމެއް ކަމަށް ވެސް ވިދާޅުވި އެވެ.\nސްޓެލްކޯގައި ވެސް ކުރިން މަސައްކަތް ކުރެއްވި ނިމާލް ވިދާޅުވި ގޮތުގައި މިދިޔަ މަހުގެ ބިލުގައި ހަދާފައިވަނީ މަކަރެވެ. އެއީ ރަނގަޅު މަގުސަދެއްގައި ހަދާފައިވާ ބިލެއް ކަމަށް ނުދެއްކޭނެ ބުނެ އިދިކޮޅު ކޯލިޝަނުން ވަނީ ކަންބޮޑުވުން ފާޅުކޮށްފަ އެވެ.\n"މިއީ ޓެކްނިކަލް ގޮތުން ކޮށްފައި އޮތް ވައްކަމެއްގެ ގޮތުގައި ސިފަކުރާނީ،" ނިމާލް ވިދާޅުވި އެވެ.\nމަޑުއްވަރީ ދާއިރާގެ މެމްބަރު އަދި ޕީއެންސީގެ ނައިބު ރައީސް އާދަމް ޝަރީފް ވިދާޅުވީ ކޮވިޑް-19 ގެ ނުރައްކާތެރި ވަބާއާ އެކު ވަރަށް ބޮޑު ތަދުކަމެއް އައިސްފައިވާ ކަމަށެވެ. ރާއްޖޭގެ އިގުތިސޯދު ވެސް މިއިން ޒަމާނެއްގައި ނުވެއްޓޭ ވަރަށް ވެއްޓިފައިވާތީ މި ތަދުމަޑުކަމުގައި ރައްޔިތުން އުޅެމުންދަނީ ނިކަމެތި ހާލުގައި ކަމަށް ވިދާޅުވި އެވެ.\nއެހީތެރިތެރިވުމަށް ސްޓިމިއުލަސް ޕެކޭޖު ތައާރަފުކުރިއަސް އެންމެ އެކަށީގެންވާ ގޮތުގައި އެކަން ނުދާ ކަމަށާއި ރައްޔިތުން ތިބީ ވަރަށް ނުރައްކާތެރި ހާލަތެއްގައި ކަމަށް ވިދާޅުވި އެވެ. އެހެން ހުއްޓައި ކުއްލިއަކަށް ލިބުނީ ބޮޑު ބިލެއް ކަމަށް ވިދާޅުވި އެވެ.\nއިދިކޮޅު ކޯލިޝަނުން މިހާތަނަށް ހެދި އެނަލައިޒްކޮށް އިން 87 ޕަސެންޓު ގޭގެ ބިލްތައް 100 ޕަސެންޓަށް ވުރެ ބޮޑުވެފައިވާ ކަމަށް ވިދާޅުވި އެވެ.\nMidhiya mahuge karantu bill in 40 percent discount dheyn nimmaifi\n"އެހާ ބޮޑު ބަދަލެއް އައީމަ ކަންބޮޑުވޭ. ރައްޔިތުންގެ އަތުގައި ފައިސާއެއް ނެތް. ފައިސާ ލިބޭނެ ގޮތެއް ވެސް ނެތް،" ކުރީގެ ރައީސް އަބްދުﷲ ޔާމީންގެ ސަރުކާރުގައި ޑިފެންސް މިނިސްޓަރުކަން ވެސް ކުރެއްވި އާދަމް ޝަރީފް ވިދާޅުވި އެވެ.\nއޭނާ ސިފަކުރެއްވި ގޮތުގައި އިތުރަށް އާމްދަނީ ލިބޭނެ އެއްވެސް ގޮތެއް ހަމަނުޖެހި އޮއްވައި "ކުއްލިއަކަށް މިކަހަލަ ކަމެއް ކުރަން ޖެހުމަކީ ލޭ ބުއިން ފަދަ ކަމެއް" ކަމަށެވެ.\nބޭރުގެ ގައުމުތަކުން ވެސް އެހީ ލިބުނު ކަމަށް މައުލޫމާތު ލިބިވަޑައިގެންފައި ވިއަސް އެކަމުގެ ފައިދާއެއް ރައްޔިތުންނަށް ނުކުރި ކަމަށް ވިދާޅުވި އެވެ.\nކަރަންޓުގެ ބޮޑު ބިލް ދެއްކޭނެ ގޮތެއް އޮތް ކަމަށް ގަބޫލެއް ނުކުރައްވާތީ އިގުތިސޯދު ރަނގަޅުވަންދެން ސަރުކާރުން ދެމުން އައި ސަބްސިޑީ ދިނުމަށް އޭނާ ވަނީ ސަރުކާރަށް ގޮވާލައްވައިފަ އެވެ.\nކަރަންޓު ސްޓެލްކޯ ޕީޕީއެމް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު އިދިކޮޅު ފަރާތްތައް މެމްބަރު އާދަމް ޝަރީފް (މަޑުއްވަރި) ކަރަންޓުގެ އަގު\nފެނަކައިން ކަރަންޓްބިލް ސައިޒުން ބޮޑުކޮށްފިއެވެ. ކުރިން އޭ4 ސައިޒްގެ ކަރުދާހަކުން2ބިލް ހަދާއިރު މިހާރު ހަދަނީ އެއްބިލެވެ. އެކަމަކު އެއީ ބިލް ބޮޑުކުރިކަމަކަށް ނުބެލޭނެއެވެ. ހަމައެހެންމެ ބިލް ކުޑަވެސް ނުކުރެއެވެ. އަނެއްކާ އެއްކަލަ ކަނޑާލިކަމަށްބުނި ފެންމީޓަރުގެ 30ރ ވެސް ބަރާބަރަށް އެބަނަގައެވެ.\nކުރީ ސަރުކާރުން ރާއްޖެތެރޭ ރަށްރަށުގެ ކަރަންޓް ބިލުން ވައްކަން ކުރި ހަދާން އަހަރެން އެބަހުރި. އަދި އެމީހުން ބޭނުންވާ ސިޔާސީ މަގާމްތަކަށް މުސާރަ ނެރުނީ އެވައްކަން ކޮއްގެން. މިސަރުކާރުން އެފަދަ ކަމެއްކޮއްފިނަމަ އަހަރެންގެ ތާއީދެއް ނެތް.\nކަރަންޓް ބިލްގެ ރީޑިން ޓެކްނިކަލް ގޮތުން އޮޅުވައެއް ނުލެވޭނެ. އެކެއް ދޭއް ތިނެއް މަސް ޒީރޯދުވަހަށް ނުބެލުނަސް އޮޅުވޭނެ އެއްޗެއް ނޫންކަން ކުރިން އުޅުނު ވަގުންނަށްވެސް ދެން އަންނަ ވަގަކަށްވެސް އަދި ސްކޫލް ތައުލީމު ނިންމައިގެން ހުރި ބޮލުގައި ތެތްކަމެއް ހުރި ކޮންމެ މީހަކަށް އެނގޭނެ. އެނގެންވީ އާމްދަނީ ދަށްވީ އިރުގަވެސއ ކަރަންޓް ބޭނުންކުރުން އިތުރުވީ ކީއްވެތޯ؟ ކޮބައިތޯ ހައްލަކީ؟\nމިމީހުން ވ ތާހިރު ބިލު ނުދައްކަން ގޮވާލަން\nއިންޑިއާ ނަޝީދުމެން ސަރުކާރު ހިންގަނީ އެމީހުން ޖީބު ބޮޑޮކޮށް ހަންފަތުރަން.\nވައްކަންކުރާ ވާހަކަ ދައްކަން ކަލޭމެން އެންމެ ރަގަޅީ\nރާއްޖޭގެ ސަރުކާރުތަކުން އަބަދު ވެސް ވައްކަން ކުރޭ. އެމީހުން ވެސް ވައްކަން ކުރި. ތަފާތަކީ ވައްކަން ކޮށްފައި ވެސް ކަންކަން ކުރިކަން. އެހެން ސަރުކާރުތަކުން ބަޖެޓް ހުސްކޮށްލާ ކަމެއް ނުކޮށް. އެފައިސާ ވަންނަ ތަނެއް ދަންނަ މީހަކު ވެސް ނުހުރޭ. މިމީހުން ނެގި ފައިސާ ނެގި މީހުންނާއި ދިޔަ ތަން ނަސީބަކުން އެނގެއެއްނު.\nމިސަރުކާރު ވެރިކަމަށް އައީ ކަރަންޓް ގެ އަގު ހެޔޮ ކުރާނެކަމަށް ވައުދުވެގެންނެވެ. ވެރިކަމަށް އައިގޮތަށް ފެންނަންފެށީ ބިލުގެ ސައިޒުން ކުޑަ އެހެނަސް އަދަދުން ބޮޑު ބިލު ތަކެކެވެ. މާލޭގެ ރައްޔިތުން މިކަމަށް ހެކި ވާނެއެވެ.\nވައްކަންކުރާ ވާހަކަ ދައްކަން ތިމީހުން ވަރު ބައެއް ނެތް ހަމަ\nއޮޅިގެންވިޔަސް ނޫނީ އެހެންގޮތަކުންވިޔަސް އެނގޭކަމަކީ މިވަރަށް މިދިޔަ އަހަރުތަކުގަވެސް ބިލްގެއަދަދު ބޮޑުވުވާކަން 1400 ސަތޭކަޔާ 1500 ސަތޭކަޔާ ދެމެދުގެ އަދަދަކަށް ބިލްއަންނަތާ މިހާރު ކިތަންމެ ޒަމާނެއްވެފައޮއްވާ މިދިޔަ މޭމަހުގެ ބިލް 2100 ބަދަލުވީ އަދި އެއީ %40 ގެ ޑިސްކައުންޓެއްދިނީމަ އެކަމާ ކަންބޮޑުވެފާހުއްޓާ ޖޫންމަހުގެ ބިލް ފޮނުވިއިރުވަނީ 3600 ރުފިޔާ އަށްވުރެމަތީގަ ދެންކިހިނެއް ހަދާނީ ނުދެއްކިއްޖިއްޔާ ކަރަންޓްކަނޑާލަފާނެތީމިތިބީބިރުން\nކަރަންޓް ބިލް ބޮޑުވީ ލޮކްޑައުންގަ 24ގަޑިއިރު ގޭގަތިބީމަ ގިނައިން ކަރަންޓް ބޭނުންކުރެވުނީމަ. ބިލް ހަދަނީ އެހެން މަސްމަހުވެސް ބިލް ހަދާގޮތަށް ޔުނިޓަކަށް އަރާވަރުގަ. ޝައްކުވަންޏާ އަމިއްލައަށް ހިސާބުހަދާލީމަ ޝައްކުފިލާނެ.\nކޮތަރު އަށް އެގޭނެ ތިތާ ތިގަންނަ ގަނޑު އައިޓީ ކުދިން ލައްވާ


Maldivian In Flying School Hinggan Gan Airport Aaeku Soiy Kohffi - Vaguthu\n6 މަސް ކުރިން ( އޮކްޓޯބަރ 28, 2021 )\nމޯލްޑިވިއަންއިން އައްޑޫގައި ފްލައިން ސްކޫލް ހިންގަން އެއްބަސްވުމުގައި ސޮއިކުރުމުގެ ރަސްމިއްޔާތު - ފޮޓޯ: މޯލްޑިވިއަން\nއައިލެންޑް އޭވިއޭޝަނާއި ގައުމީ ޔުނިވާސިޓީ (އެމްއެންޔޫ) ގުޅިގެން އުފައްދާ ފްލައިޓް ޓްރޭނިން ސްކޫލް ހިންގުމަށް އައްޑޫ އިންޓަނޭޝަނަލް އެއަޕޯޓުން ތަން ދިނުމަށް އެއްބަސްވުމެއްގައި ސޮއި ކޮށްފިއެވެ.\nނައިބު ރައީސް ފައިސަލް ނަސީމާއި މޭޔަރު އަލީ ނިޒާރު ބައިވެރިވެވަޑައިގެންނެވި މި ރަސްމިއްޔާތުގައި އައިލެންޑް އޭވިއޭޝަންގެ ފަރާތުން އެއްބަސްވުމުގައި ސޮއި ކުރެއްވީ މެނޭޖިން ޑިރެކްޓަރު މުހައްމަދު މިހާދެވެ. ގަން އިންޓަނޭޝަނަލް އެއާޕޯޓުން އެ އެއްބަސްވުމުގައި ސޮއިކުރެއްވީ މެނޭޖިން ޑިރެކްޓަރު ގައިސް ނަސީރެވެ.\nތިން އަހަރު ދުވަހަށް ސޮއި ކުރި މިއެއްބަސްވުމުގެ ދަށުން އައްޑޫ އެއަރޕޯޓްގައި ހުރި ހެނގަރާއި އޮފީސް އިމާރާތެއް ފްލައިޓް ޓްރެއިނިން ސްކޫލްގެ ބޭނުމަށް ކުއްޔަށް ހިފާނެއެވެ.\nއައިލަންޑް އޭވިއޭޝަނާއި ދިވެހިރާއްޖޭގެ ޤައުމީ ޔުނިވަރސިޓީ ޖޮއިންޓް ވެންޗަރއެއްގެ ދަށުން ހިންގާ ފްލައިޓް ސްކޫލްގެ ކިޔެވުން މިއަހަރު ފަހުކޮޅު ފެށުމަށް މަސައްކަތް ކުރަމުން އަންނަ ކަމަށް އެކުންފުނިން ވަނީ ބުނެފައެވެ.\nއެގޮތުން ފަށައިގަންނައިރު، ސްކޫލަށް ކުދިން ވެއްދުމުގައި އެކި ސަބަބުތަކާހެދި ޕައިލެޓް ޓްރޭނިންގް މެދުކެނޑުނު ދަރިވަރުންނަށް އިސްކަންދޭ ގޮތަށް ސަރުކާރުންވަނީ ހަމަޖައްސާ ދެއްވާފައެވެ.\nމޯލްޑިވިއަނުން ފްލައިން ސްކޫލް ހިންގާއިރު، ޕައިލެޓުން ތަމްރީނު ކުރުމުގެ އިތުރުން އޭވިއޭޝަން ދާއިރާގެ އެހެނިހެން ތަމްރީންތައް ވެސް ސްކޫލުގައި ހިންގުމަށް ހަމަޖެހިފައިވާ ކަމަށް އެކުންފުނިން ވަނީ ބުނެފައެވެ.\nނޮވެމްބަރު 21, 2021 16:50\nތިނޫންތަނެއް ނުފެނުނީ ގައިމު ހަނިމާދޫގަ ތިކަންކުރިނަމަހަރަދުގެ ގޮތުން މާބޮޑައްވެސް ކުޑަވީސް ތިތާކު ތިކަމެއްނުވާނެ ޔަގީންހަމަނުވާނެ


Kuli Control Kurun Edhi Majlis Ah Hushahalhaa Petition Gai Soe Kurun Miadhu - Vaguthu\nކުލި ކޮންޓްރޯލް ކުރުން އެދި މަޖިލީހަށް ހުށަހަޅާ ޕެޓިޝަންގައި ސޮއި ކުރުން މިއަދު\n1 މަސް ކުރިން ( ޑިސެމްބަރު 27, 2019 )\nމާލޭގައި މީހުން ދިރިއުޅޭ ތަންތަނުގެ ކުލި ސަރުކާރުން ކޮންޓްރޯލް ކުރުން އެދި ރައްޔިތުންގެ މަޖިލީހަށް ހުށަހަޅާ ޕެޓިޝަނެއްގައި ސޮއި ކުރުން މިއަދު ކުރިއަށް ގެންދަން މާލޭގައި ކުއްޔަށް ތަންތަން ހިފައިގެން ދިރިއުޅޭ މީހުން ދާދިފަހުން އުފެއްދި ޖަމިއްޔާއެއް ކަމަށްވާ މާލޭ ޓެނަންޓްސް ޔޫނިއަން (އެމްޓީޔޫ) އިން ނިންމައިފިއެވެ.\nއެމްޓީޔޫ އިން ރައްޔިތުންގެ މަޖިލީހަށް ހުށަހަޅާ ޕެޓިޝަންގައި ސޮއި ކުރުން އޮންނާނީ މިއަދު ހަވީރު 16:00 އިން އިން 18:00 އަށް އަލިމަސް ކާނިވާ ސަރަހައްދުގައި ކަމަށް އެމްޓީޔޫ އިން ބުނެއެވެ.\nއެޖަމިއްޔާ އިން ބުނީ ޕެޓިޝަންގައި ސޮއި ކުރަން ބޭނުންވާ ފަރާތްތަކުންނާއި ކުލި ކޮންޓްރޯލް ކުރުމާއި ބެހޭ ގޮތުން ވާހަކަ ދައްކަން ބޭނުންވާ ފަރާތްތަކުން މިއަދު ކާނިވާ ސަރަހައްދަށް ވަޑައިގަތުމަށް އެދޭކަމަށެވެ.\nMale' Tenants' Union is hostingapetition signing event re: rent control. Please come by if you wish to add your signature, or even if you wish to haveachat about rent control in general.\n27th Dec, Friday. 4:00pm to 6:00pm. Alimas Carnival. pic.twitter.com/0naQsJDDwX pic.twitter.com/QUEteSbDG4\n— Malé Tenants' Union (@TenantsMV) December 26, 2019\nމާލޭގައި ކުއްޔަށް ދިރިއުޅޭ ކޮންމެ މީހަކަށް ވެސް އެމްޓީޔޫގައި ބައިވެރިވެ، އެ މީހެއްގެ ތަކުލީފުތަށް ހިއްސާ ކުރުމުގެ ފުރުސަތު ހުޅުވާލާފައިވާ ކަމަށް ވެސް އެމްޓީޔޫ އިން ކުރިން ނެރުނު ބަޔާނެއްގައި ބުނެފައި ވެއެވެ.\nއެތައް ޒަމާންތަކެއް ވަންދެން މާލޭގައި ކުއްޔަށް ދިރިއުޅެމުން އައި މީހުންގެ ވޭނާއި ތުރާތައް ހިއްސާ ކުރުމަށާއި އަދި ކުއްޔަށް ދިރިއުޅޭ މީހުންގެ އަޑަށް ރަސްމީ ސިފައެއް ހޯދުމުގެ އިތުރުން މާލޭގައި ކުއްޔަށް ދިރިއުޅޭ މީހުންގެ ހައްގުތަށްއް ހިމާޔަތްކޮށް، ދިފާއު ކުރުމާއި މީހުންނަށް އެހީތެރިކަން ފޯރުކޮށްދިނުމަނީ ވެސް އެމްޓީޔޫގެ މަޤުޞަދެކެވެ.\n"މި ޔޫނިއަނުން ކުރިޔަށް އޮތްތާނގައި ގިނަގުނަ ޚިދުމަތްތަކެއް ދިނުމަށް ދަނީ ރޭވެމުންނެވެ. މިގޮތުން އެއް ގެއިން އަނެއް ގެ އަށް ބަދަލުވާއިރު ދިމާވާ މައްސަލަތަކުގައި އެހީތެރިކަމާއި، ކޮންޓްރެކްޓް ހެދުމާއި އަދި އެހެނިހެން މައްސަލަތަކުގައި ވަކީލުންގެ އެހީތެރިކަމާއި އަދި ހޯމް އިންޝޫރަންސް ފަދަ ޚިދުމަތްތަށް ލިބޭނޭ ގޮތް ކުރިޔަށް އޮތްތާނގައި ހަދާދިނުމަށް ވަނީ ރޭވިފަ އެވެ." އެމްޓީޔޫ އިން ކުރިން ނެރުނު ބަޔާނެއްގައި ބުނެފައި ވެއެވެ.\nޑިސެމްބަރު 27, 2019 08:33\nކުލި ކޮންޓްރޯލް ކުރުން ރަގަޅު އެކަ މަކު ސަރުކާރުން ޢި މާރާތް ކުރާފަރާތްތަަކަށް ވެދެނީ ކޮންއެހީއެއްތޯ ޓެކްސްތައް ނަގާ ބޭންކް އިންޓްރެސްޓް އެހާބޮޑު ގާކުޑި އުކަން ބާޖުފީނަގާ ޑީވޯޓާކުރަން ފީއެހާބޮޑު\nޑިސެމްބަރު 27, 2019 11:34\nޢިމާރާތްކުރާ ފަރާތްތަކުގެ ވާހަކަ ދައްކާއިރު ބޮޑެތި ކުންފުނިތަކުން ހުޅުމާލޭގެގަ ދަޢުލަތުގެ ބިމުގަ ލަގްޒަރީ ފުލެޓުއަޅާ5މިލިއަން ހަމިލިޔަނަށް ވިއްކާއިރު ގަރާޖެއް ހާ ހިސާބު ނުލިބޭ ތިރީ ގަ ހުންނަ ގަރާޖުވެސް ދެނީ މަހަލު ފަސްހާހަށއ ކުއްޔަށް ނޫނީ ބިޑުކޮށްގެން އެންމެ މަތިން މަގާ މީހަކަށް.. އަދި ހިތަށް އެރިވަރަކަށް މެއިންޓެއިނަންސް ފީ ގެނަމުގަ މަހުކުލި ވެސް ނަގާ ބައެއް ތަންތަނުން މަހަކު 4000 ނޫނީ 3000 ހާސްވެސް ނަގާ.. މިކަންކަން ކޮންޓްރޯލްކޮށް ވަކި ވަރަކަށް ވުރެއް އަގު މަތި ފުލެޓުތަކާއެކު ޖަރާޖުދިނުންވެސް ލާޒިންކުރަންޖެހޭ..\nޑިސެމްބަރު 27, 2019 08:46\nޚިދުމަތާ ތަކެތީގެ އަގުވެސް ކޮންޓްރޯލް ކުރޭ\nޑިސެމްބަރު 27, 2019 09:32\nބެންކުންނަގާލޯނުގެ އިންޓުރަސްޓު ކުޑަނުވެކުލި ކުޑައެއް ނުކުރެވޭނެ ފުރަތަކަމަކަށް އިންޓުރަސްޓު ކުރަންޕެޓިޝަނެއް ހުށައަޅާބަލަ ތަޅާނެވަރަކަށްތަޅާ ކާނެވަރަކަށްކައިފަ ފަޚުރުވެރިކަމާއެކު ބިލިޔަން ބިޔަނުންފައިދާވާކަމަށްގޮވާއިރު އިންޓުރަސްޓު ކުޑަނުކުރެވެންވީކީއްވެތޯ؟؟؟؟؟؟\nޑިސެމްބަރު 27, 2019 09:35\nސަރުކާރުން އިމާރާތް ކުރާ ފްލެޓުތަކުގެ އަގު ކުޑަ ނުކުރެވޭތަ.\nޑިސެމްބަރު 27, 2019 10:12\nފީކުޑަކުރަން ތިބިމީހު ނޭފީބޮޑުކޮށްގެން އުޅެނީވެސް ދެން ކިހިނެއްތަ ފީކުޑަކުރާ ށޭކިޔާފަ ކައުންސިލް ވޯޓަށް ރަށްޔަތުން ގުނބޯ ހަށްދަން ނޫނެބަލަ މަޖިލީހަކުންވެސް ތިކަމެއް ނުވާނެ އެތާ އެތާތިބި ރަތްލާޖެހި މޑޕ މީހުނާއި އެމީހުންގެ އާއިލާތަކަ ކީވެވެސް އޭގެމީހުން ދެންކިހިނެއް ކުލި ކޮންޓްރޯލް ކުރާނީ މަމީ ވަގު މަމީ ވަގު ރައީސް\nޑިސެމްބަރު 27, 2019 10:27\nކައުންސިލް އިންތިހާބު ކާރިކޮށް އަނެއްކާ އަނެއް ކުޅިގަނޑު ވޯޓުދޭން ތިބ ރާްޖެތެރޭ މާލޭގަ ދިރިއުޅޭކުދިންގެ ބޮލައް ޗިޕްޖެހުން ކޮންމެހެން ނުޖެހޭ އެ މީހަކު ކުއްޔައްދޭން ބޭނުންނުވާ ކއްޔެއްގައި މާލޭގަ ދިރިއުޅެން އަންނާކައް ތީހަމަ ފޭރުންކަހަލަ ކަމެއްނޫން.. މާލޭ މީހުންގެ ބޯހިޔާވަހިކަމަށޭކިޔައި ވިލިމާލޭންވެސް ރާއްޖެތެރެއަށް އަދި ހުޅުމާލެއިންވެސް ރާއްޖެތެރެ އައް ހުރިހާތަނެއް ވޯޓައް ބަހައިފަ މީކިހާބޮޑުވެއްޖެކަ މެއް ދެންކޮން ބަރުލަމ މާނީ އެކޭކިޔައިގެން ބަޖެޓުން ބޮޑު ބައެއްކާލަނީ..\nޑިސެމްބަރު 27, 2019 10:35\nސަރުކާރުން ބެންކް ތަކާއި މަސްވަރާ ކޮއްގެން ގެދޮރު ހަދަން ދޫކުރާ ލޯނުއަކީ އިންޓރެސްޓް އެންމެ ކުޑަ ކޮށް ދޫކުުރާ ލޯނު ކަމުގައި ހަދާ އެ އިމާރާތް ކުރާ ފަރާތާއި ސަރުކާާރާއި ނުވަތަ ބެންކް އާއި އިމާރާތުގެ ވެރި ފަރާތާއި ކުއްޔާއި ބެހޭ ގޮތުން އެއްބަސް ވުމެއް ހެދިއްޖެ ނަމަ ކުލި ކޮންޓްރޯލް ކުރެވިދާނެ ކަމަށް ދެކެން.ޕ\nޑިސެމްބަރު 27, 2019 10:38\nޢެހެންވީމާ ގެދޮރު ހަދަން ދޭލޯނު ވެސް ޖެހޭނެ ކުޑަކުރަން....އަދި ގެދޮރު އިމާރަތްކުރަން ބެންކުން ދީފަހުރި\n100ޕަސަންޓު ފައިދާ ޖައްސާފަ ހުރި ލޯނުތައްވެސް ޖެހޭނެ ކިޑަކުރަން އެހެންނޫނީ ގޭގެ ވެރިފަރާތުން ޖެހޭނީ ފޫނުބެއްދިގެން ބެންކަށްގެ ދޫކޮށްލަން......\nޑިސެމްބަރު 27, 2019 10:51\nމިހާރު ލޯނައް ދައްކަން ޖެހޭ އިންޓަރެސްޓް ވެސް ކުޑަ ކުރޭ. ކުލި ބޮޑު ކުރަންޖެހެނީ ލޯނައއ އެހާ ބޮޑު އެއްޗެއް ދައްކަން ޖެހޭތީ\nޑިސެމްބަރު 27, 2019 11:02\nހުޅު މާލޭގަ އުޅޭ މީހުންގެ ވާހަކައެއްނެތް، ވ. ބޭއިންސާފު.\nޑިސެމްބަރު 27, 2019 11:04\nކޮންމެހެން ޕެޓިޝަން ހަދައިގެން ދަންނަވަން ޖެހޭތަ؟ ތިޔަތާ ތިބީ ރައްޔިތުންގެ ހައްގުގައި ވަކާލާތުކުރުމަށް ރައްޔިތުންގެ ވޯޓުން ހޮވާފައި ބައިތިއްބާފައި ތިބި ރައްޔިތުންގެ ޚާދިމުން..ސޮއި ކުރިއަސް ނުކުރިއަސް ޖެހޭނެ އެކަން ކޮށްދޭން\nޑިސެމްބަރު 27, 2019 11:15\nލޯނު އަދާކޮށް ނިމިފައިވާ އިމާރާތްތަކުގެ ކުލި ކޮންޓްރޯލް ކުރަންވީ. ދެފަރާތަށްވެސް ގެއްލުމެއް ނުވާނެ އޭރަށް.\nޑިސެމްބަރު 27, 2019 11:17\nތިޔަކަން ވެއްޖެޔާ ކިތަން މެހާވެސް ރަގަޅު.\nސަރުކާރު ފުލެޓުތަކުގެ އަގު ކުޑަކުރަން ގޮވާލަން މާލޭ މީހުންބުނިއަގެއްދީގެން. އެ މީހުންް އިއްޒަތުގަ ލަންޑަނުގަ.\nޑިސެމްބަރު 27, 2019 11:21\nނަސީދުބުނި ރިސޯއްޓުކުދިން އަންހެނުންކައިރިއައް ނިދަންފޮނުވާވާހަކަ. އަހަރެންގެ ފިރިމީހާ ވަޒީފާއަދާކުރަނީ މާލޭގަ އަހަރެމެން އުޅެނީރަށުގަ ދަރިންކޮޅު ބޮޑުވާއިވެ ސް ރަށައް އާދެވެނީ އަހަރީޗުއްޓީއައް. ސަރުކާރުބަންދައް ލިބެނީ 1 ނޫނީ2ނޫނީ3ދުވަ ސް މީގެތެރެއިން 1 ވަނަ ދުވަ ސް ރަށައް އަންނަން ކަޑުމަތީ2ވަނަދުވަ ސް އަބިދަރިންކައިރީ3ވަނަދުވަ ސް މާލެދާން ކަޑުމަތީ. ރި ސޯއްޓުކުދިންނަމަ މަހަކު4ދުވަ ސް 2މަހުންނަގާނަމަ 8ދުވަ ސް. އަހަރެމެންގެ ފިރިންވެ ސް ބޭނުންވޭ ރަށައް އަންނާން.ފިރިންކައިރިއަށް ގޮއްށަ ހުރެވޭވަރެއްނޫން ނިދާލާފަ ފާހާނަކޮއްލަން 500ރ. ކޮންމެ ސްމީހަކު ނަ ސީދަށާ އަލީވަހީދައް އަންހާލަބަލަ މިމެ ސެޖް. ވަރައް ފޫހިވެއްޖެ އެދެ މީހުންދެކެ. މިކަ މައްވެސް ވިސްނާލާ.\nޑިސެމްބަރު 27, 2019 11:26\nގެދޮރުއިމާރާތް ކުރުމައް ބޭނުންކުރާ ތަކެތީގެ އަގުތައްކޮންޓްރޯލް ކުރުމައް އެދި މަޖިލީހައް ޕެޓިޝަންހުށައަޅަން ވެސްޖެހޭނެ. ތިމާމެންގެ އަމިއްލައެދުންފުނީމަ އެނިމުކީނޫން. 20 30 މިލިއަން ރުފިޔާ ބެންކްލޯން ވެސް ފައްސޭހަކަމާއެކު ލިބޭނެގޮތް ހަދާދިނުމައްވެސް ޕެޓިޝަންހުށައަޅާދޭންވާނެ. އަދިއިންޓްރެސްޓްގެ ގޮތުގަ ބެންކައްދައްކަންޖެހޭވަރާ ލޯންއިކުއިޓީ ވެސްކުޑަ ކުރަން ޕެޓިޝަންހުށައަޅާދޭންވާނެ. މިކަންކަން ކުޑަވީވަރަކަށް ކުލިވެސް ކުޑަކޮށްދޭން މިތިބީ ތައްޔާރައް. ތަނެއްގެ ވެރިފަރާތް ފަޅާގެންދާވަރުވެގެން ތަނެއް އިމާރާތް ކޮށްފަ ދެރުފިޔާބަޔައް ތަންކުއްޔައް ދީގެން ދެކޮޅުޖެހޭނެނަމަ ކުލިކުޑަކޮށްނުދޭކަށް އެއްވެސްހާލެއްގަ ބޭނުމެއްނުވޭ. އެވެސް ވިޔަފާރީގެ އުސޫލުން ކުރާކަމެއް. އެއްވެސް ފައިދާއެއްނުކުރާ ތާކުންތާކުނުޖެހޭ ކަމެއް އެއްވެސްމީހަކު ކުރަންއުޅޭނީ މޮޔައެއްނު؟\nރަށްރަށުގަ ވަރަށް އާދައިގެ ކޮޓަރިއެއް 1ދުވަހަށް -/500ރުފިޔާ އަށް މިވެސް ކުޑަކުރަންޖެހޭ ކޮޓްތުރޯލް ކުލީގަ މާލެ އެކަޏެއް ނޫން. ލޯނުނަގައިގެން ގެހަދަނީ %11.75 ޕަސެން އިންޓްރެސްޓް އަދި ކުއްޔަށްދޭ ތަން ދޫކޮށްފަ ދާއިރު އެއްކޮށް ހަލާކުކޮށްލާފަ ދަނީ ހަދަން އެހާ އަގުބޮޑު. ޙަމަ ކުއްޔަށްދޭ މީހުން ތަކްލީފް އުފުލަނީ . ދެކޮޅަށްވެސް ވާހަކަ ދައްކަމާ\nޑިސެމްބަރު 27, 2019 11:30\nކުލި ކޮންޓްރޯލް ކުރަންޏާ މެޓީރިއަލްގެ އަގުހެޔޮވާންޖެހޭ. ލޯންގެ އިންޓްރެސްޓް ކުޑަކުރަންޖެހޭ. އަޅުނޑު ގެހަދާން5މިލިޔަން ނެގީމާ ރިޓާންގަ އެޗް.ޑީ.އެފް.ސީ އަށް 12.5 މިލިޔަން ދައްކަންޖެހޭ. މީ ރިސޯޓު އޯމަރުންނަށްވެސް ލޯނު ދޫކުރާ އިންޓްރެސްޓް ގަ އާދައިގެ މީހުންނަށް ގެހަދަންވެސް ލޯނު މިދެނީ. ދެންކިހިނެއްތޯ ކުލިކުދަކުރަނީ. މަޖްލީހުން ގޮތެއް ނިމޭއިރު މިހުރިހާކަމަކަށް ހައްލު އަންނަންޖެހޭ.\nސަރުކާރުން ކުއްޔަށް ދޭތަންތަން އެންމެބޮޑު އަގު ހުށހަޅާ މީހަކަށް އަމިއްލަމީހާ ސަރުކާރުން ބުނާ އަގަކަށް ހަމަހަ ކަމުގެ މިށަލެއް!\nޑިސެމްބަރު 27, 2019 11:45\nރަނގަޅު ވިސްނުމެއް.ކުލީގެ އަގު ކޮންޓްލޯލް ކުރަންޖެހޭ...\nޑިސެމްބަރު 27, 2019 12:15\nމާލޭމީހުން ރާއްޖެތެރެއިންދާމީހު ފެލާލަނީ އެއްމެ ކޮޓަރިގަނޑެއް ސިޠިންގ ރޫމެއްލައިފިޔާ 15000ރފިޔާ 50000ރުފިޔާ އެޑުވާނސް މީފުކެއްބޮޑުވަރު އެކަމަކު ރާއްޖެތެރެއައް އެބޭފުޅުން ވަޑާގެއްނެވީމަ މަހަކައް 1000ރ ކީމަވެސް ތިބެނީބޮޑުވެފަ މީދެން ކިހާބޮޑުބުސީބާތެއް\nޑިސެމްބަރު 27, 2019 14:13\nދޮންކަލޯ މާލޭ މީހުނެއް ނޫން ފެލަނީ. އައްޑޫ ހުވަދޫ މީހުން މާލޭ މީހުންގެ ބިންކޮޅު ތިރީސް ސާޅީސް އަހަރަށް ނަގައިގެން އިމާރާތް ކޮށްފަ އަތޮޅުތެރޭ މީހުނަށް ކިއްޔަށްދެނީ. ވާނުވާ ނޭނގި އަންގަތަޅާ ރާއްޖެތެރޭ މަދުކޮހުންވެސް އުޅޭތީ ހިތާމަކުރަން.\nޑިސެމްބަރު 27, 2019 17:14\nތިޔަހަދަނީ ކަނޑައެޅިގެން ދޮގު. މިހާރު ރާއްޖެތެރޭ ރަށްރަށުގަ ޢޭސީ ކޮޓަރިއެއްވެސް ދެނީ 550 ރ އަށް. އެނޫން ކޮޓަރިއެއް 350 ރ އަށް.\nޑިސެމްބަރު 27, 2019 12:24\nމާލޭގަ އިމާރާތްކޮށްފަހުރި %99 ތަންތަނަކީ ދިވެހި ސަރުކާރުގެ ހިއްސާއޮތް ބޭންކުތަކުން ނުވަތަ ސަރުކާރުގެ ލޯނު އެހީގެ ތެރެއިން ހެދިފަ ހުރި ގެދޮރުވެރިކަން. މިހެންމިކަން އޮތީމާ އިންސާނީ އަދި އަސާސީ ޚިދުމަތެއްގެ އަގު ކޮންޓްރޯލް ކުރެވެންޖެހޭނެ. އަދި ސަރުކާރުގެ ބޯހިޔާވެހިކަން ފޯރުކޮށްދޭ ނިޒާމުގެ ތެރޭއިން ފުލެޓްލިބި ރެންޓުކޮށްގެން އުޅޭ މީހުންގެ އަތުން އެތަންތަން ވަގުތުން ނިގުޅައިގަނެވެންޖެހޭ ނޯންތޯ؟ ދަންނަވަންތޯ\nޑިސެމްބަރު 27, 2019 12:27\nރެންޓް ކޮންޓްރޯލް ކުރުމަކީ އިގްތިސާދީ ގޮތުން ރަގަޅުކަމެއް ނޫން. ކުލިތައް މަތި ނުވާނެ ގޮތަކަށް ކަންކަން ރާވަންވީ. މިސާލަކަށް ބޭންކު އިންޓްރަސްޓް ކުޑަކުރަންވީ، ކޮސްޓް އޮފް ކޮންސްޓްރަކްޝަން ކުޑަ ކުރުމަށް ބައެއް ފީތައް ތިރިކުރަންވީ. މާލޭގެ ގެދޮރަށް އޮތް ޑިމާންޑް ދަށް ކުރަން އެހެން ރަށްތަކުގައި އިގްތިސާދީ މަސައްކަތްތައް ފުޅާ ކުރަންވީ. ކޮމިއުނިސްޓް ވިސްނުމުގައި ދިވެހިން ތިއްބަސް ދެރަކަމަކީ މަސައްކަތް ކުރަން ފަސްޖެހެމާއި ކުރާ މަސައްކަތާ ނުބައްދަލު އުޖޫރަ ކިއުމާ ތިމާ އަށް ކަންކަން ސަރުކާރުން ކޮށްދޭންޖެހޭނޭ ހީކުރާ ރައްޔިތުން ގިނަވަމުން ދިއުން.\nޑިސެމްބަރު 27, 2019 12:28\nރާއްޖެރެމީހުން މާލެ އައިސް މިތާދިރިއުޅެން ފައްޓަނީ މީހަކު ބުނެގެންތަ ނޫނީ ސަރުކާރުން ބުނެގެންތަ. އެމީހެއް ރަށުގަތިބެބަލަ. އޭރަށް ކުލިދޭކަށްނުޖެހޭނެ. ކިހާބޮޑު ނޮހޮރުއްޕާނެއް މީ👹👹👹👹👹👹👹👹👿👿👿👿👿👹👹👹\nޑިސެމްބަރު 27, 2019 13:44\nއޭރުން ކޮބާ ފާތުމަގެ ހާލަކީ\nޑިސެމްބަރު 27, 2019 17:51\nމިހާރު ފާތުމަ އެއް ނޫނޭ. މިހާރު ހުރީ އަމިއްލަ އަށް އެދިގެން އަލުން އިނދެގެން އައިސް ހުރި ފަސްޓް ލޭޑީ އެކޭ.\nޑިސެމްބަރު 27, 2019 13:51\nމުޅި ދިވެހި ދައުލަތުގެ ބަޖެޓުން ހަރަދު ކޮށްގެން އަސާސީ ހިދުމަތް ލިބޭ ހަމަ އެކަނި ތަނަކީ މާލެއަށް ހެދީމަ އެ އޮތީ އަންނާށޭ ވަރަށް ރީތިކޮށް ބުނެވިފަ\nޑިސެމްބަރު 27, 2019 13:35\nރަނގަޅު ފެންވަރެއްގެ ހިދުމަތްލިބޭ ސިއްހީނިޒާމެއް އަތޮޅުތެރޭގައި ގާއިމްކުރަނިކޮށް ތިކަން ނިމުނީ، މާލެޔަކަށް ތިބުނާހާ މީހުންތަކެއް އައިސްގެން ކުލިބޮޑޮވުމުގެ މައްސަލަތަށް އިތުރެއް ނުވާނެ. ޢަމިއްލަ ރަށުގައި އުޅޭމީހުން ގިނަވާވަރަކަށް މާލެޔަށް އޮންނަ ޑިމާންޑުމަޑުމަޑުން ކުޑަވެ ކުލި ދައްވާނެ\nސަންފާދިޔެގެ ޝިނާޒް / ހިތަދޫ\nޑިސެމްބަރު 27, 2019 14:32\nއާއްމު ރައްޔިތުންގެ ގެތަކުގެ ކުލި ކޮންޓްރޯލް ކުރަން ޕެޓިޝަން ހަދާކަށް ނުޖެހޭ.\nސަރުކާރުން ފްލެޓްތައްދޭ އަގުވެސް ބޮޑު. އެއަދަދު ކުޑަކުރަން ޕެޓިޝަން ހުޝަހަޅަންވީ.\nރިސޯޓްތަކުގައިވެސް ރޫމްތައް ވިއްކަނީ ބޭނުން އަގަކު. ވީމާ އާއްމު ފަރުދުންނަށްވެސް ބޭނުން އަގަކު އެމީހެއްގެ އަމިއްލަ ގޯތީގައި ހަދާފައި ހުންނަތަނެއް ބޭނުން އަގަކު ކުއްޔަށް ދެވިދާނެ.\nޑިސެމްބަރު 27, 2019 14:35\nތިއީ ވަރަށް ތާކުންތާކު ނުޖެހޭ ވާހަކައެއް.\nމާލޭގައި މީހަކު ހަދާފައި ހުރި ތަނެއް އޭނާ ބޭނުން އަގަކަށް ދެވޭނެ. އަގު ބޮޑިއްޔާ ނުހިފީމަ ނިމުނީ.\nކުލި ދެއްކޭނެ ވަރު ނެތިއްޔާ އައްޑޫ މީހުން އައްޑުއަށް އައިމަ ނިމުނީ. ވަކި ބަޔަކު ބޭނުން އަގަކަށް ކުލި ދަށްކޮށްގެން ތިތާ އުޅެވޭގޮތް ހަދާކަށްނުޖެހޭ. އަމިއްލަ ރަށުގައި ނުއުޅެވެންޖެހޭ ސަބަބެއްވެސް ނެތް. އެތައްހާސް މީހުންނެއް އައްޑޫގައި އެބައުޅޭ ހަމަޖެހިލައިގެން.\nދެން ވަކިބަޔަކަށްޓަކައި ކުއްޔާއި ކުޅޭކަށް ނުޖެހޭ.\nޑިސެމްބަރު 27, 2019 15:28\nއަހަރެން ބޭނުން އައިފޯނުގެ އަގު ކޮންޓްރޯލުކުރަން\nޑިސެމްބަރު 27, 2019 20:32\nކުލި ކޮންޓްރޯލް ކުރުމަކީ ކުރަންވާވަރު ގެ ކަމެެއް ނޫން. އެއީ އަހަރަމެން ގޯތި ގެދޮރު ހަދަނީކި އެއް ރުފިޔާ ދެރުފިޔާ ދީގެނެއް ނޫން. އެތަކެއް މިލިއަނެއް ދީގެން. އެހެން ވީމަކާއެއް އަގުހެވެއް ނުކުރެވޭނެ. އަދި ނުވިތާކައް ކޮމްމެ އަހަރަކު މީރާ އައް އެހާ ބައިވަރު ފައިސާ ވެސް ދޭން ޖެހޭ. ތިމާއައް އަތުޖެހޭ ވަރައް ވުރެއް އަގުބޮޑިއްޔާ ދިރިއުޅެން ދާނީ ތިމާގެ ފެންވަރުން. އަގު ބޮޑެތި ޓީވީއާ ޑިޝްވޮޝަރާއި ކޮންމެ ކޮޓަރިއެގާ އަދި ބަދިގެއާއި ސިޓިންރޫމް ގައި އޭސީ ހުންނަ ތަނަކަށް ނޫން. ދެން އޮތް ގޮތަކީ ސަރުކާރުން އިމާރާތް ކުރަން ބޭނުންވާ ތަކެތީގެ އަގު ކުޑަ ކުރުން. އެހެން ނޫނިއްޔާ ސަރުކާރުން ގޯތި ގެދޮރު އަޅާ އަގު ކުޑަކޮށް ކުއްޔައް ދިނުން.\nޑިސެމްބަރު 27, 2019 22:45\nނުކަނޑާނެ ކުރިއަކަށް... އިސްވެރިންގެ ތަންތަން ނުއަގުގަ ދީފަ ހުންނަނީ....\nޑިސެމްބަރު 27, 2019 23:06\nތީގައި ސޮއިކޮށްފައި އަންނަތަނުން ގެއިން ނިކުންނަން ބުނެފިއްޔާ ؟\nޑިސެމްބަރު 28, 2019 16:23\nއެހެންވީމަ ރައީސް ޔާމީން ހިކިމަތު އަމަލުން ސޯސަލް ހައުސިން ގެ ޔުނިޓްތަކެއް އަޅުއްވަން ފެއްޓެވީ. ކުލި ކޮންޓްރޯލް ކުރުމަށްޓަކައި ސަރުކާރުން އިހުނަށްވުރެ ބޮޑަށް މަސަތްކަތް ކުރަން ޖެހޭއެބަ. ރާއްޖޭގެ އުތުރާއި ދެކުނުގައި މާލެއެކޭ އެއްފެންވަރު ސިޓީ ގާއިމްކުރަން އެބަޖެހޭ މިކަން ހައްލުކުރުމަށްޓަކައި.


Ras Online - ބިސްމިއަކީ އަލްޙަމްދުގެ އާޔަތެކެވެ. އައުލާވެގެންވަނީ ނަމާދުގައި ބިސްމި ބާރަށް ކިޔެވުމެވެ. (2)\nޙުސައިން ރަޝީދު އަޙުމަދު 8 މޭ 2021 - 23:15\n(5) މާތް ﷲ ރުއްސުންލެއްވި އަނަސްގެފާނުންގެ ކިބައިން ރިވާވެގެން ވެއެވެ. "سُئِلَ أَنَسٌ كَيْفَ كَانَتْ قِرَاءَةُ النَّبِيِّ صَلَّى اللَّهُ عَلَيْهِ وَسَلَّمَ فَقَالَ كَانَتْ مَدًّا ثُمَّ قَرَأَ بِسْمِ اللَّهِ الرَّحْمَنِ الرَّحِيمِ يَمُدُّ بِبِسْمِ اللَّهِ وَيَمُدُّ بِالرَّحْمَنِ وَيَمُدُّ بِالرَّحِيمِ" މާނައީ: رَسُولُ اللَّهِ ﷺ ކީރިތި ޤުރުއާން ކިޔަވާވިދާޅުވަނީ ކިހިނަކުންތޯ، މިފަދައިން މާތްﷲ ރުއްސުންލެއްވި އަނަސާއި ސުވާލުވެވުމުން، އެކަލޭގެފާނު ވިދާޅުވިއެވެ. އޭގައި ކީރިތި ރަސޫލާ މައްދުކުރަށްވައި ދަންމަވަތެވެ. ދެން އަނަސްގެފާނު މިފަދައިން بِسْمِ اللَّهِ الرَّحْمَنِ الرَّحِيمِ ތިލާވަތު ކުރަށްވާފައި ވިދާޅުވިއެވެ. މިގޮތަށް بِسْمِ اللَّهِ އަށް މައްދު ކުރަށްވަތެވެ. އަދި الرَّحْمَن އަށްވެސް މައްދު ކުރަށްވަތެވެ. އަދި الرَّحِيم އަށްވެސް މައްދުކުރަށްވަތެވެ.\n(6) އަދިވެސް މާތް ﷲ ރުއްސުންލެއްވި އިބްނު ޢައްބާސު ރިވާކުރައްވާފައި ވެއެވެ. "كَانَ النَّبِيُّ صَلَّى اللَّهُ عَلَيْهِ وَسَلَّمَ لاَ يَعْلَمُ خَتْمَ السُّورَةِ حَتَّى يَنْزِلَ بِسْمِ اللَّهِ الرَّحْمَنِ الرَّحِيمِ" މާނައީ: އެއްސޫރަތްނިމި އަނެއް ސޫރަތް ފެށޭތާގައި بِسْمِ اللَّهِ الرَّحْمَنِ الرَّحِيمِ މިއާޔަތް ބާވައި ލެއްވުމުން ނޫނީ އެސޫރަތް ނިމުނުކަމެއް رَسُولُ اللَّهِ ﷺއަށް އެނގިވަޑައި ނުގަންނަވަތެވެ.\n(7) އަދިވެސް މާތް ﷲ ރުއްސުންލެއްވި އިބްނު ޢައްބާސު ރިވާކުރައްވާފައި ވެއެވެ. އެކަލޭގެފާނު ވިދާޅުވެފައި ވެއެވެ. "أَنَّ النَّبِيَّ صَلَّى اللَّهُ عَلَيْهِ وَآلِهِ وَسَلَّمَ كَانَ إِذَا جَاءَهُ جِبْرِيلُ فَقَرَأَ بِسْمِ اللَّهِ الرَّحْمَنِ الرَّحِيمِ عَلِمَ أَنَّهَا سُورَةٌ " މާނައީ: رَسُولُ اللَّهِ ﷺގެ އަރިހަށް ޖިބްލީގެފާނު ވަޑައިގެން ބާވައިލެއްވޭ އާޔަތްތައް ތިލާވަތު ކުރަށްވާއިރު بِسْمِ اللَّهِ ވިދާޅުވެއްޖެނަމަ އެއީ ސޫރަތެއް ފެށުނީކަން އެކަލޭގެފާނަށް އެނގިވަޑައިގަންނަވަތެވެ.\n(8) އަދިވެސް ﷲ ރުއްސުންލެއްވި އިބްނި ޢައްބާސުގެ ކިބައިން ރިވާވެގެން ވެއެވެ. كَانَ الْمُسْلِمُونَ لاَ يَعْلَمُونَ اِنْقِضَاءَ السُّورَةِ حَتَّى يَنْزِلَ بِسْمِ اللَّهِ الرَّحْمَنِ الرَّحِيمِ މާނައީ: މުސްލިމުންނަށް ކީރިތިޤުރުއާނުގެ ސޫރަތެއް ނިމިއްޖެކަން އެނގެނީ بِسْمِ اللَّهِ الرَّحْمَنِ الرَّحِيمِ ބާވައިލެއްވުމަށް ފަހުއެވެ.\n(9) ދަންނަވަންތޯއެވެ؟ ބަޔާންވެދިޔަ އެއްވެސް ރިވާޔަތެއްގެ ޞައްޙަކަމާމެދު މުޙައްދިޘުންގެ މެދުގައި ކުޑަވެސް ދެބަސްވުމެއް އުފެދިފައި ނުވެއެވެ. އެހެންކަމުން މިރިވާޔަތްތަކަށް ބައްލަވައިގެން ސޫރަތުލް ފާތިޙާގެ އާޔަތެއް ކަމުގައި بِسْمِ اللَّهِ ހިމެނުއްވުމާއި އެސޫރަތް ފަށާއިރު بِسْمِ ކިއުމަކީ رَسُولُ اللَّهِ ﷺގެ އެތަކެއް ޞަޙާބީންނެއް ޤަބޫލު ކުރަށްވާ ކަމެކެވެ. އޭގެ ތެރޭގައި މާތް ﷲ ރުއްސުންލެއްވި އަބޫބަކުރުއް ޞިއްދީޤާއި ޢުމަރުލް ފާރޫޤާއި ޢުޘްމާނު އިބްނު ޢައްފާނާއި ޢަލިއްޔު އިބްނު އަބީ ޠާލިބާއި ޢައްމާރުބްނުު ޔާސިރާއި އުބައްޔުބްނު ކައުބާއި އިބްނު ޢުމަރާއި އިބްނު ޢައްބާސާއި އަބޫޤަތާދާއާއި އަބޫ ސަޢީދުލް ޚުދްރީއާއި އަނަސްބުނު މާލިކާއި އަބޫހުރައިރާއާއި ޢަބުދު ﷲ އިބްނި އައުފާއި ޝައްދާދުބްނު އައުސާއި ޢަބުދު ﷲ އިބްނު ޖަޢުފަރާއި ޢަބްދު ﷲ އިބްނުއް ޒުބައިރާއި ޙަސަން އިބްނު ޢަލީ އާއި އެނޫންވެސް އެތަކެއް ޞަޙާބީންނާއި ތާބިޢީ ބޭކަލުން ހިމެނި ވަޑައިގަންނަވައެވެ.\nއައުލާ ގޮތަކީ ބިސްމި ބާރަށް ކިޔެވުމެވެ.\nއަޑުހަރުކޮށް ކިޔަވާނަމާދުތަކުގައި ޤުރުއާން ބާރަށް ކިޔެވުމީ ސުއްނަތެކެވެ. އަދި ސިއްރުން ކިޔަވާ ނަމާދުގައި ޤުރުއާން ސިއްރުން ކިޔެވުމަކީވެސް ސުއްނަތެކެވެ. މިގޮތުން އަޑު ހަރުކޮށް ކިޔަވާއިރު އަލްޙަމްދުގެ އެހެން އާޔަތްތައް ކިޔަވާ ތަންތާގައި ބާރަށް ކިޔަވާ ފަދައިން ބިސްމި ބާރަށް ކިޔެވުމާއި ސިއްރުން ކިޔަވާ ތަންތާގައި ބިސްމިވެސް ސިއްރުން ކިޔެވުމަކީ ދަންނަބޭކަލުންގެ މެދުގައި ރައުޔު ތަފާތުވެފައިވާ މައްސަލައެކެވެ. މިއިން ކޮންމެ ގޮތަކީވެސް ސުއްނަތެއް ކަމާމެދަކު ޝައްކެއްނެތެވެ. އެއީ އެދެގޮތަށްވެސް ޙަދީޘުތަކުން ފެންނާން ހުރުމާއި، ޞަޙާބީންނާއި ތާބިޢީންނާއި ތަބުޢުއް ތާބިޢީންގެ ތެރޭގައިވެސް އެދެގޮތަށް ބުރަވެވަޑައިގަންނަވާ ދަންނަބޭކަލުން ތިއްބެވީތީއެވެ.\nދީނުގެ ޢިލްމުވެރިންގެ ތެރެއިން ބައެއް ޢިލްމުވެރިން އައުލާކަމަށް ބުރަވެ ވަޑައިގަންނަވަނީ ހުރިހާ ނަމާދެއްގައިވެސް ބިސްމި ސިއްރުން ކިޔެވުމެވެ. ހަރުއަޑުން ޤުރުއާން ކިޔެވޭ ނަމާދެއްކަމުގައި ވިއަސް ވެހެވެ. އަނެއްބައި ބޭކަލުން އައުލާކަމަށް ދެކެވަޑައިގަންނަވަނީ ހަރުއަޑުން ކިޔަވާ ނަމާދުގައި ބިސްމިވެސް ހަރުއަޑުން ކިޔެވުމަށެވެ. މިގޮތަށް ބާރަށް ބިސްމި ކިޔެވުމަކީ އަޞްޙާބުންނާއި ތާބިޢީންގެ ދުވަސްވަރުގައި މައްކާގެ އެންމެހައި ޢިލްމުވެރިންގެ މަޛްހަބެވެ. އަދި މަދީނާގެ ގިނަ ޢިލްމުވެރިންގެ މަޛްހަބުވެސް މެއެވެ.\nމީގެ އިތުރުން މާތް ﷲ ރުއްސުންލެއްވި މުޢާވިޔާ އިބްނު އަބީ ސުފިޔާނު މަދީނާއަށް ވަޑައިގެން ނަމާދުގައި އަލްޙަމްދުގައި بِسْمِ اللَّهِ ބާރަށް ވިދާޅުވެފައި ސޫރަތުގައި بِسْمِ ބާރަށް ވިދާޅު ނުވުމުން މުހާޖިރުންނާއި އަންޞާރުންގެ ތެރެއިން ޙާޟިރުވެ ތިއްބެވި ބޭކަލުން އެކަމަށް އިޢުތިރާޟު ކުރަށްވައި އަޑުއުފުއްލެވުމުން އެއަށްފަހުން ނަމާދު ކުރެއްވިއިރު މުޢާވިޔާ بِسْمِ ބާރަށް ވިދާޅުވުމުން އެކަމަށް ތާއީދު ކުރެއްވިހައި އަޞްހާބުން ހިމެނި ވަޑައިގަންނަވައެވެ.\n(10) މާތް ﷲ ރުއްސުންލެއްވި އަނަސް އިބްނު މާލިކުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. بَيْنَمَا ذَاتَ يَوْمٍ بَيْنَ أَظْهُرِنَا يُرِيدُ النَّبِيَّ صَلَّى اللَّهُ عَلَيْهِ وَسَلَّمَ إِذْ أَغْفَى إِغْفَاءَةً ثُمَّ رَفَعَ رَأْسَهُ مُتَبَسِّمًا فَقُلْنَا لَهُ مَا أَضْحَكَكَ يَا رَسُولَ اللَّهِ قَالَ نَزَلَتْ عَلَيَّ آنِفًا سُورَةٌ بِسْمِ اللَّهِ الرَّحْمَنِ الرَّحِيمِ إِنَّا أَعْطَيْنَاكَ الْكَوْثَرَ فَصَلِّ لِرَبِّكَ وَانْحَرْ إِنَّ شَانِئَكَ هُوَ اْلأَبْتَرُ މާނައީ: އެއްފަހަރެއްގައި رَسُولُ اللَّهِ ﷺ ތިމަންމެންނާއެކު އިންނެވިއެވެ. އެހިނދު އެކަލޭގެފާނަށް ލޯފުޅު ލެއްޕެވޭގޮތްވިއެވެ. ދެން ކުއްލިއަކަށް ހިނިވަރުނަ ކުރަށްވަމުން އިސްތަށިފުޅު އުފުއްލެވިއެވެ. ތިމަންމެން ދެންނެވީމެވެ. އޭ ﷲގެ ރަސޫލާއެވެ! ތިޔަހާ ބޮޑަށް ހިނިވަރުނަ ކުރަށްވަނީ ކޮންސަބަބަކާ ހުރެތޯއެވެ؟ އިތުރު އެކަލޭގެފާނު ޙަދީޘު ކުރެއްވިއެވެ. ދެންމެދެންމެ ތިމަން ކަލޭގެފާނުންގެ މައްޗަށް ސޫރަތެއް ބާވައިލެއްވުނީއެވެ. އެއީ: بِسْمِ اللَّهِ الرَّحْمَنِ الرَّحِيمِ إِنَّا أَعْطَيْنَاكَ الْكَوْثَرَ فَصَلِّ لِرَبِّكَ وَانْحَرْ إِنَّ شَانِئَكَ هُوَ اْلأَبْتَرُ މިސޫރަތެވެ.\n(11) ބިސްމި ބާރަށް ކިއުމަށް ދެކެވަޑައިގަންނަވާ ބޭކަލުންގެ ތެރޭގައި ވަރަށް ގިނަ އަޞްޙާބު ބޭކަލުންގެ އިތުރުން ﷲ ރަޙުމަތްލެއްވި ތާބިޢިއްޔަ ބޭކަލުންގެ ތެރޭގައި އެރައުޔަށް ތާއީދު ކުރައްވާ ބޭކަލުން ވަރަށްވެސް ގިނައެވެ. އެބޭކަލުންގެ ތެރޭގައި މާތް ﷲ ރަޙްމަތް ލެއްވި ސަޢީދު އިބްނިލް މުސައްޔިބު އާއި ޠާއޫސު އާއި ޢަޠާ އާއި މުޖާހިދު އާއި ސަޢީދުބްނި ޖުބައިރު އާއި އިބްނި ސީރީން އާއި ޢިކްރިމާއާއި ޢަލިއްޔުބްނު ޙުސައިނުއާއި ސާލިމު އިބްނު ޢަބުދުﷲ އާއި މުޙައްމަދު އިބްނު މުންކަދިރު އާއި އަބޫބަކްރު އިބްނު މުޙައްމަދު އާއި މުޙައްމަދު އިބްނު ކަޢުބުއާއި ނާފިޢު މަވްލާ އިބްނު ޢުމަރު އާއި ޢުމަރު އިބްނު ޢަބުދުލް ޢަޒީޒު އާއި އަބުއްޝަހުނާ އާއި މަކްޙޫލާއި ޙަބީބު އިބްނު ޘާބިތު އާއި އައްޒުހުރީއާއި އަބޫޤަލާބާ އާއި ޢަލިއްޔު އިބްނު ޢަބުދުﷲ އިބްނު ޢައްބާސާާއި އަލްއަޒްރަޤު އިބްނު ޤައިސު އާއި ޢަބުދުﷲ އިބްނު މަޢުޤިލު ހިމެނި ވަޑައިގަންނަވައެވެ. އަދި ތަބުޢުއް ތާބިޢީންގެ ތެރެއިން ޢުބައިދުﷲ އިބްނި ޢުމަރުލް އަމުރީ އާއި އަލްޙަސަން އިބްނު ޒައިދު އާއި ޢަބުދުﷲ އިބްނު ހަސަނު އާއި ޒައިދުބްނި އަލިއްޔު އިބްނު ޙުސައިނު އާއި މުޙައްމަދު އިބްނު އުމަރް އިބްނި ޢަލީ އާއި އިބްނު ޢުބައްޔުއްޛިއުބު އާއި އައްލައިޘު އިބްނު ސަޢުދު އާއި އައްޝާފިޢީއާއި އިސްޙާޤު އިބްނު ރާހުވައިހި އާއި އެނޫންވެސް އެތަކެއް ޢިލްމުވެރިން ހިމެނި ވަޑައިގަންނަވައެވެ.\nބިސްމި ބާރަށް ކިއުމަށް ބުރަވެ ވަޑައިގަންނަވަމުން އައްޝައިޚު އަބޫ މުޙައްމަދު އަލްމަޤްދަސީ ވިދާޅުވެފައި ވެއެވެ. "اَلْجَهْرُ بِالْبَسْمَلَةِ هُوَ الَّذِى قَرَّرَهُ الأَئِمَّةُ الْحُفَّاظُ وَاخْتَارُوهُ وَصَنَّفُوا فِيهِ مِثْلُ مُحَمَّدِ بْنِ نَصْرٍ الْمَرُوزِى وَأَبِى بَكْرِ بْنِ خُزَيْمَةَ وَأَبِى حَاتِمِ بْنِ حِبَّانَ وَأَبِى الْحَسَنِ الدَّارِقُطْنِى وَأَبِى عَبْدِ اللَّهِ الْحَاكِمِ وَأَبِى بَكْرٍ الْبَيْهَقِى وَالْخَطِيبِ وَأَبِى عُمَرَ بْنِ عَبْدِ الْبَرِّ وَغَيْرِهِمْ رَحِمَهُمُ اللَّهُ" މާނައީ: ޙަދީޘު އިލްމުވެރީންގެ ތެރެއިން އިމާމުންނާއި ޙާފިޒުން ކަނޑައަޅުއްވައި ނިންމަވާ ފައިވަނީ بِسْمِ ބާރަށް ކިއުމަށެވެ. އެބޭކަލުން އެގޮތަށް ބުރަވެވަޑައިގަންނަވައި އެކަމަށް ތާއީދު ކުރަށްވައި އޭގެ މައްޗަށް ފޮތްތައް ލިއުއްވާފައި ވެއެވެ. އޭގެ ތެރޭގައި އެބޭކަލުންނަށް މާތް ﷲ ރަޙްމަތްލެއްވި އިމާމު مُحَمَّدِ بْنِ نَصْرِ الْمَرُوزِى އާއި ابْنُ خُزَيْمَة އާއި ابْنُ حِبَّان އާއި الدَّارُ قُطْنِى އާއި الْحَاكِم އާއި الْبَيْهَقِى އާއި الْخَطِيبُ الْبَغْدَادِي އާއި ابْنُ عَبْدِ الْبَرِّ އާއި މިނޫންވެސް އެތަކެއް އިމާމުވެރި ބޭކަލުންނެއް ހިމެނި ވަޑައިގަންނަވައެވެ.\nބިސްމިއާމެދު ގިނަ މުޙައްދިޘުންނާ ޤާރީވެރިންގެ ރައުޔު:\nالإِمَامُ الْبَيْهَقِى އެކަލޭގެފާނުންގެ ފޮތް كِتَابُ الْخِلاَفِيَّات ގައި އިމާމު جَعْفَرُ بْنُ مُحَمَّد ގެ ކިބައިން ނަޤުލު ކުރައްވާފައިވެއެވެ. އެކަލޭގެފާނު ވިދާޅުވިއެވެ. "أَجْمَعَ أَصْحَابُ مُحَمَّدٍ صَلَّى اللَّهُ عَلَيْهِ وَسَلَّمَ عَلَى جَهْرِ بِسْمِ اللَّهِ الرَّحْمَنِ الرَّحِيمِ" މާނައީ: ކީރިތި ރަސޫލާ މުޙައްމަދު ޢަލައިހިއް ސަލާމުގެ އަޞްޙާބުން ވަނީ بِسْمِ ބާރަށް ކިއުމުގެ މައްޗަށް އެއްބަސްވެ ވަޑައިގަންފައެވެ. އަދި މާތް ﷲ ރުއްސުންލެއްވި عِكْرِمَةގެ ކިބައިން الإِمَامُ الْخَطِيبُ ނަޤުލު ކުރައްވާފައި ވެއެވެ. "ހަމަކަށަވަރުން އެކަލޭގެފާނުން بِسْمِ ނުކިޔާ މީހެއްގެ ފަހަތުގައި ނަމާދު ނުކުރައްވަތެވެ." އަދިވެސް ކީރިތި ރަސޫލާގެ ކާފަ ދަރިކަލުން ޙުސައިންގެ ފާނުންގެ ކާފަދަރިކަލުން أَبُو جَعْفَرٍ مُحَمَّدُ بْنُ عَلِي الْبَاقِر ވިދާޅުވިއެވެ. "لاَيَنْبَغِى الصَّلاَة خَلْفَ مَن لاَّيَجْهَرُ" މާނައީ: ނަމާދުގައި ބިސްމި ބާރަށް ނުކިޔަވާ މީހެއްގެ ފަހަތުގައި ނަމާދުކުރުމީ އެންމެ ރަނގަޅުގޮތް ކަމުގައި ނުވެއެވެ. އިމާމު އަބޫ މުޙައްމަދު ވިދާޅުވެފައި ވެއެވެ. ޤިރާއަތްތަކުގެ އިމާމުންގެ ތެރެއިން ގިނަ ޤާރީވެރިބޭކަލުންގެ އަރިހުގައި بِسْمِ ނުކިއުމީ ހުއްދަކަމެއް ނޫނެވެ. އެބޭކަލުން ވިދާޅުވަނީ ސޫރަތް ފަށާއިރު بِسْمِ ކިއުމަށެވެ. އަދި بِسْمِ ކިޔަވާ އިރުގައިވެސް ނަމާދުގައްޔާއި ނަމާދުން ބޭރުގައި އެބެއިކަލުންގެ ކިބައިން ރިވާވެގެންވަނީ بِسْمِ ބާރަށް ކިއުމަށެވެ. އަދި ޤާރީވެެރިންގެ އަރިހުން ވަރަށްމަދު ރިވާޔަތެއް މެނުވީ بِسْمِ ސިއްރުން ކިއުމަށް އައިސްފައި ނުވެއެވެ. އެގޮތަށްވެސް އައިސްފައިވަނީ ހަމައެކަނި އިމާމު ޙަމްޒާގެ އަރިހުންނެވެ.


SunOnline: Play Store update dheneh nudhakkaane\nއަހުމަދު ޖައިޝަން 20 Jan 2020, 09:35\nއެންޑްރޮއިޑް ޑިވައިސްތަކުގެ އެޕްލިކޭޝަންތައް އަޕްޑޭޓްވެފައިވާ ކަމުގެ ނޮޓިފިކޭޝަނެއް ދެނެއް ނުލިބޭނެ ކަމަށް ގޫގަލް އިން ބުނެފި އެވެ.\nމިދިޔަ ޑިސެމްބަރުގެ މަހުގެ ކުރީކޮޅުން ފެށިގެން އެންޑްރޮއިޑް ބައެއް ޔޫޒަރުން ވަނީ ޕްލޭސްޓޯއިން އެޕްލިކޭޝަން އަޕްޑޭޓުކުރުމުން ނޮޓިފިކޭޝަން ނުފެންނަ ކަމަށް ބުނެ މައްސަލަތަކެއް ޖައްސައިފަ އެވެ. ދުވަސްކޮޅަކު އެ މައްސަލަ ހައްލުކުރުމަށް ފަހު އަނެއްކާ ވެސް މީގެ ދުވަސްކޮޅެއް ކުރީން ވަނީ އެ މައްސަލަ އަލުން ފެންމަތިވެފަ އެވެ.\nގިނަ އެންޑްރޮއިޑް ޔޫޒަރުން ފޯރަމްތަކުގައި އެ މައްސަލަ ޖައްސަމުން ދިޔަ އިރު ބައެއް ފަރާތްތަކުން ހީކުރީ އެއީ އެޕް ސްޓޯގެ ބަގް އެއް ކަމަށެވެ. ނަމަވެސް ގޫގަލް އިން ދާދި ފަހުން ބުނެފައި ވަނީ އެއީ ބަގެއް ނޫން ކަމަށެވެ.\nއެކުންފުނިން ބުނި ގޮތުގައި އެޕްލިކޭޝަން އަޕްޑޭޓް ނޮޓިފިކޭޝަން ކުރިއަށް އޮތް ތަނުގައި ނުފެންނާނެ އެވެ. އެޕްލިކޭޝަން އޮޓޯ އަޕްޑޭޓަށް ޖެއްސުމުން އެ އެޕްލިކޭޝަންތައް އަމިއްލައަށް އަޕްޑޭޓް ވާނެ އެވެ. އެހެންނަމަވެސް އެޕްލިކޭޝަން އަޕްޑޭޓްވެފައިވާ ކަމުގެ ނޮޓިފިކޭޝަންއެއް ދެނެއް ނުލިބޭނެ ކަމަށް ގޫގަލް އިން ބުންޏެވެ.\nގޫގަލް އިން ބުނީ އަޕްޑޭޓްވުމުން ނޮޓިފިކޭޝަން ނުލިބުނު ނަމަވެސް އާ އަޕްޑޭޓެއް އައިސްފައި އިން ނަމަ އެނގޭނެ ކަމަށެވެ.